Midhiya 30 match ge kulhun dhakkaifi nama Italy ah molhu veveyne"\nއިޓަލީގެ ޑިފެންޑަރު ލިއެނާޑޯ ބޮނުޗީ\nއެންމެ ފަހުން ކުޅުނު 30 މެޗުގެ ކުޅުން އިޓަލީ ދައްކާލައިފި ނަމަ މިރޭގެ މެޗުގައި އެމީހުން ބޭނުންވާ ނަތީޖާ ނެރެވިދާނެ ކަމަށް އިޓަލީގެ ތަޖުރިބާކާރު ޑިފެންޑަރު ލިއެނާޑޯ ބޮނުޗީ ބުނެފި އެވެ.\nމިރޭ ދަންވަރު 12:00 ޖަހާއިރު އިޓަލީ އާއި ސްޕެއިން ބައްދަލު ކުރާ ޔޫރޯ 2020 ގެ ސެމީ ފައިނަލް މެޗާއި ގުޅޭ ގޮތުން ވާހަކަ ދައްކަމުން ބޮނުޗީ ބުނީ މިފަހަރު މުބާރާތުގެ ސްޕެއިންގެ ޓީމާއި ކޯޗަށް ގިނަ ފާޑުކިއުންތަކެއް އަމާޒުވީ ނަމަވެސް އެހުރިހާ ކަމަކާއި އެކު ޓީމު އެކައްޗެއްގެ ގޮތުގައި ވަރަށް ރަނގަޅަށް މަސައްކަތް ކޮށްފައިވާ ކަމަށެވެ. އެހެން ކަމުން އެފަދަ ވަރުގަދަ އެއްބައިވަންތަ ފިކުރަކާއި ދެކޮޅަށް ނުކުންނައިރު އިޓަލީއަށް ވަރަށް އުނދަގު ވާނެ ކަމަށެވެ. ނަމަވެސް ފާއިތުވި 30 މެޗުގެ ކުޅުން އިޓަލީއަށް މިރޭގެ މެޗުގައި ދައްކާލެވިއްޖެ ނަމަ އެމީހުން ބޭނުންވާ ނަތީޖާ ނެރެވޭނެ ކަމަށެވެ.\nއިޓަލީން ވަނީ އެންމެ ފަހުން ކުޅުނު 32 މެޗުން ބަލި ނުވެ އެންމެ ގިނަ މެޗު ޖެހިޖެހިގެން ބަލިނުވާ ޓީމުގެ ރިކޯޑު ހަދާފަ އެވެ. އިޓަލީން އެންމެ ފަހުން ކުޅުނު 32 މެޗުގެ ތެރެއިން ފަސް މެޗުން އެއްވަރު ވެފައި ވާއިރު 27 މެޗުން އެމީހުން ވަނީ މޮޅުވެފަ އެވެ.\nމިރޭގެ މެޗަކީ ޔޫރޯގައި އިޓަލީ އާއި ސްޕެއިން ބައްދަލު ކުރާނެ ހަތްވަނަ ފަހަރެވެ. އަދި ނޮކްއަޓް ސްޓޭޖުގައި މި ދެޓީމު ޖެހިޖެހިގެން ވާދަ ކުރާ މިއީ ހަތަރު ވަނަ ފަހަރެވެ. ސްޕެއިންގެ ޓިކިޓަކާ ޕޮމްޕް ގޭމާއެކު 2012 ވަނަ އަހަރު ޔޫރޯ ފައިނަލުގައި 4-0 އިން އިޓަލީ ބަލި ކޮށްފައިވީ ނަމަވެސް އޮއެވަރު ބަދަލު ކޮށްލައި ޔޫރޯ 2016 އިގެ ގަދަ 16 ގައި އިޓަލީ ވަނީ 2-0 އިން ސްޕެއިން ބަލިކޮށްފަ އެވެ.\nމީގެ އިތުރުން ޖެހިޖެހިގެން 32 މެޗުން ބަލި ނުވެ އިޓަލީން ހަދާފައި ރިކޯޑު އޮތް އިރު، އިދިކޮޅު ޓީމު އޮޅުންބޮޅުން ކޮށްލާ ފަދަ އެމީހުންގެ ޕޭސް އާއި ވަރުގަދަ އެޓޭކިން ލައިނަކީ މިރޭގެ މެޗުގައި ސްޕެއިނުން ކުރިމަތިލާން ޖެހޭނެ ވަރަށްބޮޑު ބިރެކެވެ. ކުޅަދާނަ ބެލްޖިއަމަށް ވެސް އިޓަލީގެ ކުރިމަތީގައި މިފަހަރު ވަނީ ފައިތިލަ ސާބިތު ނުކުރެވިފަ އެވެ.\nއަނެއްކޮޅުން ފުރަތަމަ ދެމެޗުގައި ނަތީޖާ ނުނެރެވުނު ނަމަވެސް އޭގެ ފަހުން މެޗުތަކުގައި ކޮންމެ މެޗަކު ފަސް ގޯލު ޖަހައި ސްޕެއިން އިން ވަނީ ތަފާތު މޮޅު ކުޅުމެއް ދައްކާފަ އެވެ. ނަމަވެސް އޭގެ ފަހުން ސްވިޒަލެންޑާއި ބައްދަލު ކުރި ކުއާޓާ ފައިނަލުން ސްޕެއިން މޮޅުވީ ޕެނަލްޓީއަށް ގޮސްގެން ނަސީބު އަތުގައި ހިފުމުންނެވެ. އެހެން ކަމުން އިޓަލީ ފަދަ ދުނިޔޭގެ ފެންވަރުގައި ނަން ވިދާލާ ޓީމަކާއި ދެކޮޅަށް ނުކުންނަ އިރު ސްޕެއިނުން އެމީހުންގެ 100 ޕަސެންޓް ދޭނެކަން ގައިމެވެ.\nއިޓަލީން ވަނީ ޔޫރޯ 2020 ގައި ކުޅުނު ފަސް މެޗުން މޮޅުވެ 100 ޕަސެންޓް މުޅުވި ހަމައެކަނި ޓީމުގެ ގޮތުގައި ސެމީ ފައިނަލަށް ދަތުރު ކޮށްފަ އެވެ. ފީފާ ރޭންކިންގެ އެއް ވަނައިގައި އޮތް ބެލްޖިއަމް ކުއާޓާ ފައިނަލުގައި ބަލިކޮށް ސެމީ އަށް ދަތުރު ކުރުމުގެ އިތުރުން މިފަހުގެ ތާރީހުގައި އެމީހުން ދައްކާފައިވާ މޮޅު ކުޅުމުން އެމީހުންނަށް ކޮންމެ ކަމެއްވެސް ހާސިލް ކުރެވިދާނެކަން އެމީހުން ވަނީ ވަރަށް ރަނގަޅަށް ސާބިތު ކޮށްދީފަ އެވެ.\nއަޒޫރީ (އިޓަލީ ޓީމަށް ފުޓްބޯޅައިގައި ބޭނުންކުރާ ނަމެއް) ގެ ކޯޗު ރޮބާޓޯ މަންސިނީ ބުނީ ބެލްޖިއަމްގެ ކުޅުމާއި ސްޕެއިންގެ ކުޅުން ވަރަށް ބޮޑަށް ތަފާތު ކަމަށާއި، ސްޕެއިންގެ ފަރާތުން އޭނާގެ ޓީމަށް ވަރަށް ބޮޑެތި ދަތިތަކާއި ކުރިމަތި ކުރުވާނެ ކަމަށެވެ. އަދި ސްޕެއިން އަކީ ވަރަށް މޮޅޫ ޓީމެއްކަން ފާހަގަ ކުރަމުން މަންސިނީ ބުނީ ޒުވާން ކުޅުންތެރިންނާއެކު ސްޕެއިންގެ ޓީމާއި ކޯޗަކީ ވަރަށް މޮޅު ޓީމެއް ކަމަށެވެ.\nފުރަތަމަ ދެމެޗުގައި ރަނގަޅު ނަތީޖާއެއް ނުނެރެވުނު ނަމަވެސް ފަހު ތިން މެޗުގައި ސްޕެއިން އިން ވަނީ މޮޅު ކުޅުމެއް ދައްކާފަ އެވެ. އެހެން ކަމުް މިހާ ހިސާބަށް އަންނަ އިރު އެޓީމު އޮންނާނީ ވަރުގަދަ ރޫހެއްގައި މިރޭގެ މެޗުން މޮޅުވުމަށް ތައްޔާރަށެވެ. އަނެެއްކޮޅުން އިޓަލީން ބަލިނުވެ ހަދަމުން އައި 32 މެޗުގެ ރިކޯޑު އިތުރަށް ދިގު ދައްމާލިއަ ނުދީ މިރޭގެ މެޗުގައި އެތާރީހު މެދުކަނޑާލުމަށް ސްޕެއިނުން ހުންނާނީ ފެންބޮވައިގެންފައި ކަން ޔަގީނެވެ.\nސްޕެއިން މިފަހަރުގެ މުބާރާތަށް ނިކުން އިރު އެންމެ ބޮޑު މައްސަލަ އަކަށް ދިމާވެފައި އޮތީ ސްކޯ ކުރުމުގެ މައްސަލަ އެވެ. ޓީމުގެ ސެންޓާ ފޯވާޑް މޮރާޓާ އަށް ގިނަ ފުރުސަތު ތަކެއް ލިބިވަނީ ބޭކާރު ވެފަ އެވެ. ނަމަވެސް އޭނާގެ ކުޅުން ރަނގަޅު ވެފައި އެންރީކޭއަށް އޮތް އިތުބާރެއްގެ ބޮޑުކަމުން އޭނާއަށް ފުރަތަމަ 11 އިން ބަރާބަރަށް ޖާގަދެ އެވެ.\nމިރޭގެ މެޗަށް ނިކުންނައިރު ލިބޭ ފުރުސަތު ތަކުގެ ބޭނުން އެންމެ ރަނގަޅު ގޮތުގައި ހިފަން ސްޕެއިނަށް މަޖުބޫރު ވާނެ އެވެ. ނަމަވެސް މިކަމަށް ހުރަސް އަޅަން ތިބޭނީ އިޓަލީގެ ތަޖުރިބާކާރު ބޮނުޗީ އާއި ކިއެލީނީ އެވެ.\nސްޕެއިންގެ ކޯޗު ލުއިސް އެންރީކޭ ބުނީ ދެޓީމަށް މެޗު ޑޮމިނޭޓް ކުރެވިދާނެ ކަމަށް ގަބޫލު ނުކުރާ ކަމަށާއި އެހެން ކަމުން މެޗު ވަރަށް ހިތްގައިމު ވެގެންދާނެ ކަމަށެވެ. އަދި ދެޓީމުގެ ކުޅުން ވަރަށް އެއްގޮތް ނަމަވެސް މިހާރުގެ އިޓަލީ ޓީމަކީ ވަރަށް މޮޅޫ ޓީމެއް ކަމަށެވެ. އެހެން ކަމުން ކުޅުމުގެ ސްޓައިލް ބަދަލު ކުރަން ނުވިސްނާ މިރޭގެ މެޗުގައި ސްޕއެިންގެ އެންމެ ރަނގަޅު ކުޅުން ދައްކާނެ ކަމަށެވެ.\nއިޓަލީ އާއި ސްޕެއިންގެ ކުރިމަތިލުންތައް\nމިހާތަނަށް މިދެޓީމުން ވަނީ 33 މެޗެއްގައި ބައްދަލު ކޮށްފަ އެވެ. އޭގެ ތެރެއިން 12 މެޗުން ސްޕެއިން މޮޅުވި އިރު 12 މެޗުން ވަނީ އެއްވަރު ވެފަ އެވެ. އިޓަލީއަށް މޮޅު ވެވުނީ ނުވަ މެޗުންނެވެ.\nމީގެ ކުރިން ހަ ފަހަރަކަށް މިދެޓީމުން ވަނީ ޔޫރަޕިއަން ޗެމްޕިއަންޝިޕްގައި ބައްދަލު ކޮށްފަ އެވެ. އަދި މިއީ ނޮކްއައުޓް ސްޓޭޖުގައި މިދެޓީމު ޖެހިޖެހިގެން ބައްދަލު ކުރާ ހަތަރު ވަނަ ފަހަރެވެ.\nޔޫރޯ 2008 ގައި މިދެޓީމު އެއްވަރު ވެފައި ވާއިރު 2012 ގެ ފައިނަލުގައި ސްޕެއިން މުބާރާތް ކާމިޔާބު ކުރީ 4-0 އިން މޮޅު ވެގެންނެވެ. އަދި ޔޫރޯ 2016 ގެ ރައުންޑް އޮފް 16 ގައި އިޓަލީން ވަނީ 2-0 އިން ސްޕެއިން ބަލިކޮށްފަ އެވެ.


215 ކިލޯގެ މަސްތުވާތަކެއްޗާއެކު ހައްޔަރުކުރި ދެމީހުންގެ ވަނަވަރު ހާމަކޮށްފި – Feshun.mv\n215 ކިލޯގެ މަސްތުވާތަކެއްޗާއެކު ހައްޔަރުކުރި ދެމީހުންގެ ވަނަވަރު ހާމަކޮށްފި\n19 އޮކްޓޯބަރ 2021 - 12:41\n215 ކިލޯގެ މަސްތުވާތަކެތީގެ މައްސަލައިގައި ހައްޔަރު ކުރި ދެ މީހުންގެ ވަނަވަރު ފުލުހުން ހާމަކޮށްފިއެވެ.\nމި މައްސަލައާ ގުޅިގެން ފުލުހުންގެ ބެލުމުގެ ދަށަށް ގެނެސްފައިވަނީ ރ. މަޑުއްވަރި، ފިނިފަރު، ޢަލީ ޝާކިރު (42އ) އާއި ރ. މަޑުއްވަރި، ފެހިއަލި، ނިމާލް ޢަބްދުލްޙާރިޘް (33އ) އެވެ.\nފުލުހުން ބުނީ، ދިވެހިރާއްޖެއަށް ކަނޑުމަގުން ގިނަ ޢަދަދެއްގެ މަސްތުވާތަކެތި އެތެކުރަން އުޅޭކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން 2021 އޮކްޓޯބަރ 15 ވަނަ ދުވަހު ދިވެހި ފުލުހުންގެ ހިދުމަތުގެ ޑްރަގް އެންފޯސްމަންޓް ޑިޕާޓްމަންޓާއި ޑްރަގް އިންޓެލިޖެންސް ޔުނިޓާއި މެރިން ޕޮލިހާއި ރ. އަތޮޅު ފުލުހުންނާއި ފޮރެސިކް ފުލުހުން ގުޅިގެން ހިންގި އޮަޕަރޭޝަންގައި ފުލުހުންގެ ބެލުމުގެ ދަށަށް ގެނައި ދެ މީހުންގެ ބަންދަށް 15 ދުވަސް ކޯޓުން ދީފި ކަމަށެވެ.\nދިވެހިރާއްޖެއަށް މަސްތުވާތަކެތި އެތެރެކުރުން ހުއްޓުވުމަށް ފުލުހުން ކުރުމުންދާ މަސައްކަތްތަކުގެ ތެރެއިން ހިންގި މި އޮޕަރޭޝަންގައި ރާއްޖޭގެ ބައެއް ފަޅުރަށްރަށާއި ލޯންޗެއް ބަލައި ފާސްކޮށްފައިވެއެވެ. އެގޮތުން، މަސްތުވާތަކެތި ހޯދާފައިވަނީ ރ. އަތޮޅުގެ ފަޅުރަށެއްގައި ފޮރުވާފައި ހުއްޓައެވެ. މި އޮޕަރޭޝަންގައި 215 ކިލޯގެ މަސްތުވާތަކެތި އަތުލައިގަނެފައިވެއެވެ.\nމި މައްސަލަ ފުލުހުން ގެންދަނީ ތަހުގީގު ކުރަމުންނެވެ.\nމި އޮޕަރޭޝަންގެ ތެރެއިން ފަޅުރަށަކުން 100 ކިލޯގެ މަސްތުވާތަކެއްޗާއެކު 10 މީހަކު ހައްޔަރުކުރި އިރު، އޭގެތެރެއިން 8 މީހެއްގެ ބަންދަށް ކޯޓުން ވަނީ ދުވަސް ޖަހައިފައެވެ. އަނެއް ދެމީހުން ކޯޓުން އަމުރުކުރުމުން ދޫކޮށްލި ކަމަށް ފުލުހުން ވަނީ ވިދާޅުވެފައެވެ.\nސާލިމަކީ ގަވާއިދާ ހިލާފަށް ރާއްޖޭގައި އުޅޭ މީހެއް: ފުލުހުން\nގިނަ އަދަދެއްގެ ބަނގުރަލާއެކު3މީހަކު ހައްޔަރުކޮށްފި


Gaumee Anhen Volleyball Team Ge Coach Akah Nizar Ibrahim - Vaguthu\nގައުމީ އަންހެން ވޮލީ ޓީމްގެ ކޯޗަކަށް ނިޒާރު އިބްރާހިމް\nވޮލީ ކުޅުންތެރިޔާ އިބްރާހީމް ނިޒާރު | ފޮޓޯ: މިހާރު\nގައުމީ އަންހެން ވޮލީބޯޅަ ޓީމުގެ ކޯޗަކަށް ކުރީގެ މަޝްހޫރު ވޮލީ ކުޅުންތެރިޔާ އިބްރާހީމް ނިޒާރު ހަމަޖައްސައިފިއެވެ.\nވޮލީބޯޅަ އެސޯސިއޭޝަންގެ ހިންގާ ކޮމިޓީއިން އެ އެސޯސިއޭޝަންގެ ޖެނަރަލް މެނޭޖަރު ޒީނިއާއަށް މިއަދު ފޮނުވާފައިވާ ސިޓީގައި ބުނެފައިވަނީ އަންނަ ޑިސެމްބަރު މަހުގެ ކުރީކޮޅު ނޭޕާލްގައި ބޭއްވުމަށް ހަމަޖެހިފައިވާ ސައުތު އޭޝިއަން ގޭމްސްގައި އަންހެން ޓީމުގެ ހެޑް ކޯޗުގެ ގޮތުގައި ޓީމަށް އިރުޝާދު ދޭނީ ނިޒާރު އިބްރާހީމް ކަމަށެވެ.\nޓީމުގެ އެސިސްޓެންޓް ކޯޗުންގެ ގޮތުގައި މިހާރު ވެސް ޓީމުގައި މަސައްކަތް ކުރަމުންދާ އަޙްމަދު އަދީލް (ބޭބެ) އާއި މުޙައްމަދު ފައިސަލް ހަމަޖައްސާފައިވާއިރު، މެނޭޖަރަކީ މިހާރުވެސް ޓީމުގެ މެނޭޖަރު ހާމިދާ އަބްދުލް އަލީމްއެވެ. މީގެ ތެރެއިން އަހުމަދު އަދީލް (ބޭބެ) ވަނީ ބަންގްލަދޭޝްގައި މިދިޔަ ހަފްތާގައި ބޭއްވި އޭވީސީ ސީނިއާ ވިމެންސް ސެންޓްރަލް ޒޯން ވޮލީބޯލް ޗެމްޕިއަންޝިޕްގައި އަންހެން ޓީމަށް އިރުޝާދުދީފައެވެ. އެ މުބާރާތުގައި ވާދަކޮށް ރާއްޖެއިންވަނީ ރިހި މެޑަލް ހާސިލްކޮށްފައެވެ.\nވީއޭއެމްގެ އެކްސްކޯއިން ފޮނުވާފައިވާ މި ސިޓީގައި އިތުރަށް ބުނެފައިވަނީ ޓީމުގެ އޮފިޝަލުންނަށް އެކަން އަންގައި އޮފިޝަލުންގެ މަޝްވަރާގެ މަތިން ޓީމު ލިސްޓް މޯލްޑިވްސް އޮލިމްޕިކް ކޮމިޓީއަށް ފޮނުވުމަށެވެ.\nގައުމީ އަންހެން ޓީމުގެ ކޯޗަކަށް ނިޒާރު ހަމަޖައްސާފައިވާއިރު އޭނާ އަކީ ވޮލީބޯޅައިގައި ރަން ވަނަތަކެއް ހާސިލްކޮށްފައިވާ ކުޅުންތެރިއެކެވެ. ނިޒާރު ވަނީ ގައުމީ ފެންވަރުގައި 20 އަހަރު ވޮލީބޯޅަ ކުޅެފައެވެ. ގައުމީ ފެންވަރުގައި ބާއްވާފައިވާ ހުރިހާ މުބާރާތެއް އެކި ފަހަރު މަތިން ކާމިޔާބުކޮށްފައިވާ ނިޒާރު ވަނީ ގައުމީ ޓީމުގެ އެސިސްޓަންޓް ކޯޗެއްގެ ގޮތުގައި މީގެ ކުރިން މަސައްކަތްކޮށްފައެވެ.\nވީސްޕޯޓްސްއާ ހަވާލާދީ ނިޒާރު ބުނީ ގައުމަށް ހިދުމަތް ކުރުމަށް ލިބޭ ކޮންމެ ފުރުސަތެއްގެ ބޭނުން ހިފާނެ ކަމަށާއި މި ފުރުސަތުގެ ބޭނުން ވެސް ހިފުމަށް ނިންމާފައިވާ ކަމަށެވެ. އަދި މިހާރު އެކުލަވާލާފައިވާ ގައުމީ ޓީމު އެ ހިސާބަށް ގެނައުމުގައި ކުރީގެ ކޯޗު އިބްރާހީމް ރަޝީދު (ސަތޯ)ގެ ދައުރު ފާހަގަކޮށް ސަތޯއަށް ނިޒާރު ވަނީ ޝުކުރު އަދާކޮށްފައެވެ.\nގައުމީ އަންހެން ޓީމުގެ އިތުރުން ގައުމީ ފިރެހެން ޓީމުގެ އޮފިޝަލުންގެ ގޮތުގައި މިހާރުވެސް ޓީމުގައި ތިބި އޮފިޝަލުންނާއި އެކު ކުރިޔަށްދިޔުމަށް ވަނީ ނިންމާފައެވެ. މިއަދު ފޮނުވި ސިޓީގައި ބުނެފައިވާ ގޮތުން ގައުމީ ފިރިހެން ޓީމުގެ ކޯޗަކީ މިހާރު ވެސް އެމަގާމުގައި ހުރި ސާބިއާގެ މިލޮރަޑް ކިޔާޗް އެވެ. ސިޓީގައިވާ ގޮތުން ޓީމުގެ ޓްރެއިނަރަކީ ސާބިއާގެ ކިޔަޗް ރަޑޯވަން އެވެ. އެސިސްޓް ކޯޗަށް މުޙައްމަދު ރިޝްވާން ހުރި އިރު ޓީމުގެ މެނޭޖަރަކީ އަޝްރަފް އަލީ (އަޝްރާ) އެވެ.\nވީއޭއެމްގެ އެކްސްކޯ އިން ދެން ބަދަލު ގެނެސްފައި ވަނީ ގައުމީ ބީޗް ވޮލީ ޓީމުގެ ކޯޗަށެވެ. ގިނަ ދުވަސްތަކެއް ވަންދެން އެ މަގާމު އަދާކުރަމުންދިޔަ އަބުދުﷲ ނަޝީދުގެ ބަދަލުގައި ކޯޗަކަށް ހަމަޖައްސާފައި ވަނީ ކުރީގެ މަޝްހޫރު ކުޅުންތެރިޔާ އަދުނާން އަބްދުލް ހަމީދު އެވެ. އަދި ފުރަތަމަ ފަހަރަށް އަންހެން ބީޗު ވޮލީ ޓީމުގެ ކޯޗަކަށް ކުރީގެ މަޝްހޫރު ކުޅުންތެރިޔާ އިސްމާއީލް ރިފާއު (ޗިޗޫ) ވަނީ ހަމަޖައްސާފައެވެ.


Alifuthu balaane meehaku nuvumun dhaulathun havaaluve Guraidhoo marukazah | Mihaaru\nއަލިފުތު ބަލާނެ މީހަކު ނުވުމުން ދައުލަތުން ހަވާލުވެ ގުރައިދޫ މަރުކަޒަށް\nއަލިފުތު، ގުރައިދޫ މަރުކަޒަށް ބަދަލުކުރުމަށް ގެންދަނީ.--\nގއ. މާމެންދޫގައި މަގުމަތިވި އުމުރުން ދުވަސްވީ އަލިފުތު ބަލައިދޭނެ މީހަކު ނުވުމުން އެންމެ ފަހުން ދައުލަތުން ހަވާލުވެއްޖެ އެވެ.\nއެ ރަށު ކައުންސިލްގެ މެމްބަރަކު މިއަދު ވިދާޅުވީ، އުމުރުން 80 އަހަރުގެ އަލިފުތު ބަލަހައްޓައިދޭނެ މީހަކު ހޯދަން މީގެ ކުރިން އިއުލާނު ކޮށްގެން ވެސް އެކަމާ އެއްވެސް މީހަކު ހަވާލުނުވި ކަމަށެވެ. އެހެންވެ، ޖެންޑާ މިނިސްޓްރީގެ މުވައްޒަފަކާއެކު، ކ. ގުރައިދޫގައި ހުންނަ މަރުކަޒަށް ގެންދިއުމަށް މިއަދު ވަނީ އޭނާ ފޮނުވާލައިފަ އެވެ.\nއެ ފިރިހެންމީހާގެ އުފަން ދަރިއެއް ނުހުރެ އެވެ. އޭނާގެ އަންހެނުން މީގެ އަށް ވަރަކަށް އަހަރު ކުރިން ވަނީ މަރުވެފަ އެވެ. އޭރުން ފެށިގެން އަލިފުތު ބަލަމުން ދިޔައީ އަންހެން ދޮން ދަރިއެކެވެ. ނަމަވެސް އެ އަންހެންމީހާގެ ބަލި ހާލަތު ހުރި ގޮތުން އަލިފުތު ބެލެން ނެތުމުން އެކަން، އަލިފުތުގެ ވާރިސުންނަށް އެންގި އެވެ.\nMaamendhoo gai magumathi vefaivaa dhuvasvee meehaku balaidheyne meehaku hoadhanee\nއެކަމަކު ދެ ފަރާތުގެ އާއިލާ އަށް ވެސް އަލިފުތު ބެލެން ނެތުމުން މިދިޔަ އަހަރުގެ ސެޕްޓެމްބަރު މަހުން ފެށިގެން އޭނާ އުޅެމުން ދިޔައީ މާމެންދޫގައި ކަރަންޓީނު ފެސިލިޓީއެއްގެ ގޮތުގައި ބޭނުންކުރާ ފުޓުބޯޅަ ދަނޑުގައި ހުރި ޗޭންޖިން ރޫމެއްގަ އެވެ.\nއޭނާ އަށް އެހީތެރިވެދިނުމަށް ކައުންސިލުން ބޭރު މީހަކު ބަހައްޓާފައި ހުއްޓެވެ. ކެއުން ހަމަޖައްސައިދިނީ އަމިއްލަ މީހެކެވެ.\nއަލިފުތުގެ ވާރިސުންގެ ތެރެއިން މި ވަގުތު ދުނިޔޭގައި ތިބީ އެއްބަނޑުއެއްބަފާ ދެ އަންހެނުންނެވެ. އެ ދެ މީހުންނަކީ ވެސް ސިއްހީ ހާލަތު ހުރި ގޮތުން އަލިފުތު ބެލޭނެ ބައެއް ނޫން ކަމަށް ކައުންސިލުން ބުންޏެވެ،\nގއ. ދާންދޫ ކ. ގުރައިދޫ ޖެންޑާ މިނިސްޓްރީ\nއެލްޑަރލީ ކެއަރ ސެންޓަރ އަދި ރިޓަޔާމަންޓް ސެންޓަރ ތައް ރާއްޖެއަށް މުހިންމު. އަލިފުޅަށް ލިބޭ ރިޓަޔަމަންޓް އެލަވަންސް ގެ އެހީގައި މިކަހަލަ މަރުކަޒެއްގައި ހިއްހަމަޖެހިގެން އުޅެވެން ޖެހޭނެ.\nއޭނާ މަގުމަތި ކުރި އާއިލާ އިސް މީހުންގެ ވަނަވަރު އާއްމު ކުރޭ. އެމީހުން އަލިފުތަށް މިހާލު ޖައްސާފަ ހަމަޖެހިގެން އެޅެވިގެން ނުވާނެ.\nތިޔަ ދެވުނީ ހާދަހާ ބޮޑު އަނިޔާ އެކެވެ. ކެޔޮގަނޑު ކެޑީމާ ގަހުގެ ބޭނުން ކެނޑުނީ އެވެ.ބަޔެއ އްގެ ޙަޔާތާ އް ހާދަ ބޮޑެތި ގުރުބާނީ ވެދިން ްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްމީހެކޭ ތިޔަ އަލިފުތުބެޔަކީ. ެެްެެެެްެެެްެެެެްެެްެެެެްެެެްެެެެެެްެެެެްެެ މި އަދި އެބޭބެ އަށް މަރުވަންދެން އޭނާގެ އަމި އްލަ ފަސްގަނޑުގަ އި ވެސް ނުބަހަ ެެްެެެެްެެެްެެެެްެެްެެެެްެެެްެެެެެެްެެެެްެެެްެެެެްެެްެެެެްެެެްެެެއޓާ ތިޔަ ބޭރުކޮށްލީތާ އެވެ.!!!!!\nދަޢުލަތެއް އޮތުމުގެ ހަޤީޤީ ބޭނުމަކީ މީ...\nދައުލަތުން އެތައް މިލިއަން ޚަރަދުކުރާ، އަދި އެކިވަރުގެ މުއައްޒަފުން ތިބޭ ތިފަދަ މަރުކަޒެއްގައ، ބަލި މުސްކުޅި މީހެއް ރައްކާތެރިކޮށް އެއްގަމަށް އަރުވާލެވޭ ގޮތެއް ނެތުމުން ލަދުގަނޭ. މީހެއްގެ ބުރަކަށިމަތިން ތިގޮތަށް އަރުވާ ބޭލުމަކީ ނުރައްކާތެރި ކަމެއް.\nއެ ބޭެބެ ކޮޑުގައި އެ ބާލަނީ ގުރައިދޫ އަށްތޯ ރަނގަޅަށް ބަލާލަ ބަލަ\nކަރުނައަށް. ފޮޓޯއިން އެފެންނަނީ ކޫއްޑޫ އެއާޕޯޓަށް ދާން ފައިބާ ތަން\nރާއްޖޭގަ އޯލްޑް އޭޖް ހޯމް ހަދަންވީ، އަދި ޕެލިއެޓިވްކެއަރ ވެސް ހަދަންވީ. އެތަންތަނަކީ ދައުލަތަށް ލިބޭ ޓެކްސްއިން ހަދައިގެން މެނޭޖްކުރެވިދާނެ ތަންތަން. އެހެންނޫނީ ރާއްޖޭގެ މަހުޖަނުންނަށްވެސް ހަދައިގެން މެނޭޖްކުރެވިދާނެ ތަންތަން. މިއީ ވަރަށް ދަރުމަހުރި މަސައްކަތެއް.. އެއްބައިފަހަރު މީހުން މުސްކުޅިވީމަ އެމީހުން މެނޭޖްކުރުމަކީ ރަނގަޅު މީހަކަށްވެސް ވަރަށް އުނދަގޫވެދާނެކަމެއް. އެއީ މުސްލުޅިވުމުން އެއްބައިމީހުން ބުއްދިގޯސްވޭ (މިސާލަކަށް ޑެލިރިއަމް)\nމަރުވާއިރަށް ދިމަދިމާލުން ވާރުތައަރާމީހުން ނިކުންނަންފަށާނެ\nމާތް ﷲ އެބޭބެއަށް ދިރިއުޅުން ފަސޭހަކޮށްދެއްވާށި އަދި އުމުރުގައި ބާކީ އޮތްބައިވެސް ހެޔޮގޮތުގައި ހޭދަކުރުމުގެ ހެޔޮތަޢުފީޤް ދެއްވާށި! އާމީން!\nދިވެހިންގެ އަސްލު ސޫރަ!\nތިޔަބުނާ ސޫރަޔަކީ ތިޔަހެންވާ ސޫރައެއްނޫން ދިވެއްސަކަށްވީތީ ހުރިހާކަމެއްގަ ރަނގަޅެއްނުވާނެ ނޭގޭތަ އަބޫޖަހުލަކީ ކާކުކަމެއް މާތްވެގެންވާ މައްކާގެ ޤުރައިޝް ވަންހައަށް ނިސްބަތްވާ މީހެއްދޯއެއީ އެކަމު އެއީ މިއުއްމަތުގެ ފިރުއައުނު.....\nބޮޑުމުސާރަ ނަގައިގެން ކައުންސިލަރުން ތިބެނީ އަމިއްލަ ރަށުގައި ނުވަތަ އަތޮޅުގައި މިފަދަ މީހުން ބެލެހެއްޓޭނެ ނިޒާމެއް ހުރުންވަރަށް މުހިންމު މާލޭގައި ހުރި ކުޑަކުދިންގެ ހިޔާ ވެސް ބަންދުކޮށްފާ ކުދިންތަށްވެސް ބަހާލީ ގުރައިދޫ މަރުކަޒުވެސް ބަންދުކޮށްފާ މަރުކަޒުގައި ތިބި މީހުންތަށް ބަހާލަންފެނޭ!


Ethiopia gai kuran ulhunu baghaavaatheh naakaamiyabu kollaifi\nއިތިއޯޕިއާގައި ކުރަން އުޅުނު ބަޣާވާތެއް ނާކާމިޔާބު ކޮށްލައިފި\nއިތިއޯޕިއާގެ ބޮޑުވަޒީރު އަބިއްޔު އަހްމަދު\nއިތިއޯޕިއާގެ އަމްހަރާ ސަރަހައްދީ ސަރުކާރާއި އިދިކޮޅަށް އިއްޔެ ކުރަން އުޅުނު ބަޣާބާތެއް ނާކާމިޔާބުވެއްޖެ ކަމަށް ރިޕޯޓްތައް ބުނެފި އެވެ. އަމްހަރާ ރީޖަނަލް ސްޓޭޓްގެ ވެރިކަމާއި ދެކޮޅަށް ބަޣާވާތް ކުރަން އުޅެފައިވާކަން އިތިއޯޕިއާގެ ޕްރެސް ސެކްރެޓަރީ ނެގުއްސު ތިލަހުން ވަނީ ކަށަވަރު ކޮށްދެއްވާފަ އެވެ.\nބަޣާވާތް ކުރިއަށް ދިޔަ ވަގުތު އަޑިސްއަބާބާގައި ހުންނަ އެމެރިކާ އެމްބަސީން ވެރިރަށް ބާހިރްދަރްގައި ބަޑިޖެހުމާއި ހަމަނުޖެހުންތަކެއް ހިންގަމުން ދާ ކަމަށް ބުނެ ސަލާމަތީ ކުއްލި ހާލަތެެއް ވަނީ އިއުލާންކޮށްފަ އެވެ.\nވެރިއެއްގެ މަގާމުގައި އަންބަޗިއު މެކޮނެން ހުންނަވާ އިތިއޯޕިއާގެ ނުވަ ސްޓޭޓްގެ ތެރެއިން އެ ގައުމުގެ ހުޅަނގު އުތުރަށް އޮންނަ އަމްހަރާ ސްޓޭޓްގައި ބާޣާވާތް ކުރަން އުޅެފައިވަނީ ކޮން ބައެއްކަން މިހާތަނަށް ސާފުވެފައެއް ނުވެއެވެ.\nއަމްހަރާގެ ވެރިކަންކުރާ ރަށް ބާހިރް ދަރު ގައި ބަޣާވާތް ކުރަން މަސައްކަތް ކޮށްފައިވާ ފަރާތްތަކާމެދު އިތިއޯޕިއާގެ ސިފައިން ފިޔަވަޅު އަޅާފައިވާ ކަމަށް އެ ގައުމުގެ ބޮޑުވަޒީރު އަބިއްޔު އަހްމަދު ކުރެއްވި ޓްވީޓްއެއްގައި ވިދާޅުވެފައި ވެއެވެ.\nއިތިއޯޕިއާގެ ކުރީގެ ބޮޑުވަޒީރު ހައިލެމެރިއެމް ޑިސަލެން ބޮޑުވަޒީރު ކަމުން އިސްތިއުފާ ދެއްވުމަށް ފަހު އެ ގައުމުގެ ބޮޑުވަޒީރު ކަމަށް އަބިއްޔު އަހްމަދު އެޕްރީލް 2018 ގައި ހޮވިވަޑައިގަތެވެ. އޭނާ ވބޮޑުވަޒީރުކަމާއި ހަވާލުވެ ގައުމަށް ވަނީ ސިޔާސީ ބޮޑެތި ކުރިއެރުންތަކެއް ހޯއްދަވައި ދެއްވާފަ އެވެ.\nރަޝިއާގެ "ބްލެކް ސީ ފްލީޓް" ތަމްރީނުތަކެއްގައި\nނޭޓޯ ސިފައިން އަފްޣާނިސްތާނުން ބާލަނީ


ފަތުވާ: އިސްރާއާއި މިޢުރާޖުގެ ރޭ ފާހަގަކުރުން – DhiSalafiyyah\nފަތުވާ: އިސްރާއާއި މިޢުރާޖުގެ ރޭ ފާހަގަކުރުން\n16/06/2012 ބިދުޢަ, ޢަޤީދާއާއި ފިރުޤާތައް, ޢިލްމުވެރިންގެ ފަތުވާދިސަލަފިއްޔާ\nއިސްރާއާއި މިޢުރާޖުގެ ރޭ ފާހަގަކުރުމުގެ ޙުކުމަކީ ކޮބައިތޯއެވެ؟ އަދި އެރެއަކީ ރަޖަބުމަހުގެ ހަތާވީސްވިލޭރޭ ތޯއެވެ؟\nއިސްރާއާއި މިޢުރާޖަކީ ﷲގެ ކުޅަދުންވަންތަކަމުގެ ބޮޑެތި ހެކިތަކުގެ ތެރެއިންވާ ކަމެކެވެ. އެޙާދިޘާއިން ދަލީލުކޮށްދެނީ އެއިލާހުގެ ރަސޫލާ މުޙައްމަދު ޞައްލަﷲ ޢަލައިހިވަސައްލަމަގެ ރަސޫލުކަމުގެ ތެދުކަމެވެ. އަދި ﷲގެ ޙަޟްރަތުގައި އެކަލޭގެފާނުގެ މަތިވެރި މަންޒިލެވެ. ހަމައެފަދައިން، އެޙާދިޘާއަކީ ﷲގެ އަޖައިބުކުރުވަނިވި ކުޅަދުންވަންތަކަމުގެ ދަލީލުތަކުގެ ތެރެއިން ދަލީލެކެވެ. އަދި އެއިލާހުގެ އެންމެހާ މަޚްލޫޤުންނަށްވުރެ އެއިލާހު މަތިވެރިވެވޮޑިގެންކަމުގެ ދަލީލެކެވެ. ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ.\n(سُبْحَانَ الَّذِي أَسْرَى بِعَبْدِهِ لَيْلاً مِنْ الْمَسْجِدِ الْحَرَامِ إِلَى الْمَسْجِدِ الأَقْصَى الَّذِي بَارَكْنَا حَوْلَهُ لِنُرِيَهُ مِنْ آيَاتِنَا إِنَّه هُوَ السَّمِيعُ الْبَصِيرُ) الإسراء: 1\nމާނައީ: “އެއިލާހުގެ ހުސްޠާހިރުވަންތަކަމާއެވެ! އެއިލާހީ، އަލްމަސްޖިދުލް ޙަރާމުން، އަލްމަސްޖިދުލް އަޤްޞާއަށް އެއިލާހުގެ އަޅާ، ރޭގަނޑުން ބައެއްގައި ގެންދެވި އިލާހެވެ. އެއީ އެތާނގެ ވަށައިގެން، ތިމަންއިލާހު ބަރަކާތްލެއްވި ތަނެވެ. (އެއީ) ތިމަންއިލާހުގެ ކުޅަދުންވަންތަކަމުގެ ހެކިތަކުގެ ތެރެއިން ބައެއް، އެކަލޭގެފާނަށް ދެއްކެވުމަށްޓަކައެވެ. ހަމަކަށަވަރުން، އެއިލާހީ، މޮޅަށް އައްސަވާވޮޑިގެންވާ، މޮޅަށް ބައްލަވާވޮޑިގެންވާ އިލާހެވެ.”\nރަސޫލުﷲ ޞައްލަﷲ ޢަލައިހިވަސައްލަމައާއެކީ އުޑުތަކަށް މިޢުރާޖުކުރެވުނުކަމާއި، އެކަލޭގެފާނު ހަތްވަނައުޑަށް ފޯރައްޖައުމަށްދާންދެން އެއުޑުތަކުގެ ދޮރުތައް އެކަލޭގެފާނަށްޓަކައި ހުޅުވުނުކަމާއި، އެކަލޭގެފާނުގެ ރައްބު ބޭނުންވެވޮޑިގެންނެވި ބަސްފުޅެއް އެކަލޭގެފާނަށް އެކަލާނގެ ވަޙީކުރެއްވިކަމާއި، އެކަލޭގެފާނުގެ މައްޗަށް ފަސްނަމާދު ފަރުޟުކުރެއްވިކަމާއި، އެއިލާހު އެންމެ ފުރަތަމަ ފަރުޟުކުރެއްވީ ފަންސާސްނަމާދުކަމާއި، ފަސްނަމާދަށް ލުއި ވެއްޖެއުމަށްދާންދެން ލުއިކޮށްދެއްވުމަށް އެކަލާނގެއަށް އެކަލޭގެފާނު ދެންނެވިކަމަށް އެކަލޭގެފާނުގެ އަރިހުން ޚަބަރުތައް މުތަވާތިރުކޮށް ރިވާވެފައިވެއެވެ. އެފަސްނަމާދަކީ ފަރުޟުކުރެވިގެންވާ ފަސްނަމާދެވެ. އަދި އަޖުރުގައި ފަންސާސްނަމާދު އެކުލެވިގެންވާ ފަސްނަމާދެވެ. އެހެނީ، ކޮންމެ ހެޔޮކަމަކީ އޭގެ އަޖުރުގައި ދިހަގުނަ އެކުލެވިގެންވާކަމެކެވެ. ފަހެ، ﷲގެ އެންމެހާ ނިޢުމަތްތަކަށް ޙަމްދާއި ޝުކުރުހުރީ އެއިލާހަށެވެ.\nއިސްރާއާއި މިޢުރާޖުގެ ވާހަކަ އައިސްފައިވާ ޞައްޙަ ޙަދީޘްތަކުގައި، އިސްރާއާއި މިޢުރާޖުގެ ޙާދިޘާ ހިނގާދިޔަ ރެޔަކީ ކަނޑައެޅިގެން ކޮންރެއެއްކަން އައިސްފައެއް ނުވެއެވެ. ރަޖަބުމަހުގައި ކަމެއް ނުވަތަ އެނޫން މަހެއްކަމުގައި ކަމެއްވެސް އެނގޭކަށް ނެތެވެ. އެރެއަކީ ކަނޑައެޅިގެން ކޮންރެއެއްކަން ބަޔާންވެފައިވާ ޙަދީޘްތަކަކީ، ޙަދީޘް ޢިލްމުވެރިންގެ އަރިހުގައި ޘާބިތުވެގެންވާ ޙަދީޘެއް ނޫނެވެ. (އެބަހީ: ޞައްޙަ ޙަދީޘެއްނޫނެވެ.) އިންސާނުންނަށް މިދުވަސް ހަނދާންނެތުމުގެ ފުރިހަމަވެގެންވާ ޙިކުމަތް ވަނީ ﷲ އަށެވެ. އަދި އެރެއަކީ ކޮބައިކަން ކަނޑައެޅިގެން ސާބިތުވިޔަސް، އަޅުކަމުގެ އެއްވެސްކަމެއް އެރެއަށް ޚާއްޞަކުރުމަކީ ހުއްދަވެގެންވާ ކަމެއްނޫނެވެ. އަދި އެރޭ ފާހަގަކުރުން ހުއްދަވެގެންނުވެއެވެ. އެހެނީ، ނަބިއްޔާ ޞައްލަﷲ ޢަލައިހިވަސައްލަމައާއި އެކަލޭގެފާނުގެ ޞަޙާބީން رضي الله عنهم އެރޭ ފާހަގަކުރައްވާފައެއްނުވެއެވެ. އަދި އެބޭކަލުން އެރެއަށް އެއްވެސްކަމެއް ޚާއްޞަނުކުރައްވައެވެ. އެރެއަކީ ފާހަގަކުރުން ޝަރުޢުވެގެންވާ ކަމެއްކަމުގައިވާނަމަ ރަސޫލުﷲ ޞައްލަﷲ ޢަލައިހިވަސައްލަމަ އެކަލޭގެފާނުގެ އުންމަތަށް، އެކަލޭގެފާނުގެ ބަސްފުޅުން ނުވަތަ އެކަލޭގެފާނުގެ ޢަމަލުފުޅުން އެކަން ބަޔާންކޮށްދެއްވަވާނެއެވެ. އަދި އެކަލޭގެފާނުގެ ފަރާތްޕުޅުން އެފަދަކަމެއް ހިނގާފައިވާނަމަ އެކަން އެނގި މަޝްހޫރުވެފައިވާނެއެވެ. އަދި ޞަޙާބީން رضي الله عنهم އަހަރެމެންނާ ހިސާބަށް އެކަން ފޯރުކޮށްދެއްވާނެއެވެ. ފަހެ ހަމަކަށަވަރުން، އެބޭކަލުން ވަނީ އެބޭކަލުންގެ ނަބިއްޔާގެ އަރިހުން އުންމަތަށް ބޭނުންވާނެ އެންމެހާކަމެއް ފޯރުކޮށްދެއްވާފައެވެ. ދީނުގެ އެއްވެސްކަމެއް އެބޭކަލުން ގެއްލުވާލައްވާފައެއް ނުވެއެވެ. އެހެނެއްކަމަކު، އެބޭކަލުންނަކީ ކޮންމެ ހެޔޮކަމަކަށް ކުރިއަރުއްވާ ބޭކަލުންނެވެ.\nފަހެ، އެރެއަކީ ފާހަގަކުރުން ޝަރުޢުވެގެންވާ ރެއެއްކަމުގައިވާނަމަ، މީސްތަކުންކުރެ އެކަމަށް އެންމެ އަވަސްވެވަޑައިގަންނަވާނީ އެބޭކަލުންނެވެ. އަދި ނަބިއްޔާ ޞައްލަﷲ ޢަލައިހިވަސައްލަމައަކީ މީސްތަކުންކުރެ އެންމެ ބޮޑަށް މީސްތަކުންނަށް ނަޞޭޙަތްދެއްވި ކަލޭގެފާނެއެވެ. ރަސޫލުކަމުގެ ރިސާލަތު ވަނީ އެންމެ ފުރިހަމަގޮތުގައި ފޯރުކޮށްދެއްވާފައެވެ. އަދި އެކަލޭގެފާނުގެ އަމާނާތް އަދާކުރައްވާފައެވެ. ފަހެ، އެރޭ މަތިވެރިކުރުމާއި ފާހަގަކުރުމަކީ ﷲގެ ދީނުގެ ތެރެއިންވާކަމެއްކަމުގައިވާނަމަ ނަބިއްޔާ ޞައްލަﷲ ޢަލައިހިވަސައްލަމައަށް އެކަމަށް ޣާފިލުވެވަޑައިގެން ނުވީހެވެ. އަދި އެކަން ބަޔާންކޮށްނުދެއްވައި ނުހިފެހެއްޓެވީހެވެ. އޭގެތެރެއިން (އެބަހީ: އެރޭ މަތިވެރިކުރުމުގެ ތެރެއިން) ކަމެއް ހިނގާފައިނުވުމުން އަންގައިދެނީ އެރޭ ފާހަގަކުރުމާއި، އެރޭ މަތިވެރިކުރުމަކީ އިސްލާމްދީނުގައި އޮތްކަމެއް ނޫންކަމެވެ. ހަމަކަށަވަރުން ﷲ ވަނީ މިއުންމަތުގެ ދީން ފުރިހަމަކޮށްދެއްވާފައެވެ. އަދި އުންމަތަށް ނިޢުމަތް ފުރިހަމަކޮށްދެއްވާފައެވެ. ﷲ އިޛުނަ ނުދެއްވާ ކަމެއް ދީނުގެ ނަމުގައި ޝަރުޢުކުރާމީހާއަށް ﷲ ވަނީ އިންކާރުގެ ބަސްފުޅު ވަޙީ ކުރައްވާފައެވެ. ﷲ ސުބުޙާނަހޫ ވަތަޢާލާ އެއިލާހުގެ ފޮތުގައި ސޫރަތުލް މާއިދާގައި ވަޙީ ކުރައްވާފައިވެއެވެ.\n(الْيَوْمَ أَكْمَلْتُ لَكُمْ دِينَكُمْ وَأَتْمَمْتُ عَلَيْكُمْ نِعْمَتِي وَرَضِيتُ لَكُمْ الإِسْلامَ دِيناً) المائدة: 3\nމާނައީ: “މިއަދު، ތިޔަބައިމީހުންގެ ދީން، ތިޔަބައިމީހުންނަށް ތިމަންއިލާހު ފުރިހަމަކޮށްދެއްވައިފީމެވެ. އަދި ތިމަންއިލާހުގެ ނިޢުމަތް، ތިޔަބައިމީހުންގެ މައްޗަށް ތިމަންއިލާހު ފުރިހަމަކޮށްދެއްވައިފީމެވެ. އަދި އިސްލާމްދީން ތިޔަބައިމީހުންނަށް ދީނެއްކަމުގައި، ތިމަންއިލާހު ރުހިވޮޑިގެންފީމެވެ.”\nއަދި ﷲ عزّ وجلّ ޝޫރާ ސޫރަތުގައި ވަޙީކުރައްވާފައިވެއެވެ.\n(أَمْ لَهُمْ شُرَكَاءُ شَرَعُوا لَهُمْ مِنْ الدِّينِ مَا لَمْ يَأْذَنْ بِهِ اللَّهُ) الشورى: 21\nމާނައީ: “ނުވަތަ ﷲ، އިޛުނަދެއްވާފައިނުވާ ކަމެއް، އެބައިމީހުންނަށް، ޝަރުޢުކުރާނެ ޝަރީކުންތަކެއް އެބައިމީހުންނަށް ވަނީ ހެއްޔެވެ.”\nއަދި ރަސޫލުﷲ ޞައްލަﷲ ޢަލައިހިވަސައްލަމަގެ އަރިހުން ޘާބިތުވެފައިވާ ޞައްޙަ ޙަދީޘްތަކުގައި، ބިދުޢައާ މެދު ރައްކާތެރިވުމަށާއި، އެއީ ކަނޑައެޅިގެން މަގުފުރެދުމެއްކަމުގައި ޞަރީޙަކޮށް އައިސްފައިވެއެވެ. އެއީ ބިދުޢައިގެ ނުރައްކާތެރިކަމާމެދު އުއްމަތް ސަމާލުކުރުވުމަށެވެ. އަދި އެބައިމީހުން ބިދުޢަހެދުމުން ދުރުކުރުވުމަށެވެ.\nއެގޮތުން، ޞަޙީޙައިން (އެބަހީ: ބުޚާރީއާއި މުސްލިމް) ގައި ޢާއިޝާ ރަޟިޔަﷲ ޢަންހާ، ނަބިއްޔާ ޞައްލަﷲ ޢަލައިހިވަސައްލަމަގެ އަރިހުން ރިވާކުރައްވާފައިވާ ޙަދީޘްވެއެވެ. އެޙަދީޘް ގައި އެކަލޭގެފާނު ޙަދީޘް ކުރެއްވިއެވެ.\n((مَنْ أَحْدَثَ فِى أَمْرِنَا هَذَا مَا لَيْسَ مِنْهُ فَهُوَ رَدٌّ))\nމާނައީ: “އަހުރެމެންގެ ދީނުގައި ތެރެއިން ނުވާ އާކަމެއް މީހަކު ކޮށްފިނަމަ ފަހެ އެކަމެއް އޭނާއަށް ރައްދުވެގެން ވެއެވެ.” (އެބަހީ: އެކަމަކީ ދީނުގެ ތެރެއިންވާކަމެއް ނޫނެވެ. އެމީހާގެ އެބިދުޢައިން ދީން ވަނީ ބަރީޢަވެގެންނެވެ.)\nއަދި މުސްލިމްގެ ރިވާޔަތުގައިވެއެވެ.\nމާނައީ: “ތިމަންމެންގެ މިދީނުގައި ނުކުރާ އާކަމެއް ކޮށްފިމީހާއަށް، އެކަން (އޭނާގެ މައްޗަށް) ރައްދުވެގެންވެއެވެ.”\nއަދި ޞަޙީޙު މުސްލިމްގައި ޖާބިރު ރަޟިޔަﷲ ޢަންހު ކިބައިން ރިވާވެފައިވެއެވެ. ޖާބިރުގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހިވަސައްލަމަ ހުކުރުދުވަހު އެކަލޭގެފާނުގެ ޚުޠުބާގައި ވިދާޅުވާކަމުގައިވެއެވެ.\n((أَمَّا بَعْدُ، فَإِنَّ خَيْرَ الْحَدِيثِ كِتَابُ اللهِ، وَخَيْرُ الْهُدَى هُدَى مُحَمَّدٍ، وَشَرُّ الْأُمُورِ مُحْدَثَاتُهَا، وَكُلُّ بِدْعَةٍ ضَلَالَةٌ))\nމާނައީ: “އެއަށްފަހު ދަންނައެވެ. ފަހެ، ހަމަކަށަވަރުން އެންމެ ހެޔޮ ބަހަކީ ﷲގެ ފޮތެވެ. (އެބަހީ: އެފޮތުގައިވާ ވަޙީ ބަސްފުޅުތަކެވެ.) އަދި އެންމެ ރަނގަޅު ހިދާޔަތަކީ މުޙައްމަދުގެފާނުގެ ހިދާޔަތެވެ. އަދި ކަންތައްތަކުގެ ތެރެއިން އެންމެ ނުބައިކަމަކީ (ދީނުގައި ޝަރުޢުވެގެންނުވާ) އަލަށް ގެނެސްގަންނަ ކަންކަމެވެ. އަދި ކޮންމެ ބިދުޢައަކީ މަގުފުރެދުމެކެވެ.”\nއަދި ރަނގަޅު ސަނަދަކުން ނަސާއީ ރިވާކުރައްވާފައިވާ ރިވާޔަތުގައިވެއެވެ.\n((وَكُلُّ ضَلَالَةٍ فِي النَّارِ))\nމާނައީ: “އަދި ކޮންމެ މަގުފުރެދުމެއްވަނީ ނަރަކާގައެވެ.”\nއަދި ސުނަންފޮތްތަކުގައި ޢިރުބާޟު ބުން ސާރިޔާ ރަޟިޔަﷲ ޢަންހު ކިބައިން ރިވާވެފައިވެއެވެ. ޢިރުބާޟުގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހިވަސައްލަމަ އަހުރެމެންނަށް ބަލާޣާތްތެރި ނަސޭހަތެއް ދެއްވިއެވެ. އެނަސޭހަތުން ހިތްތައް ބިރުވެތިވެގެންދިޔައެވެ. އަދި ލޯތަކުން ކަރުނަތައް އޮހިގެންދިޔައެވެ. ފަހެ، އަހުރެމެން ދެންނެވީމެވެ. “އޭ ﷲގެ ރަސޫލައެވެ! ތިޔަ ދެއްވި ނަސޭހަތް، އަހަރެމެންނާ ވަކިވަން އުޅޭ މީހެއްގެ ނަސޭހަތް ފަދައެވެ. ފަހެ، އަހުރެމެންނަށް ވަޞިއްޔަތް ކުރައްވާށެވެ.” އެކަލޭގެފާނު ޙަދީޘްކުރެއްވިއެވެ.\n((أُوصِيكُمْ بِتَقْوَى اللَّهِ وَالسَّمْعِ وَالطَّاعَةِ، وَإِنْ تَأَمَّرَ عَلَيكُمْ عَبْدٌ، فَإِنَّهُ مَنْ يَعِشْ مِنْكُمْ بَعْدِي فَسَيَرَى اخْتِلَافًا كَثِيرًا، فَعَلَيْكُمْ بِسُنَّتِي وَسُنَّةِ الْخُلَفَاءِ الرَّاشِدِينَ الْمَهْدِيِّينَ مِنْ بَعْدِي، تَمَسَّكُوا بِهَا، وَعَضُّوا عَلَيْهَا بِالنَّوَاجِذِ، وَإِيَّاكُمْ وَمُحْدَثَاتِ الْأُمُورِ، فَإِنَّ كُلَّ مُحْدَثَةٍ بِدْعَةٌ، وَكُلَّ بِدْعَةٍ ضَلَالَةٌ))\nމާނައީ: “ﷲއަށް ތަޤްވާވެރިވުމަށާއި، އަޑުއަހާ ކިޔަމަންގަތުމަށް ތިމަންކަލޭގެފާނު ވަޞިއްޔަތްކުރައްވަމެވެ. އެއީ ތިޔަބައިމީހުންގެ މައްޗަށް އަޅަކު ވެރިކުރެވުނުކަމުގައި ޥިނަމަވެސްމެއެވެ. ފަހެ ހަމަކަށަވަރުން ތިމަންކަލޭގެފާނަށްފަހު ތިޔަބައިމީހުންކުރެ ދިރިހުރިމީހަކަށް ގިނަ އިޚްތިލާފުވުންތަކެއް ފެންނާނެއެވެ. (އެހިނދު) ތިޔަބައިމީހުންގެ މައްޗަށް ވަނީ ތިމަންކަލޭގެފާނުގެ ސުންނަތާއި، ތިމަންކަލޭގެފާނަށްފަހު ހިދާޔަތް ލިބިގެންވި ޚުލަފާއުއްރާޝިދީންގެ ގޮތުގައި ހިފެހެއްޓުމެވެ. އެގޮތުގައި ގަދައަށް ކޮލުދަތްތަކުން (އެބަހީ: ބާރަށް) ހިފަހައްޓާށެވެ. އަދި ދީނުގައި އުފެއްދޭ އާކަންތައްތަކުން ތިޔަބައިމީހުން ރައްކާތެރިވާށެވެ. ފަހެ، ހަމަކަށަވަރުން (ދީނުގެ ނަމުގައި) އަލަށް އުފެއްދޭ ކޮންމެ ކަމަކީ ބިދުޢައެކެވެ. އަދި ކޮންމެ ބިދުޢައަކީ މަގުފުރެދުމެކެވެ.”\nމިމާނައިގައި އެތައް ޙަދީޘްތަކެއް ވެއެވެ. އަދިހަމައެފަދައިން ރަސޫލުﷲ ޞައްލަﷲ ޢަލައިހިވަސައްލަމަގެ ޞަޙާބީންގެ ފަރާތްޕުޅުންނާއި، އެބޭކަލުންގެ ފަހުން އައި ސަލަފުއްޞާލިޙުންގެ ފަރާތްޕުޅުން، ބިދުޢައަށް ރައްކާތެރިވުމާއި، އެކަމަށް ބިރުގަތުމުގެ (ބަސްފުޅުތައް) ސާބިތުވެފައިވެއެވެ. އެހެންކަމުން، (އިސްރާއާއި މިޢުރާޖުގެ ރޭ ފާހަގަކުރުމަކީ) ދީނަށް އަލަށް އިތުރުކުރެވޭ އިތުރުކުރުމެކެވެ. އަދި ﷲ އިޛުނަނުދެއްވާކަމެއް ޝަރުޢުކުރުމެވެ. އަދި ﷲގެ ޢަދުއްވުންކަމުގައިވި ޔަހޫދީންނާއި ނަޞާރާއިން އެބައިމީހުންގެ ދީނަށް އިތުރުކުރިގޮތާ އެއްގޮތްވުމުގެ ޢަމަލެކެވެ. އެބައިމީހުން، އެބައިމީހުންގެ ދީނަށް ﷲ އިޛުނަނުދެއްވާ ކަންކަން އުފެއްދީއެވެ. އެހެނީ، (އެފަދަކަމެއް ކުރުމުން) ލާޒިމުކުރަނީ އިސްލާމްދީން ފުރިހަމަނުވާކަމަށެވެ. އަދި އެދީން ފުރިހަމަނުވާކަމަށް ތުހުމަތުކުރެވެނީއެވެ. އަދި ކަނޑައެޅި އެނގިގެންވާގޮތުގައި މިކަމުގައި (އެބަހީ: އެރޭ ފާހަގަކުރުމުގައި) ބޮޑުވެގެންވާ ފަސާދަތަކެއް ވެއެވެ. އަދި ހުތުރުކަން ބޮޑުވެގެންވާ މުންކަރާތްވެއެވެ. އަދި އެއީ ﷲ عزّ وجلّގެ ވަޙީ ބަސްފުޅު\n(الْيَوْمَ أَكْمَلْتُ لَكُمْ دِينَكُمْ) المائدة: 3\nމާނައީ: “މިއަދު، ތިޔަބައިމީހުންގެ ދީން، ތިޔަބައިމީހުންނަށް ތިމަންރަސްކަލާނގެ ފުރިހަމަކޮށްދެއްވައިފީމެވެ.”\nމި ވަޙީ ބަސްފުޅާ ދެކޮޅަށްކުރެވޭ ހަނގުރާމައެކެވެ. އަދި ބިދުޢައިން ރައްކާތެރިވުމަށާއި، އެކަމާމެދު ހުޝިޔާރުވުމަށް އަންގަވާފައިވާ ރަސޫލުﷲ ޞައްލަﷲ ޢަލައިހިވަސައްލަމަގެ ޙަދީޘްތަކާ ޞަރީޙަކޮށްވެވޭ ޚިލާފުވުމެކެވެ.\nބަޔާންކުރެވުނު ދަލީލުތަކަކީ އިސްރާއާއި މިޢުރާޖުގެ ރޭ ފާހަގަކުރުމުގެ ބިދުޢައަށް އިންކާރުކުރުމަށް ޙައްޤަށް އެދޭމީހަކަށާއި، އެކަމުން ރައްކާތެރިވުމަށް ފުދޭނެ ދަލީލުތަކެއްކަމުގައި ތިމަން އުއްމީދުކުރަމެވެ. ހަމަކަށަވަރުން އެކަމަކީ (އެބަހީ: އެރޭ ފާހަގަކުރުމަކީ) އިސްލާމްދީނުގައި އޮތްކަމެއް ނޫނެވެ.\nމުސްލިމުތަކުންނަށް ނަސޭހަތްދިނުމާއި ދީނުގައި އެބައިމީހުންނަށް ޝަރުޢުކުރައްވާފައިވާ ކަންކަން ބަޔާންކޮށްދިނުމަކީ ﷲ ވާޖިބުކުރައްވާފައިވާކަމެއްކަމުގައިވުމާއި، ޢިލްމުފޮރުވުމަކީ ޙަރާމްކަމެއް ކަމުގައިވުމާއެކު، މިބިދުޢައާމެދު ތިމަންގެ މުސްލިމް އަޚުން ސަމާލުކުރުވުމަށް ތިމަން ޤަޞްދުކުރީމެވެ. އެހެނީ، މިބިދުޢައަކީ އެކިކަންކޮޅުތަކުގައި ފިސާރި ފެތުރިފައިވާ ކަމެކެވެ. އެކަން ފެތުރިފައިވާލެއް ބޮޑުކަމާހުރެ ބައެއްމީހުން ހީކުރާގޮތުގައި އެއީ ދީނީކަމެކެވެ. އެންމެހާ މުސްލިމުންގެ ޙާލުތައް ރަނގަޅުކުރައްވައި، އެބައިމީހުންނަށް ދީން ރަނގަޅަށް ފަހުމްކޮށްދެއްވާ ފަރާތަކީ ﷲއެވެ. އަހަރެމެންނަށާއި އެބައިމީހުންނަށް ޙައްޤުގައި ހިފެހެއްޓުމާއި، އެޙައްޤުގައި ޘާބިތުމުގެ ތަޥްފީޤު ދެއްވާށި! އަދި އެޙައްޤާ ޚިލާފުވާ ކަންކަން ދޫކޮށްލުމުގެ ތަޥްފީޤުވެސް ދެއްވާށި! ހަމަކަށަވަރުން އެއިލާހީ އެކަމުގެ ވެރި އިލާހެވެ. އަދި އެކަމަށް ކުޅަދުންވަންތަ އިލާހެވެ.\nފަޟީލަތުއް ޝައިޚް ޢަބްދުލް ޢަޒީޒު ބިން ބާޒު ރަޙިމަހުﷲ.


عقيدة التوحيد2– DhiSalafiyyah\nعقيدة التوحيد 2\n20/01/2014 އެހެނިހެން, ޢަޤީދާއާއި ފިރުޤާތައްއައްޝައިޚް ޢަލީ ނިޝާމް\nޢަޤިދާއަކީ ކޮބަކަމާއި އަދި އެއީ ބިނާއެއްގެ އަސާސް ފަދައިން އެހާމެ މުހިންމު އެއްޗެއް ކަން ބަޔާން ކޮށްދޭ ބާބު\nޢަޤީދާ، މިބަސް ނެގިފައިވަނީ اَلْعَقْدُ މިބަހުންނެވެ. އެއީ އެއްޗެއް އައްސައި ގޮއްޖަހައި ބަނދެލުމެވެ. (ޢަރަބިބަހުން އެބަސް ބޭނުން ކުރާނަމަ ބުނާނީ) اِعْتَقَدْتُ كَذَا އެބަހީ: އަހުރެން މިވެނި އެވެނި ކަމެއް ގެ މައްޗަށް އަހަރެންގެ ހިތާއި ޒަމީރު ގޮއްޖަހައި ގުޅުވާލައިފީމެވެ. އިންސާނާ ދީނެއްގެ ގޮތުގައި ބަލައި ޢަމަލު ކުރާ އެއްޗަކީ އަޤީދާއެވެ. (އަރަބި ބަހުގައި) ބުނެވެއެވެ: لَهُ عَقِيْدَةٌ حَسَنَةٌ އެބަހީ: ޝައްކުތަކާއި ވަހުމްތަކުން ސަލާމަތްވެގެންވާ ޢަޤީދާއެއް އޭނާއަށް ވެއެވެ. ޢަޤީދާއަކީ ހިތުގެ ޢަމަލެކެވެ. އެއީ ކަމަކަށް ނުވަތަ އެއްޗަކަށް ހިތުގެ އަޑިން އީމާންވެ ތެދުކުރާ ކުރުމެވެ.\nޝަރުޢީ އިޞްޠިލާޙުގައި ޢަޤީދާ:\nއެއީ ﷲ އާއި އެއިލާހުގެ މަލާއިކަތުންނާއި ފޮތްތަކާއި ރަސޫލުބޭކަލުންނާއި ޤިޔާމަތްދުވަހަށާއި އަދި ހެޔޮ މިންވަރާއި ނުބައި މިންވަރަށް އީމާންވުމެވެ. މި އެންމެހާ ކަންތައް ތަކަށް އީމާންކަމުގެ ރުކުންތަކޭ ކިޔެއެވެ.\nޝަރީޢަތް ބެހިގެން ވަނީ ދެބަޔަށެވެ. އެއީ އިޢްތިޤާދު (ޤަބޫލުކުރަން) ޖެހޭ ކަންތައްތަކަކާއި ޢަމަލުން ދައްކަން ޖެހޭކަންތައްތަކެއްގެ މައްޗަށެވެ.\nއިޢްތިޤާދު (ނުވަތަ ޤަބޫލުކުރަންޖެހޭ ކަންތައްތަކޭ) މި ބުނެވެނީ އެޢަމަލެއް ކުރުމަށް ވަކި ގޮތެއް ކަނޑައެޅިފައި ނުވާ ކޮންމެ ޢަމަލަކަށެވެ. މިސާލަކަށް ﷲ ގެ ރުބޫބިއްޔަތުވަންތަކަމަށް އީމާންވުމާއި، އެއިލާހަށް އަޅުކަން ކުރުމަކީ ވާޖިބެއްކަން ހިތުގެ އަޑިން ޤަބޫލުކުރުމާއި އަދިވެސް ކުރިން ބަޔާން ކުރި އެންމެހައި ރުކުންތަކަށް އީމާންވުމެވެ. މިބަޔަށް ދީނުގެ ޢަޞްލޭ ކިޔެއެވެ.\nޢަމަލުން ދައްކަން ޖެހޭ ކަންތައްތަކޭ ބުނެވުނީ އެޢަމަލުތައް ކުރުމަށް ވަކިގޮތެއް ހަމަޖެހި ކަނޑައެޅިފައިވާ ކޮންމެ ޢަމަލަކަށެވެ. އެއީ ނަމާދާއި ޒަކާތާއި ރޯދަ ފަދަ އެންމެހާ އަޅުކަންތަކެވެ. މިއަށް ދީނުގެ ފަރުޢު އޭ ކިޔެއެވެ. އެހެނީ މިހުރިހާ ކަމެއް ބިނާވެގެން ވަނީ ކުރިން ބަޔާން ކުރި އަޞްލުތަކުގެ މައްޗަށެވެ. (ފަރުޢުތައް) ޞައްޙަވުމާއި ނުވުން ބިނާ ވެގެން ވަނީ ވެސް ހަމަ އެއަޞްލުތަކުގެ މައްޗަށެވެ.\nފަހެ، ޞައްޙަ ޢަޤީދާއަކީ ދީން އެ އަސާސެއްގެ މައްޗަށް ބިނާވެފައިވާ ބިންގަލެވެ. އަދި ޢަމަލުތައް ޞައްޙަ ކޮއްދޭ ކަންވެސް މެއެވެ. الله تعالى ވަޙީ ކުރެއްވިއެވެ.\n(فَمَن كَانَ يَرْجُو لِقَاءَ رَبِّهِ فَلْيَعْمَلْ عَمَلًا صَالِحًا وَلَا يُشْرِكْ بِعِبَادَةِ رَبِّهِ أَحَدًا) [سورة الكهف 110]\nމާނައީ: “ފަހެ، އެމީހެއްގެ ވެރިރަސްކަލާނގެއާއި ބައްދަލުވުމަށް އެދޭމީހާ (ދަންނާށެވެ!) ފަހެ، އެމީހާ صَالِحُ عَمَل ން عَمَل ކުރާ ހުށިކަމެވެ. އަދި އެމީހާގެ ވެރިރަސްކަލާނގެއަށް އަޅުކަންކުރުމުގައި، އެއްވެސްމީހަކު ބައިވެރި ނުކުރާހުށިކަމެވެ.”\n(وَلَقَدْ أُوحِيَ إِلَيْكَ وَإِلَى الَّذِينَ مِن قَبْلِكَ لَئِنْ أَشْرَكْتَ لَيَحْبَطَنَّ عَمَلُكَ وَلَتَكُونَنَّ مِنَ الْخَاسِرِينَ) [سورة الزمر 65]\nމާނައީ: “ހަމަކަށަވަރުން، ކަލޭގެފާނަށާއި، ކަލޭގެފާނުގެ ކުރީގެ رسولންނަށް وحى ކުރައްވާފައިވެއެވެ. ކަލޭގެފާނު شريك ކުރައްވައިފިނަމަ، ކަލޭގެފާނުގެ عمل ތައް باطل ވެއްޖައީސްކަން ކަށަވަރެވެ. އަދި އޭރުން ކަލޭގެފާނު ވާހުށީ ގެއްލެނިވެގެންވާ މީހުންގެ ތެރެއިންކަން ކަށަވަރެވެ.”\n(فَاعْبُدِ اللَّهَ مُخْلِصًا لَّهُ الدِّينَ ]2[ أَلَا لِلَّهِ الدِّينُ الْخَالِصُ) [سورة الزمر 2-3]\nމާނައީ: “ފަހެ، اللَّه އަށް دِيْنُ خَالِص ކުރާ حَالُ، ކަލޭގެފާނު އެކަލާނގެއަށް އަޅުކަން ކުރައްވާށެވެ! ދަންނާށެވެ! خالص ވެގެންވާ دين ވަނީ اللَّه އަށެވެ.”\nމިއާޔަތްތަކާއި އަދި މިމާނައިގައިވާ މިނޫންވެސް އެތަކެއް އާޔަތްތަކެއް – ވަރަށް ގިނަ ޢަދަދެއް އާޔަތްތައް – ދަލީލުކުރަނީ ޝިރުކުން ރައްކާތެރިވެގެން ނުވާނަމަ އެއްވެސް ޢަމަލެއް ޤަބޫލުވެވިގެން ނުވާނެ ކަމެވެ. އެހެންކަމުން އެންމެހައި ރަސޫލުބޭކަލުން އެންމެ ބޮޑު ސަމާލުކަމެއް ދެއްވީ ފުރަތަމަ ޢަޤީދާ އިޞްލާޙު ކުރެއްވުމަށެވެ. އެބޭކަލުން، އެބޭކަލުންގެ ޤައުމުގެ މީހުންނަށް އެންމެ ފުރަތަމަ ގޮވާލެއްވި ކަމަކީ ހަމައެކަނި ﷲ އަށް އަޅުކަން ކުރުމަށެވެ. އަދި އެހެން ހުރިހައި ފަރާތަކަށް އަޅުކަން ކުރުން ދޫކުރުމަށެވެ. މާތް ﷲ ވަޙީ ކުރެއްވިއެވެ.\n(وَلَقَدْ بَعَثْنَا فِي كُلِّ أُمَّةٍ رَّسُولًا أَنِ اعْبُدُوا اللَّهَ وَاجْتَنِبُوا الطَّاغُوتَ) [سورة النحل 36]\nމާނައީ: “ހަމަކަށަވަރުން ތިމަންރަސްކަލާނގެ ކޮންމެ أمّة އަކަށްމެ رسول އަކު ފޮނުއްވީމެވެ. އެއީ ހަމައެކަނި اللَّه އަށް އަޅުކަންކުރުމަށާއި، އަދި ޠާޣޫތުންގެ ކިބައިން އެއްކިބާވެ ދުރުހެލިވުމަށް އެންގެވުމަށެވެ.”\nކޮންމެ ރަސޫލުބޭކަލަކުމެ – ފުރަތަމަވެސް އެބޭކަލެއްގެ ޤައުމުގެ މީސްތަކުންނާއި މުޚާޠަބުކޮށް – ވިދާޅުވާކަމުގައި ވެއެވެ:\n(اعْبُدُوا اللَّهَ مَا لَكُم مِّنْ إِلَٰهٍ غَيْرُهُ) [سورة الأعراف 59،65،73،85]\nމާނައީ: “އޭ އަހަރެންގެ قوم ގެމީހުންނޭވެ. ތިޔަބައިމީހުން اللَّه އަށް އަޅުކަން ކުރާށެވެ! އެކަލާނގެ ފިޔަވައި، އެހެން إله އަކު ތިޔަބައިމީހުންނަކަށް ނުވެއެވެ.”\nނޫހު عليه السلام، ހޫދު عليه السلام، ޞާލިޙު عليه السلام، ޝުޢައިބު عليه السلام އަދި އެހެން އެންމެހައި ނަބީބޭކަލުންވެސް އެބޭކަލުންގެ ޤައަމުގެ މީސްތަކުންނަށް މިފަދައިން ވިދާޅުވިއެވެ.\nނަބިއްޔާ صلى الله عليه وسلم ، ރަސޫލު ކަމައިގެން ފޮނުއްވެވުމަށް ފަހު، ތައުހީދަށް (އެބަހީ: ﷲ ގެ އެއްކައުވަންތަކަމަށް) ގޮވާލެއްވުމާއި (މީސްތަކުންގެ) ޢަޤީދާ އިޞްލާޙު ކުރެއްވުމުގައި 13 އަހަރު މައްކާގައި ހޭދަ ކުރެއްވިއެވެ. އެހެނީ އެއީ ދީން އޭގެ މައްޗަށް ބިނާވެފައިވާ އަސާސްކަމުގައި ވާތީއެވެ. އެންމެހައި ދުވަސްވަރުތަކުގައިވެސް ދީނަށް ގޮވާލައްވާ ދާޢީންނާއި މުޞްލިޙުން، ނަބީބޭކަލުންނާއި ރަސޫލުބޭކަލުން މިހިންގެވި މަގުން ހިންގެވިއެވެ. އެބޭކަލުން ދީނަށް ގޮވާލެއްވުން ފައްޓަވާކަމުގައި ވަނީ ތައުހީދު މީސްތަކުންނަށް އުނގަންނަވައި ދެއްވައި ޢަޤީދާ އިޞްލާޙު ކުރެއްވުމުންނެވެ. ދެން އެއަށް ފަހު އެބައިމީހުން ދީނުގެ ބާކީހުރި އަމުރު ފުޅުތައް މީސްތަކުންނަށް އުނގަންނައި ދެއްވުމަށް މިޞްރާބު ޖައްސަވައެވެ.\nމިލިޔުމާގުޅޭ އެހެން ބައިތައް


Mamma fahathun hinganee valhi hifaagen\nރިޕޯޓު - މަންމަ\nމަންމަ ކޮޓަރީގައި ދަންވަރު ޓަކިޖަހާ\nމަސްތުވާތަކެތީގެ ޝިކަރާއަކަށް ދެކުދިންވެފައި\nދެކުދިން ވެސް މިހާރު ތިބީ ހައްޔަރުގައި\nކ. މާލެ | 28 ފެބްރުއަރީ 2020 | ހުކުރު 10:26 | 170,152\nހަލީމާ އަލިފުޅު އެޑްމިޓްކޮށްގެން ފަރުވާ ހޯދަނީ - ފޭސްބުކް\nމަންމައަކީ ކޮންމެ ދަރިއެއްގެ ވެސް ލޮލުގެ ފިނިކަމެވެ. ހިތުގެ ހިތްހަމަ ޖެހުމެވެ. ގިނަ ދަރިންގެ ދިރިއުޅުމުގެ ހުރިހާ ވެސް އެއްޗަކީ މަންމަކަމާއި މެދު ޝައްކުއުފައްދާނެ ޖާގައެއްނެތެވެ. 09 މަސްދުވަހުގެ ގަދަވޭނުގައި އުޅުމަށްފަހު ދަރިފުޅު ދުނިޔެއަށް އުފަންކޮށް، ބަލާ ބޮޑުކުރަނީ ނުހަނު ލޯތްބާއެކުއެވެ. ހެވާއި ނުބައި އޮޅުންފިލުވައިދީ ދަރިން ތަރުބިއްޔަތު ކުރަނީ ނުހަނު ބޮޑެތި އުންމީދުތަކާއެކުއެވެ. މައިންބަފައިންގެ ޒުވާން އުމުރު ދަރިންގެ ކަންކަމުގައި ހުސްކޮށްލަނީ، ދަރިންގެ ފަރާތުން އެހީތެރިކަމާއި ލޯބި ލިބޭނެކަމުގެ އުންމީދުގައެވެ. ނަމަވެސް ހިތާމައަކީ މުޖުތަމައުއަށް މިހާރު ކުރިމަތިވެފައިވާ އެއް ވަބާކަމުގައިވާ މަސްތުވާތަކެތީގެ ޝިކާރައަކަށްވާ ބައެއް ޒުވާނުންގެ މަންމަމެން އިހާނެތިކޮށް ހިތާ، އެކަމުގެ ބިރުވެރިކަމުގެ ތެރެއަށް ވެއްޓާލުމެވެ.\nއައިމިނަތު (އަސްލު ނަމެއް ނޫން) 07 ކުދިންގެ މަންމައެކެވެ. 07 ކުދިން ވެސް ތަރުބިއްޔަތު ކުރީ ލޯތްބާއެކުއެވެ. 2012 ވަނަ އަހަރު ފިރިމީހާ ކެންސަރު ބަލީގައި މަރުވި ނަމަވެސް ހިތްވަރާއެކު ދިރިއުޅެމުންދިޔައީ ދަރިންގެ ހައްގުގައެވެ. އައިމިނަތުގެ ހުރިހާ ދަރިން ވެސް ބޮޑެތި ވެއްޖެއެވެ. އަމިއްލަ ފައިމައްޗަށް ތެދުވެއްޖެއެވެ. ނަމަވެސް މިއަދާ ހަމައަށް އައިރު އެ މަންމަ ދިރިއުޅެމުންދަނީ ބޮޑު ބިރުވެރިކަމެއްގެ ތެރޭގައެވެ. ދެ ކުއްޖަކު މަސްތުވާތަކެތީގެ ޝިކާރަކަށްވެ މުޅި އާއިލާ ވިއްސިވިހާލިވެގެން ދިޔައީއެވެ. މަންމަ މި ހާލަތުގައި ވެސް ގޮދޮރު ދޫކޮށް ނުދިޔައީ ފިރިހެން ދަރިންގެ ހައްގުގައެވެ. ދަރިންނަށް ހެޔޮވިސްނުން ލިބި ރަނގަޅުވާނެ ކަމުގެ އުންމީދުގައެވެ. އާއިލާގެ ހުރި ހަމައެކަނި އަންހެން ދަރިފުޅު މީހަކާ އިދެގެން އެހެން ރަށަކަށް ދިރުއުޅުން ބަދަލުކުރީ ވެސް އުޅެބޮޑުވި ގެއިން ރައްކާތެރި މާހައުލެއް ނުލިބިގެންނެވެ.\nވަރުގަދަ އަޒުމާއެކު، މި ނޫން ދުވަހެއް ފެންނާނެކަމުގެ އުންމީދުގައި މަންމަ ހުރި ނަމަވެސް އިންސާނަކަށް ކެތްވާނީ ވަކިވަރަކަށެވެ. އެ މަންމަގެ އަޒުމު ގުޑުވާނުލެވުނު ނަމަވެސް ހިތަށް ކުރި އަސަރެއްގެ ބޮޑު ކަމުން މިމަހުގެ 24 ވަނަ ދުވަހު މަންމަ ނ. ވެލިދޫ ސިއްހީ މަރުކަޒުގައި އެޑްމިޓްކޮށް ފަރުވާ ހޯދަންޖެހުނެއެވެ. އަދި އިތުރުފަރުވާއަށް މާލެގެނެސް މިހާރު ފަރުވާ ހޯދަމުންދާއިރު، ލިބުނު ނަފްސާނީ ބިރުވެރިކަމުން އަދިވެސް ހުރީ ބޭރަށް ނުކުންނަން ނުކެރިފައެވެ. ގައިން އަޅަމުންދާ ތުރުތުރު އެޅުމަށް ބަދަލެއް ނާދެއެވެ.\nމި މައްސަލައާ ގުޅޭގޮތުން އުމުރުން 31 އަހަރުގެ މުހައްމަދު އަބްދުއް ލަތީފް ސޯޝަލް މީޑިއާގައި ހިއްސާކުރި ޕޯސްޓަކާއި ގުޅޭގޮތުން އިތުރު މައުލޫމާތު ހޯދުމަށް ރާއްޖެއެމްވީއިން ގުޅާލުމުން އައިމިނަތުގެ ދަރިއެއް ކަމަށްވާ ލަތީފު ބުނީ މަންމަ އަބަދުވެސް މަސައްކަތް ކުރަމުންއައީ އެ ދެ ބޭބެ ރަނގަޅު ކުރުމަށް ކަމަށެވެ. ވިސްނައިދީ އެމީހުންނަށް ޚިދުމަތް ކުރުމަށް ކަމަށެވެ. ނަމަވެސް މި މަހުގެ 24 ވަނަ ދުވަހު ބޭބެއަށް ސިނގިރޭޓް ފޮއްޓެއް ގަނެ ނުދީގެން މަންމަގެ ފޯނު ވައްޓާލާ ފުޑާލިއެވެ. ސިޓިންގ ރޫމްގައި ހުރި ޓީވީ ނަގާ އެއްލާލިއެވެ. މަންމައާ ދިމާލަށް ބޭނުންކުރި ހަޑިހުތުރު ބަސްތަކުން މަންމަ އަޑުން އަޑުނަގާ ރުއި ކަމަށް އޭނާ ބުންޏެވެ. މާ ގިނަ އިރެއްނުވެ މަންމަގެ ބޮލަށް އެނބުރުންއަރާ ގޮތްވެ ހޮސްޕިޓަލްގައި އެޑްމިޓް ކުރަން ޖެހުނު ކަމަށް ލަތީފް ބުންޏެވެ.\nލަތީފް ކިޔާދިން ގޮތުގައި މަންމައަކީ ލޭމައްޗަށްދާ މީހެކެވެ. އަބަދުވެސް އެކަހަލަ ކަންތައްތަކުގައި މަންމަ ވިސްނާ ފިކުރުކޮށް ރޮއެ ހަދާކަން އޭނާ ފާހަގަކުރިއެވެ.\nޓީވީ ވައްޓާލާ ހަލާކުކޮށްލާފައި\nއިތުރު ފަރުވާއަށް މާލެ ގެނެސް ފަރުވާދިނުމަށްފަހު މިހާރު އައިމިނަތު ގެއަށް ދޫކޮށްލާފައިވީ ނަމަވެސް މި ހިތްދަތިކަމަކީ މިހާރު އައިމިނަތުގެ ދިރިއުޅުމުގެ ބަޔެކެވެ. ކޮންމެ ދުވަހަކުވެސް އޭނާ ތަޙައްމަލު ކުރަންޖެހޭ ވޭނަކަށް އެކަން ވެފައިވީނަމަވެސް އެ ދެ ދަރިން އަދިވެސް އޭނާގެ ހިމާޔަތުގެ ދަށުގައި ދަރިން ގެންގުޅެނީއެވެ. އަމިއްލަ ނަފްސަށް ހިމާޔަތެއް ނެތް ހާލުގައެވެ. ބައެއް ހާލަތްތަކުގައި އެ ދަރިން ބޭނުންވާ ކަންތައްތައް ނުކޮށްދިނުމުން މަންމަ ފަހަތުން ވަޅި ހިފައިގެން ވެސް ހިނގައެވެ.\nއައިމިނަތުގެ ދެ ދަރިން މަސްތުވާތަކެތީގެ ޝިކާރައަކަށް ވެފައިވާއިރު، އެތަނުން އެއްކުއްޖެއް މިހާރު ހުރީ 04 އަހަރަށް މާފުށީ ޖަލަށްލާފައެވެ. އެ ކުއްޖާ ވެސް މަސް ނިމެންވާއިރަށް، މަންމައަށްގުޅާ ރުފިޔާއަށް ކިޔައެވެ. އަދި އަނެއް ކުއްޖާ މިމަހުގެ 24 ވަނަ ދުވަހު ގޭތެރޭގައި މާރާމާރީ ހިންގުމާއެކު މިހާރު ހައްޔަރުކޮށް އޭނާގެ ބަންދަށް ވަނީ 10 ދުވަސް ޖަހާފައެވެ. 04 ކުދިންނާއެކު އެއް ގެއެއްގައި ދިރިއުޅުނު ނަމަވެސް މަންމަ ދިރިއުޅެމުންދަނީ ބިރުވެރި ނަމާން މާހައުލެއްގައެވެ.\nރުޅި އަންނަ ކޮންމެ ފަހަރަކު ގޭގެ އެއްޗިއްސަށް ގެއްލުންދޭ\nލަތީފް ކިޔާދިން ގޮތުގައި މިކަންކަން ގޭތެރޭގައި ހިނގި ނަމަވެސް މައްސަލަ ބަލާނެ މުއައްސަސާއެއް ނެތެވެ. ގޭތެރޭގެ މަސްލަހަތު ގޯސްވުމުން މަންމައާއެކު އެތައް ދުވަހަކު ފުލުހަށް ގޮސް މައްސަލަ ޖެއްސުމުން ވެސް އެކަމަށް މާބޮޑު ހައްލެއް ނެތް ކަމަށް ލަތީފް ބުންޏެވެ. ފުލުހުން ގެއަށް ގޮސް އެމީހުންނަށް ނަސޭހަތް ދިނުމަށްފަހު ދޫކޮށްލާ ކަމަށާއި، މިގޮތަށް ދިރިއުޅޭ އެތައް އާއިލާއެއް އުޅޭކަން އޭނާ ފާހަގަކުރިއެވެ.\nދަރިންގެ ފަރާތުން މަންމައަށް ހިމާޔަތާއި ރައްކާތެރިކަން ބޭނުންވާއިރު، ދަންވަރު ގަޑީގައި މަންމަގެ ކޮޓަރީގައި ޖަހަނީ ޓައްކެވެ. މަންމަ ނިދިޔަ ނުދީ ޖެއްސުންކުރުންމަތީ ހުންނަނީ ސިނގިރޭޓް ފޮއްޓެއްގެ ގަތުމަށް ކަމަށް ބުނެ ރުފިޔާ ހޯދާށެވެ. އަރާއިރާއެކު އެ ރުފިޔާ ހޯދުމަށް މަންމަ ފަހަތުން ތަސްބީހައެއް ކިޔަމުންދާއިރު، ގަނެނުދީފިނަމަ ކޮންމެ ފަހަރަކު މަންމައަށް ރުޅިވެރިކަން ދައްކާ، ގޭގެ ކޮންމެ ވެސް އެއްޗެއް ހަލާކުކޮށްލައެވެ. އުމުރުން 55 އަހަރުގެ މަންމައަށް އެ ދަރިންގެ ލޯބި މިއަދު އެންމެ ބޭނުންވާ ދުވަހު، މަންމަ ފަހަތުން ހިނގަނީ ވަޅި ހިފައިގެންނެވެ. މައިވަންތަ ލޯބީގައި މިއަދު އަގެއް ނެތް ކަހަލައެވެ!


Kazakhstan ge mi Avashuge meehun aadhayaa khilaafah gina dhuvasthakeh vandhen nidhi jehunu sababu - One Online\nބެންޗެއްގެ މަތީގައި މީހަކު ނިދާފައި---\nމި އަވަށުގެ މީހުން ނިދިގެން ވެއްޓި އެތައް ދުވަހެއް ނިދީގައި، ހޭލެވޭ އިރު ކަންކަން ހަނދާނެއް ނުހުރޭ\nކަޒަކިސްތާނުގެ ކުޑަ އަވަށެއްގައި ދިރިއުޅެމުންދިޔަ ބަޔަކު އާދަޔާ ހިލާފަށް ގަދަ ނިންޖަކުން ނިދި ޖެހި މަގު މެދަށް ވެއްޓެމުން ދިޔަ ވާހަކަ އަކީ ހަގީގަތެކެވެ.\nކަޒަކިސްތާނުގެ އުތުރުން 230 މޭލު ދުރުގައި އޮންނަ ކަލާޗީ ކިޔާ އަވަށުގައި ދިރިއުޅެމުންދިޔަ ބަޔަކަށް ނިދި ޖެހި އެ ނިދިން ނުހޭލައި ހަފުތާއެއް ވަންދެން ތިބޭ ކަމަށް ވެއެވެ. އާއްމުންނަށް ޖެހެމުންދިޔަ މި އާދަޔާ ހިލާފު ނިދި ބަލީގެ ސަބަބުން އެ އަވަށަށް ''ސްލީޕީ ހޮލޯ'' އޭ ވެސް ކިޔައި އުޅެއެވެ. އަވަށުގައި ދިރިއުޅޭ މީހުންގެ ގިނަ ވަގުތު ހޭދަވަނީ ނިދުމުގައި ކަމުން މިއީ ކިހިނެއް ދިމާވެގެން އުޅޭ ކަމެއްތޯ އަވަށުގެ ކަމުވޮށިގެންވާ މީހުން ހޯދައި ބަލަން ވަނީ ފަށާފައެވެ.\nކިހިނެއް ފެށުނު ކަމެއް؟\nމީހަކު ނިދިގެން ވެއްޓިފައި---\nމިކަމެއް ފެށުނީ 2012 ވަނަ އަހަރުގެ ކުރީކޮޅުގަ އެވެ. ކުރަން ތިބޭ މަސައްކަތުގެ މެދުތެރެއިން ވެސް ނިދިގެން ވެއްޓެން ފެށިއެވެ. މަސް ބާނަން ހުއްޓައި، ކައްކަން އަވަދިނެތި ބަދިގޭގައި އުޅެނިކޮށް، އަދި ކާރު ދުއްވަމުން ދަނިކޮށް ވެސް ބައެއް މީހުން ނިދިގެން ވެއްޓޭ ކަމަށް ވެއެވެ. މިކަމެއް ކުއްލިއަކަށް ލައިގަތް ގޮތަށް 2015 އަހަރު ވަނީ ކުއްލިއަކަށް ފިލައިގެންވެސް ގޮސްފައެވެ.\nމިކަން އެންމެ ފުރަތަމަ ދިމާވީ 2010 ވަނަ އަހަރުގެ އޭޕްރިލްގައި ލުބޯވް ބެލްކޯވާ ކިޔާ އަންހެނަކަށެވެ. އާދައިގެ މަތިން ބާޒާރަށް ނުކުމެ އުޅެނިކޮށް ކުއްލިއަކަށް އޭނާގެ ހެޔަށް ގޮތް ވެ އަނބުރައިގަނެގެން ވެއްޓުނެވެ. އަދި އޭގެ ހަތަރު ދުވަސްފަހުން ހޭލެވުނުއިރު އޭނާ އޮތީ ހޮސްޕިޓަލުގަ އެވެ. ޑޮކްޓަރުން ބުނި ގޮތުގައި ލުބޯވް އަށް ވަނީ ސްޓްރޯކެއް ޖެހިފައެވެ. ލުބޯވް އަށް ފަހު އިތުރު ފަސް މީހަކަށް ހަމަ މިދުވަސްވަރު އެކަމެއް ދިމާވިއިރު ކުޑަކުއްޖަކުވެސް އޭގެ ތެރޭގައި ހިމެނެ އެވެ. މަދު ދުވަސްކޮޅެއްގެ ތެރޭގައި އެ އަވަށުގެ 810 ގޭބިސީގެ ތެރެއިން 140 ގޭބިސީއަކަށް ''ނިދި ބަލި'' ވަދެފައިވާއިރު، މިއީ ފެތުރެމުންދާ ބަލިމަޑުކަމެއްގެ ގޮތުގައި އެ އަވަށުން ވަނީ ކަނޑައަޅާފައެވެ.\nދިގު ނިދިން ހޭލެވުމަށްފަހު އެއްވެސް ކަމެއް ހަނދާނެއް ނުހުރޭ\nބަޔަކު ނިދިގެން ވެއްޓިފައި---\nމި ބަލި ޖެހިފައިވާ މީހުން ނިދީގައި ގިނަ ދުވަސްތައް ހޭދަ ކުރާއިރު، އެ ނިދިން ހޭލުމަށްފަހު ކުރީގެ އެއްވެސް ކަމެއް ހަނދާނުގައި ނުހުންނަ ކަމަށްވެ އެވެ. ނަމަވެސް ކަމެއްގެ ވާހަކައެއް ބުނެދިނުމުން އެކަމެއް ހަނދާނަށް އަންނަ ކަމަށްވެސް އެމީހުން ބުނެއެވެ.\nބައެއް މީހުން ވަނީ މިކަމަކީ ޖިންނި ޝައިތޯނުންގެ އުނދަގުލެއްކަމުގައިވެސް ސިފަކޮށްފައެވެ. މިއަވަށުގައި ފެތުރިގެން އުޅޭ ނިދީގެ ބަލިމަޑުކަމުގެ ވާހަކަ ދުނިޔެއަށް އޮތީ ނޭނގިއެވެ. އެވާހަކަ ދުނިޔެއަށް ހާމަވެގެން ދިޔައީ ނޫހަކުން މި ހަބަރު ގެނެސްދިން ހިސާބުންނެވެ. މިބަލި ޖެހިފައިވަނީ އެ އަވަށުގައި ދިރިއުޅެމުންދިޔަ 600 މީހުންގެ އާބާދީގެ ތެރެއިން ޖުމުލަ 160 މީހުންނަށެވެ.\nމައްސަލައިގެ ހަގީގަތް: ބަލީގެ ފަހަތުގައި ވަނީ ކެމިކަލް ގޭސް\nސައިންސްވެރިންގެ ހޯދުންތަކުން އެނގުނު ގޮތުގައި އެއަވަށުގައި ޔުރޭނިއަމުން އުފެދިގެން އައި ވިހަ ގޭހެއް ވަނީ ފެތުރިފައެވެ. ތަޖުރިބާކާރުންގެ ތަހުލީލީ ދިރާސާތަކުން އެނގުނީ އެހިސާބުގައި ބޯން ބޭނުންކުރާ ފެނުގައި ޔުރޭނިއަމް ގިނަ އަދަދަކަށް ހިމެނިފައިވާ ކަމަށާއި އޭގެ އިތުރުން ގިނަ އަދަދަކަށް ކާބަން މޮނޮއޮކްސައިޑް ގޭސް ވެސް އެކުލެވިފައިވާ ކަމެވެ. އަދި މިއީ ދިގު ނިންޖަކުން ނިދުމަށް މަގުފަހި ކުރުވާނެ ސަބަބެއް ކަމުގައި އެފަރާތްތަކުން ވަނީ ބުނެފައެވެ.


STO ah theyo gannan ITFC aa eku $100 million ge ehbasvumeh\nއެސްޓީއޯއަަަށް ތެޔޮ ގަންނަން 100 މިލިޔަން ޑޮލަރުގެ އެއްބަސްވުމެއް\nއައިޓީއެފްސީއާއި އެސްޓީއޯއިން މުރަބަހާ ފައިނޭންސިން އެގްރިމެންޓްގައި ސޮއިކުރުމުގެ ރަސްމިއްޔާތު. ފޮޓޯ: ސައުދީ ގެޒެޓް\nސްޓޭޓް ޓްރޭޑިން އޯގަނައިޒޭޝަން ( އެސްޓީއޯ) އަށް ތެޔޮ ގަތުމަަށް އިންޓަނޭޝަނަލް އިސްލާމިކް ޓްރޭޑް ފައިނޭންސް ކޯޕަރޭޝަން ( އައިޓީއެފްސީ) އާ އެކު 100 މިލިޔަން ޑޮލަރުގެ އެއްބަސްވުމެއްގައި ސޮއިކޮށްފި އެވެ.\nއައިޓީއެފްސީއަކީ އިސްލާމިކް ޑިވެލޮޕްމެންޓް ބޭންކްގެ މެމްބަރެކެވެ. އައިޓީއެފްސީގެ ވެބްސައިޓްގައި މިދިޔަ ބުރާސްފަތި ދުވަހު ބުނެފައި ވަނީ އެސްޓީއޯއާ އެކުންފުންޏާ ދެމެދު ސޮއިކުރީ "ސިންޑިކޭޓެޑް މުރަބަހާ ފައިނޭންސިން އެގްރިމެންޓެއްގައި" ކަމަށެވެ.\nމުރަބަހާ އެއްބަސްވުންތަކަކީ އިސްލާމިކް ފައިނޭންސްގައި ދަރަންޏަށް މުދާ ދޫކުރުމަށް އޮންނަ އުސޫލެކެވެ. އެ އުސޫލުގެ ދަށުން މުދާ ދޫކުރުމަށް މުދާ ގަންނާނީ ބޭންކުންނެވެ. އަދި އެއަށް ފަހު މުދާ ލިބި ގަންނަ ފަރާތަށް ދޫކުރާނީ މުދަލުގެ އަގު ބައި ބަޔަށް ބަހާލައިގެން ދައްކާ ގޮތަށެވެ.\nއައިޓީއެފްސީގެ ވެބްސައިޓްގައި ބުނެފައިވާ ގޮތުގައި ރާއްޖެއަށް ބޭނުންވާ ޕެޓްރޯލިއަމްގެ އުފެއްދުންތަކުގެ 75 ޕަސެންޓް ދެން ހޯދާނީ އެސްޓީއޯއާ އެކު ގާއިމް ކުރި މުރާބަހާ އެއްބަސްވުމުގެ ދަށުން ކަމަށެވެ. އަދި ރާއްޖޭގައި ސަރުކާރުން ހިންގާ ޕަބްލިކް އިންފްރާސްޓްރަކްޗާ މަޝްރޫއުތަކަަށް އެ އެއްބަސްވުމުގެ ދަށުން އެހީތެރިވާނެ އެވެ.\nއައިޓީއެފްސީއާ އެކު މިފަދަ އެއްބަސްވުމެއް ގާއިމް ކުރި އިރު، ސަރުކާރުން ހިންގާ ބޯހިޔާވަހިކަމުގެ މަޝްރޫއުގެ ދަށުން ހުޅުމާލެ ދެވަނަ ފިޔަވަހީގައި ފްލެޓް އަޅަން އެސްޓީއޯއިން ވެސް ވަނީ ހަވާލުވެފަ އެވެ. ބެލެވޭ ގޮތުގައި އެއްބަސްވުމުގެ ދަށުން އައިޓީއެފްސީން އެހީވާނީ އެ މަޝްރޫއަށެވެ.\nމުރަބަހާ ފައިނޭންސިން އެއްބަސްވުމުގައި އައިޓީއެެފްސީގެ ފަރާތުން ސޮއިކުރެއްވީ އެކުންފުނީގެ ޗީފް އޮޕަރޭޓިން އޮފިސަރް (ސީއޯއޯ) ނަޒީމް ނޫރުދާލީއެވެ. އެސްޓީއޯގެ ފަރާތުން ސޮއިކުރެއްވީ އެ ކުންފުނީގެ މެނޭޖިން ޑައިރެކްޓަރު އަހުމަދު ޝަހީރެވެ.


Vaccine libeyne thaareeheh HEOC in nubuni\nވެކްސިން ލިބޭނެ ތާރީހެއް އެޗްއީއޯސީން ނުބުނި\nކޮވިޑް-19 އާ ގުޅިގެން އެކުލަވާލެވުނު ނެޝަނަލް ޓާސްކް ފޯހުގެ ބައްދަލުވުމެއްގައި ހެލްތު މިނިސްޓަރު ނަސީމް ބައިވެރިވެވަޑައިގަންނަވަނީ. -- ފޮޓޯ: ހެލްތު މިނިސްޓްރީ\nމި މަހުގެ ތެރޭގައި ކޮވިޑް-19 އިގެ ވެކްސިން ރާއްޖެއަށް ލިބޭނެކަމަށް ހެލްތު މިނިސްޓަރު އަހުމަދު ނަސީމްއާ ހަވާލާދީ ބައެއް މީޑިއާތަކުން ބުނަމުންދިޔަ ނަމަވެސް، އެކަމާ ގުޅޭ ވަކި ތާރީހެއް އަދި ދެވެންނެތް ކަމަށް ހެލްތު އެމަޖަންސީ އޮޕަރޭޝަން ސެންޓަރު (އެޗްއީއޯސީ)އިން މިއަދު ބުނެފި އެވެ.\nކޮވިޑް-19 ބައްޔަށް މިހާރު އުފައްދާފައިވާ ވެކްސިންތަކުގެ ތެރެއިން، އިނގިރޭސިވިލާތުގެ އޮކްސްފަޑް ޔުނިވާސިޓީ އާއި އެސްޓްރާޒެނެކާ ކުންފުނިން އުފައްދާފައިވާ ވެކްސިން ރާއްޖެއަށް ގެންނަން ނިންމައި، އެކަން ކުރުމަށް ބޭނުންވާ ހާއްސަ ހުއްދަ، ފިނޭންސް މިނިސްޓަރު އިބްރާހިމް އަމީރުގެ ހާއްސަ ގަރާރަކުން ދީފައިވަނީ މިދިއަ އަހަރުގެ ފަހު ދުވަހު އެވެ.\nއަދި އެ އެއްބަސްވުމުގެ ދަށުން އެސްޓްރާޒެނެކާ ވެކްސިންގެ އިތުރުން، އެހެން ބައެއް ކުންފުނިތަކުން އުފައްދާފައިވާ ވެކްސިންވެސް ރާއްޖެއަށް ހޯދުމުގެ މަސައްކަތް ކުރަމުން އަންނައިރު، މި މަސް ނިމުމުގެ ކުރިން ކޮވިޑް-19 އިގެ ވެކްސިން ލިބޭނެކަމަށް މިނިސްޓަރާ ހަވާލާދީ ބައެއް މީޑިއާ ތަކުން ވަނީ ބުނެފަ އެވެ.\nނަމަވެސް، ހެލްތު މިނިސްޓްރީން ބުނީ ވެކްސިނާ ގުޅޭ މައުލޫމާތު ހާމަ ކުރާނީ އެޗްއީއޯސީން ކަމަށެވެ.\nއެކަމާ ގުޅިގެން، އެޗްއީއޯސީން މިއަދު ބުނީ، ކޮވިޑް ވެކްސިން ރާއްޖެއަށް ލިބޭނެކަމުގެ ޔަގީންކަން ލިބިފައިވާ ކަމަށާއި، ނަމަވެސް، ވެކްސިން ލިބޭނެ ވަކި ތާރީހެއް އަދި ހާމަކޮށްފައިނުވާނެ ކަމަށެވެ.\n"ވެކްސިނާ ބެހޭގޮތުން ލިބެމުންދާ މައުލޫމާތު އެޗްއީއޯސީ އިން ހާމަކުރަމުންގެންދާނެ ވާހަކަ ދަންނަވަން،" އެ ސެންޓަރުން ބުންޏެވެ.\nއެސްޓްރާޒެނެކާ ވެކްސިން ގަތުމަށްޓަކައި މާލިއްޔަތު ގަވައިދުގެ ތެރެއިން ފިނޭންސް މިނިސްޓަރު ވަނީ ބައެއް ލުއިތައް ދެއްވައިފަ އެވެ.\nއަންނަ އަހަރުގެ ފުރަތަމަ ކުއާޓަރުގެ ތެރޭގައި ރާއްޖޭގައި ވެކްސިން ޖަހަން ފެށޭނެކަމަށް އެޗްއީއޯސީން މީގެ ކުރިން ވަނީ ބުނެފައި އެވެ.\nއާބާދީގެ 20 ޕަސަންޓަށް ހިލޭ ވެކްސިން ލިބޭ ގައުމުތަކުގެ ތެރޭގައި ރާއްޖެ ހިމެނޭއިރު، ވެކްސިން ފުރަތަމަ ދޭނެ ފަރާތްތަކުގެ ތަރުތީބު މިހާރު ވަނީ ކަނޑައަޅައިފަ އެވެ.\nމިގޮތުން، ފުރަތަމަ ކެޓަގަރީގައި ހިމެނެނީ ސީދާ އަދި ނުސީދާ ގޮތުގައި ބަލިމީހުންނަށް އެހީތެރިވާ މީހުން އަދި ބަލީގައި ބޮޑުވަރު ވެދާނެ މީހުންނަށް އެހީތެރިވާ ސިއްހީ އަދި އިޖުތިމާއީ ގޮތުން ފްރަންޓްލައިންގައި މަސައްކަތް ކުރާ މީހުންނެވެ.\nއޭގެ ތެރޭގައި، ޑޮކްޓަރުންނާއި ނަރުހުންނާއި، ލެބް ޓެކްނީޝަނުންނާއި އާރުއާރުޓީގެ ސްޓާފުންގެ އިތުރުން ހޮސްޕިޓަލުތަކުގައި މަސައްކަތްކުރާ މީހުން ހިމެނެ އެވެ.\nދެވަނަ ކެޓަގަރީގައި ހިމެނެނީ 50 އަހަރުން މަތީގެ މީހުންނާއި ކޮވިޑް-19 ޖެހިއްޖެނަމަ، ބަލީގައި ބޮޑުވަރު ވެދާނެ މީހުންނެވެ.\nއޭގެ ފަހުން ދެން އެންމެ އިސްކަމެއް ދެވޭނީ، ޒަރޫރީ ހިދުމަތްތައް ފޯރުކޮށްދިނުމަށް ފްރަންޓްލައިންގައި މަސައްކަތްކުރާ މީހުންނަށްކަމަށް އެޗްޕީއޭއިން ވަނީ ނިންމައިފަ އެވެ.\nރާއްޖޭގައި ދިރިއުޅޭ ހުރިހާ އެންމެންނަށް ކޮވިޑް-19 ވެކްސިން ހިލޭ ފޯރުކޮށްދޭނެ ކަމަށް ރައީސް އިބްރާހިމް މުހައްމަދު ސޯލިހް ވަނީ ވިދާޅުވެފައި އެވެ.\nރައީސް އިބްރާހިމް މުހައްމަދު ސޯލިހު އެޗްޕީއޭ އަހުމަދު ނަސީމް + މިނިސްޓްރީ އޮފް ހެލްތު ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް ޑރ. ނަޒްލާ ރަފީގް ކޮވިޑް ވެކްސިން\nރަޝިޔާ ވެކްސިންގެ އެއްބަސްވުމުގައި ސޮއި ނުކުރޭ\nއާ އަހަރުގެ ފުރަތަމަ ކްއާޓަރުގައި ވެކްސިން ޖަހަން ފެށޭނެ


Dharifulhuge Ufandhuvahu Mahloof mi aharuves jalugai! | Mihaaru\nމަހްލޫފު އޭނާގެ ދަރިފުޅު އެލީއާ ސަމާސާ ކުރައްވަނީ: މަހްލޫފު ވިދާޅުވެފައި ވަނީ އޭނާ ޖަލަށް ލުމުން އެންމެ ބޮޑު ގެއްލުމެއް ވީ އެލީ އަށް ކަމަށް.---މިހާރު ފޮޓޯ: ނިޝާން އަލީ\nދަރިފުޅުގެ އުފަންދުވަހު މަހްލޫފް މި އަހަރު ވެސް ޖަލުގައި!\n03 މާޗް 2018 - 13:08 18 comments\nގަލޮޅު ދެކުނު ދާއިރާގެ މެމްބަރު އަހްމަދު މަހްލޫފްގެ ދަރިކަނބަލުން ލައިބާ (އެލީ) އަށް މިއަދު ފަސް އަހަރު ފުރޭއިރު، އޭނާ އޮންނެވީ ދޫނިދޫ ގޮޅީގަ އެވެ. މިދިޔަ އަހަރުގެ މި ދުވަސް ހޭދަކުރެއްވީ، މާފުށީ ޖަލުގަ އެވެ. އަނބިކަނބަލުން ނަޒްރާ ނަސީމް (ނަޒޫ) އާއި ދަރިކަނބަލުންނާ އެކު ހުންނެވުމުގެ ނަސީބެއް ލިބިވަޑައެއް ނުގަތެވެ.\nމިއީ، ނަޒޫ ވިދާޅުވި ގޮތުގައި، ވަރަށް ހިތްދަތި އިހްސާސެކެވެ. އުފަންދުވަހު، ދަރިފުޅުގެ ގާތުގައި މަހްލޫފް ނެތް ސަބަބާ ގުޅޭ ގޮތުން އެލީ ކުރާ ސުވާލުތަކާއި ޝަކުވާތަކަށް ޖަވާބުދޭން އެހާ ފަސޭހަ ނޫން ކަމަށް އޭނާ ވިދާޅުވި އެވެ.\n"މި އަހަރުގެ އުފަންދުވަހު ޕާޓީއެއް ވެސް ބާއްވަން ޕްލޭންކޮށްފައި އޮތީ. އެއީ ކްލާސް ކުދިންނާ މި އަހަރު ވަކިވާނެތީއާ އެކު. ވަރަށް ސުވާލުކޮށް ހަދާ ޕާޕާ [މަހްލޫފް] އަންނާނެހޭ ޕާޓީ އަށް،" ނަޒޫ ވިދާޅުވި އެވެ.\nWishingavery Happy Birthday to my one & only Baby, Elly.🎈🎂🎈🎁 Last year today, mahloof was in Maafushi jail & this year he’s in Dhoonidhoo. It’s sad that you couldn’t be here as she turns 5. Love you Papa @AhmedMahloof ❤ #HappybirthdayElly #5yrs #freemahloof pic.twitter.com/9hlzc3jebq\n— Nazu Naseem (@Nazunaseem) March 3, 2018\nމަހްލޫފުގެ އެދުމަކީ، ނަޒޫ ވިދާޅުވި ގޮތުގައި، އޭނާ ނެތަސް އެލީގެ ފަސް ވަނަ އުފަން ދުވަސް ފާހަގަކޮށްދިނުމެވެ.\nMahloof bunee 28 dhuvahu bandhugai bahattaane kamah: Aailaa\nއޭނާ ވިދާޅުވީ މަހްލޫފާ ގުޅޭގޮތުން، ކޮންމެ ދުވަހަކު ވެސް އެލީ އެތައް ސުވާލެއް ކުރާއިރު، އެންމެ ދެރަވެގެން އުޅެނީ މޫދަށާއި ސައިކަލް ދުއްވަން ނުދެވޭތީ ކަމަަށެވެ. މިކަންކަން ގޯސްނުކޮށް، ވިސްނޭ ގޮތަށް ކިޔައިދޭތީ ދަރިފުޅު ބޮޑުވެގެން މަހްލޫފް އެދޭ ގޮތަށް "ވަަރަށް ހިތްވަރުގަދަ ކުއްޖަކަށް ވާނެ" ކަމަށް އުއްމީދުކުރާ ކަމަށް ނަޒޫ ވިދާޅުވި އެވެ.\nނަޒޫ ވިދާޅުވި ގޮތުގައި މި އަހަރު ވެސް ދަރިފުޅުގެ އުފަންދުވަހު އާއިލާއެކު މަހްލޫފަށް ނުހުންނެވުނީ، ގައުމާއި ރައްޔިތުންގެ ހައްގުތައް އޭނާ އިސްކުރައްވާތީ އެވެ.\nރައީސް އަބްދުﷲ ޔާމީން ވެރިކަން ކުރައްވާ ގޮތާ މެދު ފާޑުވިދާޅުވެ ޕީޕީއެމުން ދުރަށް ވަޑައިގަތް، މަހްލޫފް މިފަހަރު ވެސް ހައްޔަރުކުރީ އިދިކޮޅު އެއްވުމުގެ ތެރެއިންނެވެ. މިދިޔަ އަހަރުގެ މި ދުވަހު ޖަލުގައި އޮންނެވީ، އެއްވުމެއްގެ ތެރެއިން ފުލުހުންގެ ދައުރު އަދާކުރަން ހުރަސްއެޅި ކަމުގެ ދެ މައްސަލައެއް އޭނާގެ މައްޗަށް ސާބިތުވެގެންނެވެ.\nއެ ދެ މައްސަލައިގައި 10 މަހާއި 24 ދުވަސް ވަންދެން މަހްލޫފް ވަނީ ޖަލުގައި ހޭދަކުރެއްވި އެވެ. އެ ހުކުމުން ޖޫން، 8، 2017 ގައި މިނިވަންވުމާ އެކު އިދިކޮޅު ހަރަކާތުގެ އިސް ސަފުގައި އަނެއްކާވެސް މަސައްކަތް ކުރައްވަން ފެއްޓެވި އެވެ. ޖަލަށް ހުކުމް ކޮށްފައިވާ ސިޔާސީ ބޭފުޅުން މިނިވަން ކުރުމަށް، ފެބުރުއަރީ 1 ގައި ސުޕްރީމް ކޯޓުން ނެރުނު އަމުރު ތަންފީޒު ކުރުމަށް ގޮވާލައި އިދިކޮޅު ޕާޓީތަކުން ކުރަމުން އަންނަ މުޒާހަރާތަކުގައި އެންމެ އިސްކޮށް އުޅުއްވި އެއް ބޭފުޅަކީ މަހުލޫފެވެ.\nއިތުރު ލިޔުންތައް މުޒާހަރާ ޕޮލިސް އިދިކޮޅު ފަރާތްތައް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ކުއްލި ނުރައްކަލުގެ ހާލަތު\nއިދިކޮޅު އެއްވުން ރޫޅާލައި މަހްލޫފް ހައްޔަރުކޮށްފި


SunOnline: Nafsaanee balithakah haahsa ''Thibaa'' Clinic hulhuvaifi\nނަފްސާނީ ބަލިތަކަށް ހާއްސަ "ތިބާ" ކްލިނިކް ހުޅުވައިފި\n08 Sep 2019, 23:58\nފަސްޓް ލޭޑީ، ފަޒްނާ "ތިބާ" ކްލިނިކް ހުޅުއްވައިދެއްވުން: މިއީ ނަފްސާނީ ބަލިތަކަށް ފަރުވާދޭން ހާއްސަ ކްލިނިކްއެއް -- ފޮޓޯ/ ރައީސް އޮފީސް\nރައީސްގެ އަނބިކަނބަލުން ފަޒްނާ އަހުމަދު "ތިބާ ސައިކޮލޮޖީ" ކުލިނިކް ރަސްމީގޮތުން މިރޭ ހުޅުއްވައިދެއްވައިފި އެވެ.\nނަފްސާނީ ބަލިތަކަށް ފަރުވާދޭން ހާއްސަކޮށް ހުޅުވި މި ކްލިނިކް ހުންނަނީ، މާފަންނު ފްލެމިންގޯ ގޭގަ އެވެ.\nމި ކްލިނިކު ރަސްމީގޮތުން ހުޅުއްވައިދެއްވުމަށް ފަހު ފަސްޓް ލޭޑީ، ފަޒްނާ ވިދާޅުވީ، ނަފްސާނީ ބަލިތަކާ ގުޅޭ ދާއިރާގައި މަސައްކަތްކުރާ ހުރިހާ ފަރާތްތައް ގުޅިގެން ނަފްސާނީ ދުޅަހެޔޮކަމަށް ހޭލުންތެރިކަން އިތުރުކުރުމަށް މަސައްކަތް ކުރަން އެދިވަޑައިގަންނަވާ ކަމަށެވެ.\nނަފްސާނީ ބަލިތައް ޝިކާރައަކަށް ވެފައިވާ ފަރާތްތަކަށް ފަރުވާދިނުމަށް ހަރަކާތްތެރިވާ ފަރާތްތައް މުޖުތަމައުގައި އިތުރުވަމުން އަންނަކަން ފާހަގަކުރައްވައި އެއީ އުފާކުރައްވާ ކުރިއެރުމެއްކަަމަށް ވިދާޅުވި އެވެ. އަދި ތިބާ ކްލިނިކްގެ އެންމެހާ ފަރާތްތަކަށް މަރުހަބާ ވިދާޅުވަމުން ފަސްޓް ލޭޑީ ވަނީ އެ ކްލިނިކްގެ ކާމިޔާބަށް އެދިވަޑައިގެންފަ އެވެ.\n"ތިބާ" ކްލިނިކް ފަސްޓް ލޭޑީ ބައްލަވާ ލައްވަނީ -- ފޮޓޯ/ ރައީސް އޮފީސް\nކްލިނިކް ހުޅުއްވައި ދެއްވުމަށް ފަހު ފަޒްނާ ވަނީ، ކްލިނިކްގެ ވެބްސައިޓުވެސް އިފްތިތާހު ކޮށްދެއްވާފަ އެވެ. އަދި އެކަމަނާ ވަނީ ކްލިނިކުގައި ފަރުވާދިނުމަށް ގާއިމުކޮށްފައިވާ ތަންތަން ބައްލަވާލައްވާފަ އެވެ.


Gmail | Mihaaru\nކޮންމެ ދުވަހަކު ކޮވިޑާ ގުޅޭ 18 މިލިއަން ދޮގު މެއިލް\nޖީމެއިލްގެ އާ ލޭއައުޓު ހުތުރު، އެކަމަކު ބަދަލުކުރެވޭނެ\nއާ ކަންތައްތަކަށް ފަރިތަވުމަކީ އުނދަގޫކަމެކެވެ. އެކަމަކު، އެއިން ކަމަކަށް ފަރިތަވެ، އާދަވުމުން، އެ ކަމެއް ކުރެވުން ލަސްކުރެވުނީތީ ދެރަވާ ކަންތައްތައް ވެސް ހުރެ އެވެ. އެކަމަކު ވެސް ބުނަން ޖެހެނީ، ގޫގުލް އިން ޖީމެއިލް އަށް އެންމެ ފަހުން ގެނައި ބަދަލުތައް ކަމުދާނެ އެއްވެސް ގޮތެއް އަދި ވެސް ނުފެންނަ ވާހަކައެކެވެ.\nކޮންމެ ފަސް މީހަކަށް ޖީމެއިލް އެކައުންޓެއް\nޖީމެއިލް ބޭނުންކުރާ މީހުންގެ އަދަދު 1.5 ބިލިއަނަށް އަރައިފި އެވެ. ޖީމެއިލްގެ ރަސްމީ ޓްވީޓާ އެކައުންޓުން ފޮނުވި ޓްވީޓަކުން މިކަން ވަނީ ކަށަވަރުކޮށްދީފަ އެވެ. މި އަދަދު ފަހަނައަޅައި ހިނގައިދާނެ ކަމަށް މިހާރު ދެން ބަލަންވީ އެވެ.\nޖީމެއިލް އަށް ބޮޑު ބަދަލެއް ގެންނަނީ\nގޫގްލްގެ އީމެއިލް ހިދުމަތް ކަމަށްވާ ޖީމެއިލުން ކުރިއަށް ފިޔަވަޅެއް އަޅަން ވިސްނަމުން އަންނަކަން ހާމަކޮށްފިއެވެ. މިފަހަރު މި ގެންނަން އުޅޭ ތާރީޚީ ބަދަލަކީ އެތައް ބައިވަރު އީމެއިލް އެއް ނައިސް އެއް އީމެއިލެއް އަޕްޑޭޓްވާ ގޮތަށް ހެދުމެވެ.


Anushka aa bahdhaluvi dhuvahu ulhunee moyaeh hen: Virat Kohli\nއަނުޝްކާ ޝަރުމާ އާއި ވިރާޓް ކޯލީ: ދެ މީހުން ވެސް ދެ މީހުންގެ ވާހަކަ ހިއްސާ ކުރޭ\nބޮލީވުޑް ބަތަލާ އަނުޝްކާ ޝަރުމާ އާއި އިންޑިއާގެ ގައުމީ ކްރިކެޓް ޓީމުގެ ކެޕްޓަން ވިރާޓު ކޯލީގެ ކައިވެނިކުރީ 2017 ވަނަ އަހަރު އެވެ. އަދި ކައިވެންޏަށްފަހު މި ދެ ސެލެބްރިޓީން ވެސް ދަނީ އެމީހުންގެ ހަޔާތުގައި ދިމާވާ މުހިއްމު ކަންތައްތައް ފޭނުންނާ ހިއްސާ ކުރަމުންނެވެ.\nދާދިފަހުން ވިރާޓު ބައިވެރިވި ޓޯކް ޝޯއެއްގައި ވާހަކަ ދައްކަމުން އޭނާ ވަނީ އަނުޝްކާ އާ ފުރަތަމަ ބައްދަލުވީ ދުވަހު ކަންތައްވީ ގޮތް ކިޔައިދީފަ އެވެ. އެއީ 2013 ވަނަ އަހަރު އަނުޝްކާ އާއި ވިރާޓު ކުޅެފައިވާ ޝޭމްޕޫ އިޝްތިހާރެއްގެ ސެޓުންނެވެ.\nވިރާޓު ބުނީ އަނުޝްކާ އާ ބައްދަލުވީ ވަގުތު އޭނާ ހުރީ ވަރަށް ހާސްވެ ހަދާނެ ގޮތް ހުސްވެފަ އެވެ. އަދި އަނުޝްކާ އާ ބައްދަލުވުމާއެކު އޭނާ ފުރަތަމައިނުން ވެސް އަނުޝްކާ އަރައިގެން ހުރި ފައިވާނަށް ޖޯކު ޖެހި ކަމަށް ވިރާޓު ކިޔައިދިނެވެ. އެއީ އަނުޝްކާއަށް މަލާމަތް ކުރުމުގެ ގޮތުން އޭނާ ކުރިކަމެއް ނޫނެވެ. ހާސްކަމާއި ލަދު ފޮރުވޭތޯ ކުރި ކަމެކެވެ.\n"އަހަރެމެން ފުރަތަމަ ބައްދަލުވީ އެކުގައި ކުޅުނު ޝޭމްޕޫ އިޝްތިހާރެއް ޝޫޓް ކުރުމަށް. އަހަރެންގެ މެނޭޖަރު ބަންޓީ އެ އިޝްތިހާރު ކުޅެން ލިބުނު ވާހަކަ ބުނުމުން އަހަރެން ހުރީ ވަރަށް އުފަލުން. ނަމަވެސް އިޝްތިހާރުގައި އަނުޝްކާ ބައިވެރިވާކަން އެނގުމުން ވަރަށް ހާސްވި، ޕްރޮފެޝަނަލް އެކްޓަރަކާއެކު އަހަރެން ކަހަލަ މީހަކު އިޝްތިހާރު ކުޅޭނެ ގޮތެއް އަހަންނަކަށް ނުވިސްނުން. ނަމަވެސް މެނޭޖަރު ހިތްވަރުދީ އަހަރެން އެކަމަށް އެއްބަސް ކުރުވީ،" ވިރާޓު ބުންޏެވެ.\nވިރާޓު ބުނި ގޮތުގައި އަނުޝްކާ އާއެކު މަސައްކަތްކުރާއިރު އޭނާ ހީވާނީ މޮޔައެއްހެން ކަން އޭނާއަށް ގަބޫލު ކުރެވުނެވެ.\nއަނުޝްކާ އާ ފުރަތަމަ ބައްދަލުވީ ވަގުތު ކަން ވީގޮތް ހިއްސާ ކުރަމުން ވިރާޓު ބުނީ އަނުޝްކާ ފެނުމާއެކު އޭނާ ފުރަތަމައިނުން ވެސް ޖެހީ ޖޯކެކެވެ. އެއީ ހާސްވެގެން ކުރާނެ ކަމެއް ނޭނގިގެން ކުރެވުނު ކަމެކެވެ.\n"އަނުޝްކާ ވަރަށް ދިގު. އަހަރެންނަށް ވުރެ އޭނާ ދިގުކަމަށް ދައްކާނެތީ ފުންނާބު އުސް ފައިވާނަށް ނާރަން އަނުޝްކާ ކައިރީ އޮތީ ބުނެފަ. ނަމަވެސް އޭނާ ފުރަތަމަ ފަހަރަށް ފެނުނުއިރު ވެސް އަހަރެންނަށް ދިގު ކަމަށް ހީކުރެވުނު. އެހެންވެ 'ތިޔަށް ވުރެ އުސް ފައިވާނަކަށް ނޭރީ ކީއްވެހޭ' ބޭއިޚްތިޔާރުގައި އަހަރެންނަށް ބުނެވުނީ،" ވިރާޓު ބުންޏެވެ.\nވިރާޓުގެ ޖޯކު އަނުޝްކާއަށް ކަމުނުގޮސްގެން "އެކްސްކިއުޒް މީ" އޭ ބުންޏެވެ. ޖަވާބުގައި ވިރާޓު ބުނީ އެއީ އޭނާ ޖޯކަކަށް ބުނި އެއްޗެއް ކަމަށެވެ.\nވިރާޓު ބުނި ގޮތުގައި އެ ދުވަހު ހަގީގަތުގައި ވެސް އޭނާ އަށް އުޅެވުނީ މޮޔައަކު އުޅޭ ގޮތަށެވެ.\nއަނުޝްކާ އެންމެ ފަހުން ކުޅުނު "ޒީރޯ" ވެފައިވަނީ ވަރަށް ނާކާމިޔާބު ފިލްމަކަށެވެ. އަދި އޭގެ ފަހުން އޭނާ އެއްވެސް ފިލްމެއް ކުޅެން ސޮޔެއް ނުކުރެ އެވެ.


Sarukaarun by-election ah nufoozu foaruvaa kamuge thuhumathukoffi | ThePress\n29 December 2021, 10:43\nމަޑުއްވަރީ ދާއިރާގެ މެންބަރު އާދަމް ޝަރީފް އުމަރު މަޖިލީހުގައި ވާހަކަދައްކަވަނީ / ފޮޓޯ: މަޖިލިސް\nއަންނަ ފެބްރުއަރީގެ ފަސްވަނަ ދުވަހު ބާއްވާ ކޮމަންޑޫ ދާއިރާގެ ބައި އިލެކްޝަނަށް ސަރުކާރުން ނުފޫޒު ފޯރުވާ ކަމަށް، މަޑުއްވަރީ ދާއިރާގެ މެމްބަރު އަދި އިދިކޮޅު ޕީއެންސީގެ ނައިބު ރައީސް އާދަމް ޝަރީފް އުމަރު ތުހުމަތު ކުރައްވައިފިއެވެ.\nއިދިކޮޅު ކޯލިޝަނުން ކޮމަންޑޫ ދާއިރާއަށް ވާދަކުރާ ކެންޑިޑޭޓް ވަނީ މިދިޔަ ހަފްތާގައި ފައިނަލް ކޮށްފައެވެ. ޕީޕީއެމް ކޯލިޝަންގެ ފަރާތުން ވާދަކުރައްވަނީ ށ. އަތޮޅުގެ ރައީސްކަން ކުރެއްވި މޫސާ ފަތުހީއެވެ. މޫސާ ފަތުހީއަށް ތާއީދު ހޯއްދަވަން މިވަގުތު އާދަމް ޝަރީފް ހިމެނޭހެން، ކޯލިޝަނުގެ އިސްވެރިން ތިއްބެވީ ކޮމަންޑޫ ދާއިރާގައެވެ.\nއާދަމް ޝަރީފް ރޭ ވިދާޅުވީ، ސަރުކާރުން ދަނީ ކޮމަންޑޫ ދާއިރާގެ އިންތިހާބަށް ނުފޫޒު ފޯރުވުމަށްޓަކައި މަސައްކަތްތައް ކުރަމުން ކަމަށެވެ. އެގޮތުން ފެނަކަ ކޯޕަރޭޝަންގައި ގިނަ މަގާމުތަކެއް އުފައްދައި، މީހުންނަށް މަގާމުތައް "ބަހަމުން" ދާ ކަމުގެ ތުހުމަތު ޝަރީފް ވަނީ ކުރައްވާފައެވެ.\nއެހެންކަމުން، އެ އިންތިހާބު އިންސާފުވެރި ނުވާނެ ކަމަށާއި، އިލެކްޝަން ކޮމިޝަނުން މި މައްސަލަ ބަލައިދިނުމަށް ޝަރީފް ވަނީ ގޮވާލައްވާފައެވެ.\nމިކަމާ ގުޅިގެން ފެނަކައިގެ ބަހެއް ވަނީ ލިބޭގޮތް ނުވެފައެވެ.\nއިދިކޮޅުގެ ޕީޕީއެމް އިން ވާދަކުރައްވާ މޫސާ ފަތުހީ ވަނީ ކުރީގެ ރައީސް މައުމޫން އަބްދުލްގައްޔޫމްގެ ވެރިކަމުގައި ޕްލޭނިން މިނިސްޓްރީގެ ޑިރެކްޓަރުގެ މަގާމާއި، ކުރީގެ ރައީސް އަބްދުﷲ ޔާމީންގެ ވެރިކަމުގައި ހޯމް މިނިސްޓްރީގެ ޑެޕިއުޓީ މިނިސްޓަރުގެ މަގާމު ފުރުއްވާފައެވެ.\nފަތުހީގެ އިތުރުން، ދެން މި ދާއިރާއަށް ވާދަކުރައް ވަނީ، އެމްޑީޕީގެ ފަރާތުން ފޯކައިދޫ ކައުންސިލްގެ ކުރީގެ ރައީސް މުހައްމަދު ރާޝިދެވެ. އަދި އެމްއެންޕީގެ ފަރާތުން ވާދަކުރައްވަނީ ތައުލީމީ ދާއިރާއަށް ހިދުމަތް ކޮށްދެއްވި އަބްދުލް ހަންނާން އިދްރީހެވެ.\nކޮމަންޑޫ ދާއިރާގައި ވާދަކުރަން ހުޅުވާލާފައި ވަނީ، އެ ދާއިރާ ތަމްސީލު ކުރައްވަމުން ގެންދެވި މެމްބަރު ހުސައިން ވަހީދު މިމަހުގެ 14 ވަނަ ދުވަހު އަވަހާރަވުމާ ގުޅިގެންނެވެ.\nހަބަރު ށ. ކޮމަންޑޫ އާދަމް ޝަރީފް އުމަރު އިލެކްޝަން ކޮމިޝަން ސިޔާސީ ޕީއެންސީ ޕީޕީއެމް\nރާއްޖޭގެ ސިޔާދަތީ ބާރު އޮޔާ ދިޔަޔަސް ބައެއް މެންބަރުންނަށް ރަނގަޅު!\nފައިސާ ޗާޕްކުރުން އިތުރުކުރުމަކީ ކުރަން ހެޔޮވާވަރުކަމެއް ނޫން!\nކައުންސިލަށް ނޭނގި2ރަށް މޮނިޓަރިން އަށް ލި ކަމުގެ ޝަކުވާ!


SunOnline: REPORT: Mi ee driverun ge kurimathee gai minister kudakakoo jehun!\nމިއީ ޑްރައިވަރުންގެ ކުރިމަތީގައި މިނިސްޓަރު ކުޑަކަކޫ ޖެހުން!\nއައިޝަތު ފަރީޙާ 25 Dec 2018, 11:00\nބުރިޖުމަތީން ޓެކްސީ އާއި ސައިކަލްތައް ދަނީ -- ސަން ފައިލް ފޮޓޯ\nމާލެއާއި ހުޅުލެ އަދި ހުޅުމާލެއަށް ބްރިޖު ހުރަސްކޮށް ދަތުރުކުރާ ކާރުތަކުން ނަގާ އަގުގެ ވާހަކައަކީ ބްރިޖު ހުޅުވުނީއްސުރެ ދައްކާ ވާހަކައެކެވެ. އެންމެ ފުރަތަމަ ބްރިޖުން ޓެކްސީތައް ދަތުރުކުރީ ޑްރައިވަރުން ހިތުހުރި އަގެއް ނަގައިގެންނެވެ. އޭރު ޓްރާންސްޕޯޓުން އެއްވެސް އަގެއް ކަނޑަނާޅާ އޮތީމައެވެ. އެކަމަކު، ބްރިޖުން ދަތުރުކުރާ ޓެކްސީތަކުން ރައްޔިތުން "ފެލަން" ފެށުމުން ސަރުކާރުން އެކަމަށް އެޅި ހަމައެކަނި ފިޔަވަޅަކީ ބްރިޖުން ދަތުރުކުރާ ޓެކްސީތަކުން ނަގާނެ ފީއެއް ކަނޑައެޅުމެވެ. އެކަން އެގޮތަށް ހިނގާތޯ ބަލައެއް ނުލައެވެ.\nބްރިޖު ހުޅުވުމަށް ފަހު ޓްރާންސްޕޯޓު އޮތޯރިޓީން ކަނޑައެޅި އަގުތަކަކީ މާލެއިން ހުޅުމާލެއަށް އަދި ހުޅުމާލެއިން މާލެއަށް ކޮޅަކަށް 40 ރުފިޔާއެވެ. އަދި ދެ ރަށުން ވެސް ހުޅުލެއަށް ދަތުރުކުރުމަށް ކޮޅަކަށް 35 ރުފިޔާއެވެ. މާލެ އަދި ހުޅުމާލޭގެ އެތެރޭގައި ކުރިއެކޭ އެއްފަދައިން 25 ރުފިޔާއެވެ. ޑިކީއަށް ދާގީނާ ލާނަމަ އަދި ރޭގަނޑު 12ގެ ފަހުން ދަތުރު ކުރާ ނަމަ އިތުރު ފަސް ރުފިޔާ ނެގިދާނެ ކަމަށް ވެއެވެ. ނަމަވެސް ޓެކްސީތަކުން ބްރިޖުމަތިން ކުރާ ކޮންމެ ދަތުރަކަށް 100 ރުފިޔާ ނަގައެވެ. ހުޅުލެއަށް ކުރާ ދަތުރަކަށް ވިޔަސް، ހުޅުމާލެ އަދި މާލެއަށް ކުރާ ދަތުރަކަށް ވިޔަސް ބްރިޖު ނުވަތަ ހައިވޭ ހުރަސްކުރާ ނަމަ 100 ރުފިޔާ ނަގައެވެ. ބައެއް ޓެކްސީތަކުން އެއަށްވުރެ އިތުރަށް، 150 ރުފިޔާވެސް ނަގައެވެ.\nޓެކްސީއިން ނަގާ ފީތަކަކީ ހަމައެކަނި ކަރުދާހުގައި ލިޔެވިފައި އޮތް ކަމަކަށް ވިއެވެ. ޓެކްސީތަކުން ބޮޑު އަގު ނަގާ ކަމީ އެންމެންވެސް ދަންނަ، ގަވައިދާ ހިލާފަށް ކުރާ ކަމަކަށް ވިއެވެ. އެކަން ރެގިއުލޭޓު ކުރާނެ ބަޔަކު ނުވިއެވެ.\nޓެކްސީތަކުގެ އަގު ނެގުން ރެގިއުލޭޓު ކުރުމާ ގުޅޭގޮތުން މާބޮޑު އަޅާލުމެއް ނުލެވި އޮއްވައި، އެ މައްސަލަ ކުއްލިއަކަށް ހިލުނީ، ގަވައިދުގައި ކަނޑައަޅާފައިވާ އަގަށްވުރެ ބޮޑު އަގެއް ދޭން ދެކޮޅުހެދި ފަސިންޖަރަކު މަގުމައްޗަށް ބަލާފައި ޑްރައިވަރަކު ދިޔަ ކަމަށްބުނެ ސޯޝަލް މީޑިއާގައި ވާހަކަ ހޫނުވި ފަހުންނެވެ. އޭގެ ކުރިން ޓެކްސީ އަގުތައް ރެގިއުލޭޓު ކުރުމާ ގުޅޭގޮތުން ޓްރާންސްޕޯޓް މިނިސްޓްރީގެ ބަހެއް ހޯދާލުމަށް "ސަން" އިން ގުޅުމުން މިނިސްޓްރީއިން ބުނެފައި ވަނީ އެކަމާ މަޝްވަރާ ކުރަމުންދާ ކަމަށެވެ.\nކޮންމެއަކަސް މަންމައަކާއި ދަރިއަކު މަގުމައްޗަށް ބާލާފައި ޓެކްސީ ޑްރައިވަރު ދިޔުމުން އެކަން ޓްރާންސްޕޯޓް މިނިސްޓަރުގެ ސަމާލުކަމަށް ވެސް އައެވެ. ޓެކްސީތަކަށް އަރައި، ޑްރައިވަރުންގެ އަމަލުތައް ހުންނަގޮތް މޮނީޓާ ކުރަން ރޭވިއެވެ. އަދި ބްރިޖުން ދަތުރުކުރާ ކާރުތައް ހުއްޓުވައި، އެ ޓެކްސީތަކުން ނަގާ އަގާ ގުޅޭ ގޮތުން ފުލުހުން ސުވާލު ކުރަންވެސް ފެށިއެވެ. މި މަސައްކަތަށް 24 ގަޑިއިރު ނުވެ، ޑްރައިވަރުން ދިޔައީ ހަޅުތާލަކަށެވެ. ބްރިޖު ހުރަސްކޮށް ކުރަމުން އައި ދަތުރުތައް ހުއްޓާލައި، ޓެކްސީ ސެންޓަރުތަކުން ފޯނު ނެގުންވެސް ހުއްޓާލިއެވެ.\nގަވައިދުގައި ކަނޑައަޅާފައިވާ އަގު މާ ކުޑަކަމަށް ބުނެ ޑްރައިވަރުންގެ ތެރެއިން ތިރީހަކަށް މީހުން ޓްރާންސްޕޯޓް މިނިސްޓަރާ ބައްދަލުކުރަން އިއްޔެ ދިޔައެވެ. މިނިސްޓަރަށް ޑްރައިވަރުންގެ ވާހަކަތައް އިއްވުމުން ޓްރާންސްޕޯޓު މިނިސްޓަރު ނިންމެވީ ޑްރައިވަރުން އަމިއްލައަށް ނަގަމުން ދިޔަ އަގު ނަގަން ފުރުސަތު ދިނުމަށެވެ. ރައްޔިތުންގެ ޖީބުން ކުރަންޖެހޭ ބޮޑު ހަރަދުގެ މަތިން ހަނދާން ނައްތާލައްވައި، މިނިސްޓަރު ނަހުލާ އިސްކަންދެއްވީ ހަމައެކަނި ޓެކްސީ ޑްރައިވަރުންގެ ޝަކުވާތަކަށް ހައްލު ގެނެސްދެއްވުމަށެވެ.\nޓެކްސީ ޑްރައިވަރުން ބުނަމުން ދިޔަ ވާހަކައަކީ އެމީހުންގެ އަތުން ބޮޑު ހަރަދެއް ދާ ކަމަށާއި 40 ރުފިޔާއަށް ދަތުރުގެ އަގު ހަމަޖެއްސީ އެއްވެސް ވަރަކަށް މަޝްވަރާ ނުކޮށް ކަމަށެވެ.\nޓްރާސްޕޯޓު މިނިސްޓަރު ނަހުލާ -- ސަން ފޮޓޯ/ އަހުމަދު އަވްޝަން އިލްޔާސް\n"މިއަދު 40 ވަރަކަށް ޓެކްސީ ޑްރައިވަރުން މިނިސްޓަރާ ބައްދަލު ކުރި، އެމީހުންގެ ކޮންސާންއަކީ މިހާރު ޓްރާންސްޕޯޓް އޮތޯރިޓީއިން ކަނޑައަޅާފައިވާ އަގުތައް މާ ކުޑަކަމަށް، އެ އަގަށް އެކަން ނުކުރެވޭނެ ކަމަށް. އެ މީހުންގެ ޝަކުވާތަކަށް ބަލައި، މިނިސްޓަރު ނިންމެވީ އަގުތައް މުރާޖައާކުރަން. އަދި މިހާރު ޓެކްސީތައް މޮނީޓާކުރަން ކުރާ މަސައްކަތް މަޑުޖައްސާލަން،" ޓްރާންސްޕޯޓު މިނިސްޓްރީގެ އޮފިޝަލަކު އިއްޔެ ވިދާޅުވިއެވެ.\nސާޅީސް ރުފިޔާ ކުޑަކަމަށް ބުނެ ޝަކުވާކުރި ޑްރައިވަރުންނަށް މިނިސްޓަރު ނަހުލާ ދެއްވި ހަދިޔާއާއެކު ރައްޔިތުން ވަނީ ނުތަނަވަސް ވެފައެވެ.\n"މިކަންކަން ރާއްޖޭގައި ކުރަނީ އެއްވެސް އުސޫލަކަށް ނޫން، ނުވިތާކަށް މިހާރަކަށް އައިސް ޝެއާޑް ޓެކްސީވެސް ހަދާ. އެހެން ކަމަށް ވަނީނަމަ ވެސް ދަތުރެއްގެ ނޯމަލް އަގަށްވުރެ ޝެއާކުރާ ޓެކްސީގެ އަގު ހެޔޮވާން ޖެހޭމެ. ހުރިހާ ކަމެއް މި އޮންނަނީ ޑްރައިވަރުގެ ފަރާތަށް މޮޅުވާގޮތަށް،" ސޯޝަލް މީޑިއާގައި ހިޔާލު ފާޅުކުރި މީހަކު ލިޔެފައިވެއެވެ.\nމިނިސްޓްރީން ނިންމާފައިވަނީ މިހާރުގެ އަގުތައް ރިވިއުކޮށް ޑްރައިވަރުންނާއި އާންމުންގެ ހިޔާލު ހިމަނައިގެން އާ އަގުތަކެއް ކަނޑައެޅުމަށެވެ. މިއަގުތައް އަންނަ އަހަރުގެ ތެރޭގައި އިއުލާނު ކުރާނެ ކަމަށް ޓްރާސްންޕޯޓުން ބުނެފައިވާއިރު، އަގުތައް ކަނޑައެޅެންދެން "ރައްޔިތުން ފެލަން" ޑްރައިވަރުންނަށް ހުއްދަ ދިނުން ގަބޫލު ނުކުރެވޭނެކަމަށް ސޯޝަލް މީޑިއާގައި ހިޔާލު ފާޅުކުރި އެހެން މީހަކު ބުނެފައިވެއެވެ.\n"މާލޭގައި 10 ރުފިޔާއަށް ޓެކްސީ ކުރި ހަނދާން އަހަރެން އެބަހުރި. އޭގެ ފަހުން 15 އަށް 20 އަށް ވެސް ކުރި. ތެލުގެ އަގަށް އަންނަ ބަދަލާއެކު ޑްރައިވަރުން ޕްރެޝަރު ކޮށްގެން ކޮންމެ ފަހަރަކު އަގަށް ބަދަލު ގެންނަނީ. ފަންސަވީސް ރުފިޔާ އަށް ވެެސް ހެދީ ޑްރައިވަރުންގެ ޕްރެޝަރާއެކު ތެލުގެ އަގު ބޮޑުވެގެންނޭ ބުނެ. އެކަމަކު ތެޔޮ އަގުހެޔޮވެގެން ވެސް އެ އަގު ހެވެއް ނުވޭ. އާންމު ރައްޔިތުންގެ އަތުން ބޮޑު އަގު ނެގޭތޯ މި ބަލަނީ. ޑްރައިވަރުންގެ ނުފޫޒު ރައްޔިތުންގެ އިހުސާސްތަކަށް ވުރެ އިސްކޮށްފައި އަބަދު އޮންނަނީ،" ޓެކްސީ އަގުތަކާ ގުޅޭ ގޮތުން ސަން އާ ވާހަކަދެއްކި އަންމު ރައްޔިތަކު ބުންޏެވެ.\nޓްރާންސްޕޯޓު މިނިސްޓްރީން އިއްޔެ ނިންމި ނިންމުމަކީ "މިނިސްޓަރު ޑްރައިވަރުންގެ ކުރިމަތީ ކުޑަކަކޫ ޖެހުން" ކަމަށް އެއްބަޔަކު ސިފަކުރާއިރު މިއީ ކަމާބެހޭ ފަރާތްތައް ޑްރައިވަރުންގެ ދަށުވެފައި ތިބި ކަމުގެ ހެއްކެއް ކަމަށް އަނެއް ބަޔަކު ބުނެއެވެ.\nފަސިންޖަރުންތަކެއް ޓެކްސީއެއްގެ ހިދުމަތް ހޯދަނީ -- ސަން ފޮޓޯ: މުއާވިއަތު އަންވަރު\n"ޓެކްސީ ޑްރައިވަރުން އެކަނިތަ މި މާލެގައި އުޅެނީ؟ ޕެޓްރޯލް ލިޓަރެއް 20 ރުފިޔާ އަށް ވިއްކިއަސް މާލެ، ހުޅުމާލެ، މާލެ ދަތުރަކަށް ދެ ލީޓަރު ޕެޓްރޯލެއް ޚަރަދެއް ނުވާނެ! ކޮން މުރާޖައާ އެއް ކުރާކަށް މިހާރު ސަރުކާރުން ކަނޑައަޅާފައި އޮތް އަގަށް ދަތުރު ނުކުރާނެ ބައެއްގެ ހުއްދަ ބާތިލު ކުރަންވީ، ތިދާވަރުން ދަންޏާ ގަރާޖު ނެތް އުޅަނދުތަކުގެ ހުއްދަވެސް ބާތިލެއް ނުކުރާނެ!" ޓްރާންސްޕޯޓުގެ ނިންމުމަށް ފާޑުކިޔައި ކިޔުންތެރިޔަކު ކޮށްފައިވާ ކޮމެންޓެއްގައިވެއެވެ.\nބްރިޖު ހުރަސްކޮށް ކުރާ ދަތުރުތަކުގެ އަގު ރިވިއު ކުރާއިރު މާލޭގެ އެތެރޭގެ ދަތުރުތަކުގެ އަގު ކުޑަކުރަންވެސް ބައެއް ރައްޔިތުން ދަނީ ގޮވާލަމުންނެވެ.


ޔަހޫދީން އަގްސާ މިސްކިތަށް ވަދެގަތުމުން ނުރުހުން ފާޅުކުރި މުސްލިމުންނަށް އަނިޔާކޮށްފި – Haftha\nޔަހޫދީން އަގްސާ މިސްކިތަށް ވަދެގަތުމުން ނުރުހުން ފާޅުކުރި މުސްލިމުންނަށް އަނިޔާކޮށްފި\nއިސްރާއީލު ސިފައިންގެ ހިމާޔަތާއެކު ހާހަކަށްވުރެ ޔަހޫދީން މަސްޖިދުލް އަގްސާ ހިމެނޭ ސަރަހައްދަށް މިއަދު ވަދެގަތުމާއެކު އެކަމާ ނުރުހުން ފާޅުކުރި ފަލަސްތީން ރައްޔިތުންނާ ދެކޮޅަށް އިސްރާއީލުގެ ސިފައިން ބާރުގެ ބޭނުންކޮށް އަނިޔާކޮށްފިއެވެ.\nއިސްރާއީލުގެ ޔަހޫދީން މިއަދު އަގްސާ މިސްކިތަށް ވަނުމުގެ ހުއްދަ އިޒްރޭލު ސިފައިން ދީފައިވަނީ، އިރުމަތީ ގުުދުސް އިޒްރޭލުގެ ބާރުގެ ދަށަށް ގެނައުމަށް 1967 ވަނަ އަހަރު ކުރި ހަ ދުވަހުގެ އަރަބި-އިޒްރޭލު ހަނގުރާމައާ ގުޅިގެން ޖެރުސަލަމް ޑޭގެ ނަމުގައި ކޮންމެ އަހަރެގެ ޖޫން 1 އަދި2ގައި އިޒްރޭލުން ފާހަގަކުރާ ދުވަހަށެވެ.\nމިއީ 30 އަހަރަށްފަހު ރަމަޟާން މަހުގެ ފަހު ދުވަސްތަކުގައި އިޒްރޭލުގެ ޔަހޫދީން އަލް އަގްސާ މިސްކިތް ހިމެނޭ ސަރަހައްދަށް ވަނުމުގެ ހުއްދަ ދިން ފުރަތަމަ ފަހަރެވެ.\nރިޕޯޓްތައް ބުނާގޮތުން، ފަލަސްތީން ރައްޔިތުންނާއި އިޒްރޭލުގެ ސިފައިންނާ ދެމެދު ކުރިމަތިލުންތަކެއް ފެށުނީ ހާހަކަށްވުރެ ގިނަ ޔަހޫދީން އަލް އަގްސާގެ ގޯތިތެރެއަށް ވަނުމުން، އެކަމާ ދެކޮޅަށް ފަލަސްތީން ރައްޔިތުން ނުރުހުން ފާޅުކުރަން ފެށުމުންނެވެ.\n“ގާތްގަނޑަކަށް 1179 ޔަހޫދީ އެކްސްޓުރީމިސްޓުން މިއަދު ހެނދުނު ވަނީ އަގްސާ މިސްކިތުގެ ގޯތިތެރެއަށް ވަދެގަނެފައި. އަދި ބަރަކާތްތެރި ރަމަޟާން މަހުގެ ތެރޭގައި އެ މީހުން އެ ސަރަހައްދަށް ވަދެގަތީ އިސްރާއީލު ފުލުހުންގެ ހިމާޔަތާއެކު،” އަލް އަގްސާ މިސްކިތުގެ ޑިރެކްޓަރ އޮމަރު ކިސްވާނީ ވިދާޅުވެފައިވެއެވެ.\nއެގޮތުން އަގްސާ ހިމެނޭ ސަރަހައްދުން ނަގާފައިވާ ވީޑިއޯތަކުން ފެންނަ ގޮތުގައި، ޔަހޫދީން އަގްސާ މިސްކިތަށް ވަދެގަތުމުން ފަލަސްތީން ރައްޔިތުން ދިޔައީ “ﷲ އަކްބަރު” ކިޔަމުންނެވެ. އަދި ނުރުހުން ފާޅުކުރުމުގެ ގޮތުން ގޮނޑި އާއި އެހެނިހެން ތަކެތި އިޒްރޭލުގެ ސިފައިންނާ ދިމާލަށް އުކާތަން ފެނެއެވެ.\nއެކަމާ ގުޅިގެން އިޒްރޭލުގެ ސިފައިން ވަނީ އަލް އަގްސާ މިސްކިތުގެ ގޯތި ތެރޭގައާއި މިސްކިތު ތެރޭގައި ނުރުހުން ފާޅުކުރަމުންދިޔަ ފަލަސްތީން ރައްޔިތުންނާ ދިމާލަށް ކަރުނަ ގޭހާއި ރަބަރު ބުލެޓް އަދި ސްޓަން ބޮމް ބޭނުންކޮށްފައެވެ.\nއަދި ކުރިމަތިލުންތަކުގައި އަގް އަގްސާ މިސްކިތުގައި އަޅުކަމަށް ގޮސް އުޅުނު ތިން މީހަކާއި ގާޑަކު ހައްޔަރުކޮށްފައިވާ ކަމަށް ރިޕޯޓްތައް ބުނެއެވެ.\nމިއަދުގެ ހަމަނުޖެހުންތަކާ ގުޅިގެން ހަމާސް ޖަމާއަތުގެ ސީނިއާ ތަރުޖަމާން ސާމީ އަބޫ ޒުހްރީ ވިދާޅުވީ، އަޅުކަން ކުރަން ގޮސް ތިބި ފަލަސްތީން ރައްޔިތުންނަށް އިޒްރޭލު ސިފައިން އަނިޔާކުރި މައްސަލަ ކުށްވެރިކުރާ ކަމަށެވެ. އަދި މިއީ މާތް ބިނާތަކާ ދެކޮޅަށް އިޒްރޭލުން ގެންގުޅޭ ހަރުކަށި ގޮތްތައް އިތުރުވަމުންދާ ކަމުގެ ހެއްކެއް ކަމަށް ވިދާޅުވެފައިވެއެވެ.\nއަލް އަގްސާ މިސްކިތުގެ ސަރަހައްދަކީ މުސްލިމުންނާއި ޔަހޫދީންނަށް ވެސް މާތް ތަނަކެވެ. އެގޮތުން އަގްސާ މިސްކިތުގެ ހަރިންމަ ހިމެނޭ ސަރަހައްދުގެ އިރުމަތީ ފަރާތުގައި ހުންނަ ޓެމްޕަލް މައުންޓަކީ ޔަހޫދީންގެ މުގައްދަސް ކަމަށް ދެކޭ ތަނެކެވެ. އަދި އަގްސާ މިސްކިތަކީ މުސްލިމުންގެ ތިން ވަނައަށް އެންމެ މުގައްދަސް ބިނާއެވެ.\nނަމަވެސް އަލް އަގްސާ މިސްކިތް ހުންނަ ގުދުސް އަކީ އިޒްރޭލުގެ ތަނެއްގެ ގޮތުގައި ބައިނަލްއަގުވާމީ މުޖްތަމައުން ބަލައިގެންފައެއް ނުވެއެވެ.\nމެދުއިރުމައްޗަށް ސުލްހަ ހޯދުމާ ގުޅިފައިވާ އެންމެ މުހިންމު މައްސަލަ އަކީ ވެސް ގުދުސްގެ ކުރިމަގެވެ. އިޒްރޭލުން ވެސް އަދި ފަލަސްތީނުން ވެސް ބޭނުންވަނީ ވެރިރަށަކީ ގުދުސް ކަމަށް ހެދުމަށެވެ.


މިނިސްޓްރީ އޮފް ޖެންޑަރ ފެމެލީ އެންޑް ސޯޝަލް ސަރވިސަސްއަށް އޮފީސް ޢިމާރާތެއް ކުއްޔަށް ދޭނެ ފަރާތެއް ހޯދުން.\nމިނިސްޓްރީ އޮފް ޖެންޑަރ ފެމެލީ އެންޑް ސޯޝަލް ސަރވިސަސްއަށް އޮފީސް ޢިމާރާތެއް ކުއްޔަށް ދޭނެ ފަރާތެއް ހޯދުން\nމިމިނިސްޓްރީގެ އިދާރީ މަސައްކަތްތައް ކުރުމަށް އޮފީސް އިމާރާތެއް ކުއްޔަށް ހިފުމަށް ބޭނުންވެއެވެ.\nވީމާ، މިނިސްޓްރީން ކުރާ އިޢުލާނާއި އެއްގޮތަށް މި ކަމަށް ޝައުޤުވެރިވެލައްވާ ފަރާތްތަކުން ތިރީގައިވާ ތާވާލުގައި ބަޔާން ކުރެވިފައިވާ ތާރީޚުގައި އެކްސްޕްރެޝަން އޮފް އިންޓަރެސްޓް ހުށަހެޅުއްވުން އެދެމެވެ. އެކްސްޕްރެޝަން އޮފް އިންޓަރެސްޓް ހުށަހަޅާއިރު އަންނަނިވި ކަންތައްތައް ޕްރޮޕޯސަލްގައި ހިމަނަންވާނެއެވެ.\nއެކްސްޕްރެޝަން އޮފް އިންޓަރެސްޓް ހުށަހަޅާ ޢިމާރާތުގެ ބޮޑުމިން 6000 (ސކފ) އަށްވުރެ ކުޑަވެގެން ނުވާނެއެވެ.\nޢިމާރާތަކީ ފަސޭހައިން ވަދެ ނުކުމެވޭ ގޮތަށް ބޮޑު މަގަކަށްވާ ގޮތަށް ހުންނަ ތަނަކަށް ވާންވާނެއެވެ.\nޢިމާރާތުގައި ސެކުރިޓީ ކެމެރާ އަދި ފަޔާރ އެލާރމް ހަރުކުރެވިފައި ހުންނަން ވާނެއެވެ.\nއަންދާސީ ހިސާބު ހުށަހަޅުއްވާ ފަރާތަކީ އިމާރާތުގެ ވެރިފަރާތް ނޫންނަމަ ވެރިފަރާތާއި އެކު ވެފައިވާ އެއްބަސްވުން ނުވަތަ ވެރިފަރާތުގެ އިޢުތިރާޒެއް ނެތް ކަމުގެ ލިޔުމެއް (ލީގަލް ފާރމް އަކުން އަސްލާއި އެއްގޮތަށް ތައްގަނޑު ޖަހާފައިވާ) ހުށަހަޅަންވާނެއެވެ.\nކުއްޔަށް ދޫކުރާ ތަނަކީ ގްރައުންޑް ފްލޯ ނޫންނަމަ އިމާރާތުގައި ލިފްޓް ހަރުކުރެވިފައިވާންވާނެއެވެ.\nޢިމާރާތުގެ ފްލޯރޕްލޭން ޕްރޮޕޯސަލްގައި ހިމަނަންވާނެއެވެ.\nއަމިއްލަ ފަރާތެއްނަމަ ހުށަހަޅާ ފަރާތުގެ އައިޑީ ކާޑް ކޮޕީ ނުވަތަ ކުންފުންޏެއް ނަމަ ކުންފުނީގެ ރަޖިސްޓްރީ ކޮޕީ ހުށަހަޅަންވާނެއެވެ.\nޢިމާރާތުގެ ކުއްޔަށްދޭ ބައިގައި ފެނާއި ކަރަންޓް ހުންނަށް ވަނީ ވަކިން މީޓަރުހަރުކޮށްފައެވެ. އަދި ކަރަންޓް ވައިރިންގ ހުރީ ތްރީފޭސް/ސިންގަލް ފޭސްކޮށްކަން ޕްރޮޕޯސަލްގައި ހިމެނިފައިވާ ވާންވާނެއެވެ. އަދި ކުނީގެ ބިލްގެ ތަފްސީލް ޕްރޮޕޯސަލްގައި ހިމެނިފައިވާ އޮންނަންވާނެވެ.\nޢިމާރާތް ކުއްޔަށް ދެވޭނެ އަގަކާއި ޕޭމެންޓް ޓަރމްސް ޕްރޮޕޯސަލްގައި ހިމަނަންވާނެއެވެ.\nޢިމާރާތް ކުއްޔަށް ހިފާނީ އޮފީހުގެ ފަރާތުން ޓީމެއް އިމާރާތަށް ޒިޔާރަތްކުރުމަށްފަހު ފިޒިކަލް އިންސްޕެކްޝަންއެއް ހަދައި ޝައުޤުވެރިކަން ފާޅުކުރި ފަރާތްތަކުގެ ތެރެއިން ހުރިހާ ގޮތަކުން އެންމެ އެކަށީގެންވާ ޢިމާރާތެއް ބެލުމަށްފަހުގައެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކުން ތިރީގައި މިދަންނަވާ ތާރީހުގެ ކުރިން މިނިސްޓްރީގެ އީމެއިލް [email protected] އަށް 2020 ނޮވެމްބަރ 10 ވާ އަންގާރަ ދުވަހުގެ 11:00ގެ ކުރިން އެކްސްޕްރެޝަން އޮފް އިންޓަރެސްޓް ހުށަހެޅުއްވުން އެދެމެވެ.\n2020ނޮވެމްބަރ 10 ވާ އަންގާރަ ދުވަހުގެ ހެނދުނު 11:00 ގެ ފަހުން ލިބޭ އެއްވެސް ޕްރޮޕޯސަލްއެއް ބަލައެއް ނުގަނެވޭނެއެވެ.\nޝައުޤުވެރިކަން ފާޅުކުރައްވާއިރު އިޢުލާންގައިވާ ނުކުތާތަކަށް އިސްކަންދީ މަޢުލޫމާތުތައް ފުރިހަމަކުރައްވައި ހުށަހެޅުއްވުމަށް ދަންނަވަމެވެ. މިކަމާގުޅޭ ގޮތުން އިތުރު މަޢުލޫމާތެއް ސާފުކުރައްވަން ބޭނުންފުޅުވެލައްވާނަމަ ތިރީގައިވާ ނަންބަރު ގުޅުއްވުން އެދެމެވެ.\nގ.ބިއްލޫރިޖެހިގެ، ފުރަތަމަ ފަންގިފިލާ\nފޯނު ނަންބަރު: 3013017 / 3027515\nޕަބްލިޝްކުރި ތާރީޚު: 29 އޮކްޓޫބަރު 2020\nސުންގަޑި: 10 ނޮވެންބަރު 2020 1100


Gaanoonaa Hilaafah Sarukaaru Vahtaalan Vanee Dhuraalaa Raavaafai- PG - Vaguthu\nޤާނޫނާ ޚިލާފަށް ސަރުކާރު ވައްޓާލަން ވަނީ ދުރާލާ ރާވާފައި - ޕީޖީ\nޕީޖީ ބިޝާމް- ފޮޓޯ: ރައީސް އޮފީސް\nދިވެހި ރާއްޖޭގައި ޤާނޫނީ ގޮތުން އުފެދިފައިވާ ސަރުކާރު ޤާނޫނާ ޚިލާފަށް ވައްޓާލުމުގެ ބޭނުމުގައި ރައްޔިތުންގެ މަޖިލީހާއި ރާއްޖޭގެ ކޯޓުތަކާއި ސަލާމަތީ ބާރުތައް ހިމެނޭގޮތަށް ދަޢުލަތުގެ އެކިއެކި މުއައްސަސާތަކަށް ނުފޫޒު ފޯރުވައި ރިޝްވަތު ދީ، އެތަންތަނުގެ މަސައްކަތްތައް ބުރޫ އަރުވާފައިވަނީ ދުރާލައި ރޭވިގެންކަން ސާފުކުރެވިފައިވާކަމަށް ޕްރޮސެކިއުޓަރ ޖެނެރަލްގެ އޮފީހުން ވިދާޅުވެއްޖެއެވެ.\nޕީޖީ އޮފީހުން މިހެން ވިދާޅުވެފައިވަނީ ފެބުރުވަރީ އެއްވަނަ ދުވަހުގެ އަމުރާ ގުޅިގެން ފުލުހުން ތަޙުޤީޤުކުރި މައްސަލަތަކަށް ދައުވާކުރުމަށް ފޮނުވުމާ ގުޅިގެން، މިއަދު އެއޮފީހުން ނެރުއްވި ބަޔާނެއްގައެވެ.\nމި ބަޔާނުގައި ވިދާޅުވެފައިވާ ގޮތުގައި ޑީޖޭއޭގެ އެޑްމިނިސްޓްރޭޓަރުގެ އެނދުގެ ގޮދަޑި ދަށުން 350،000 ރުފިޔާ ފެނިފައިވާކަމަށާއި އޭނާގެ ކޮޓަރިތެރެއިން ވިލާ ޝިޕިންގ ކުންފުނީގެ އެމްޑީ، އިބްރާހީމް ސިޔާދު ޤާސިމް ސޮއިކޮށްފައިވާ ސިޓީއެއް ފެނިފައިވާކަމަށް ބުނެފައިވެއެވެ. އެސިޓީއިން އެނގޭ ގޮތުގައި ސަރުކާރު ވައްޓާލުމުގައި ބައިވެރިވި ބައެއް ފަރާތްތަކަށް ބޭރު ޤައުމުތަކުން ޕްރޮޕަޓީ ގަންނަން 2.4 މިލިޔަން ޑޮލަރު ދީފައިވާކަން އެނގޭކަމަށްވެސް ވިދާޅުވެފައިވެއެވެ.\nމި ޕްރޮޕަޓީތައް ހުރި ޤައުމުތަކަށް، އެތަންތަން ބަލަން، އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދު އަދި އެޑްމިނިސްޓްރޭޓަރު ދިޔަކަމަށްވެސް ވިދާޅުވެފައިވެއެވެ. އަދި، ޕްރޮޕަޓީތަކާ ގުޅުން ހުރި ފަރާތްތަކާ މި ބޭފުޅުން މަޝްވަރާކުރައްވާފައިވާކަމަށްވެސް ވިދާޅުވެފައިވެއެވެ.\nމީގެއިތުރުންވެސް މި ބަޔާނުގައި ވިދާޅުވެފައިވަނީ އޮންނަ އުސޫލުތަކާ ޚިލާފަށް، އޭރު ފުލުހުންގެ ކޮމިޝަނަރަކަށް ހުންނެވި އަޙުމަދު އަރީފުވެސް، ފެބުރުވަރީ އެކެއްގެ އަމުރަށް ބާރު ލިބޭ ގޮތަށް ކަންތައްތަކެއް ކޮށްފައިވާކަމަށެވެ.\nއެގޮތުން، އަރީފް ބޭނުންވާ ވަކި ބަޔަކު ހޮއްވަވާ، އެކި ތަންތަނުގައި ތިއްބެވި އެކި ފުލުހުން އެއްތަނަކަށް ގެނެސް، އޮޕަރޭޝަނަށް ބަދަލުތަކެއް ގެނެސްފައިވާކަމަށް ވިދާޅުވެފައިވެއެވެ.\nއެކެއް ފެބުރުވަރީގައި ސަރުކާރު ވައްޓާލަން އުޅުނުކަމުގައި ދައުވާ ކުރައްވަނީ އުއްތަމަ ފަނޑިޔާރު، ފަނޑިޔާރު އަލީ ހަމީދު، އެޑްމިނިސްޓްރޭޓާ ހަސަން ސައީދު، ކުރީގެ ރައީސް މައުމޫން އަބްދދުލް ޤައްޔޫމް، ފާރިސް މައުމޫން، އަބްދުﷲ ރިޔާޒު، އަބްދުﷲ ސިނާނު، އިލްޙާމް އަޙުމަދު، ކުރީގެ ސީޕީ އަޙުމަދު އަރީފު، ޔުމްނާ މައުމޫނުގެ ފިރިކަލުން ނަދީމް އަދި ވިލާ ޝިޕިންގެ އެމްޑީ އަދި ޤާސިމްގެ ދޮށީ ދަރިކަލުން ސިޔާދަށެވެ.\nފަނޑިޔާރުންގެ އިސްތިއުނާފް މަޖިލީހަށް މަހާޒް\nމާޗް 21, 2018 08:16\nޕީޖީ ބިޝާމް ވަނީ ނަގޫ ފިތިފައެވެ.\nމާޗް 21, 2018 08:33\nމީހާގެ ވިސްނުމާއި ބުއްދިވެސް ނަގައި އެމަށްޗަށް ޝަރިޢަތް ކުރާ ދުވަސްވަރެއް - އިސާހިތަކު ތިޔަ ނިޒާމުގައި ކަސްތަޅުއެޅުވިގެން ދިއުން ގާތް - ގާޒީންނާއި ވެރިންގެ ވިސްނުމާއި ފިކުރު އަދި ބަސްބުނުމާއި ފެނުން ހިގައި ބިގާވުން މިހުރިހާ ކަމަކަށް ހުއްޓުން އައިސް ގާވުން އައުމަކީވެސް ވެދާނެ ކަމެއް - ނުހައްޤުން އަނިޔާ ލިބޭމީހުން ދުޢާއަކީ ނުހަރު ކަށަވަރު އެއްޗެއްކަމާމެދު ބިރުވެތިވޭ\nމާޗް 21, 2018 09:00\nކަން އޮތް ގޮތަށް މީހަކު އެއްޗެއް ބުނިއްޔާ އެއީ ނަގޫފިތުނީތަ؟ އެމްޑީޕީ މީހުންގެ ނަގޫ އަންނީގެ ފަިދަށުގަ ފިތިފަ އޮތޭ ކިއްޔާ މާ ތާހިރެއްނު. ކަލޭމެން ބުނާ ކޮތަށް އަމުރެއް ނެރުނީމާ އެއްކަލަ ހުދު ޖަނގިޔާވެސް އޯކޭވެއްޖެ. އެވަރު ބަޔެއް ތީ. ބަލަގަ ރޭވި ހުރިހާ ބަޣާވާތެއް، ރައީސް ޔާމީންގެ ޙިކުމަތުޢަމަލީގެ ސަބަބުން ޗޮކުން ދުއްވައިލީމާ ދެން ކަޑަވާނެކަން ވެސް އެނގޭ. ހިތަށް އެރިދޯ މިފަހަރު އަންނި އައިސް ރިޔާސީ އިންތިޚާބަށް ކުރިމަތިލަިގެން ހޮވޭނޭ. ހަނދާން ނައްތާލާ! މާތް ﷲ އެ ބަލާވެރިކަމުން މި ޤައުމު އަބަދުގެ އަބަދަށް ސަލާމަތްކުރައްވާށި!\nމާޗް 21, 2018 13:52\nމާޗް 21, 2018 09:50\nރާއްޖެތެރެ މީހާއަށް ބުނެލަން އޮތީ ނަގޫފިތުނީ ބިސާމެއްނޫނޭ ފިތުނުއެއްޗެއް ފިތުނު މީހުން އެތިބީ ޖަލަށްގަޅާލާފައޭ\nމާޗް 21, 2018 09:54\nސިފައިންނާއި ފުލުހުންގެ ބައިގަނޑެއް ގޮވައިގެން އާޒިމާ ގޮސް ޕީޖީގެ ފޯނު އަތުލައި ބިރު ދައްކާލުމުން މިހާރު ތިޔަ ހަދަނީ ބާތިލުގެ މައޗަށް ބާތިލު. ދޫނިދޫ ރިސޯޓުގެ ބީޗް ބަންގެލޯ އިން އެބަހަނާއަޅާ.\nމާޗް 21, 2018 09:57\nބިޝާމާ ދައްތާ ހީލަބަލަ...އަޅެ ހީލަބަލާ...\nމާޗް 21, 2018 10:01\nޙާޤީޤީ ކޮރޮޕްޝަންއާ ޙަޤީޤީ ރިޝްވަތު ކިތާބީ ޤަރީނާއާ ކިތާބީ ހެއްކާއެކު ފަޅާއެރުވިމީހާ މިފަހަރު މިވީ ނަގޫފިތިފަހުރިކަމަށް! ހަދަހަދައިގެން ވަހަކަތަކެއް އުފައްދާ ހާމަކުރިމީހާ ވެފައިވަނީ އަމީރަކަށް! ދިވެހިންގެ ޙާލަތު!\nމާޗް 21, 2018 11:04\nއިންސާނުންގެވެސް ނަގޫ ހުރޭތަ؟ ހިނދުކޮޅު އައިސްގެން ކިޔޭ ނުކިޔޭ އެގޭތަ؟\nމާޗް 21, 2018 11:53\nހާދަ ލޯބި ބޭފުޅެކޭ!\nމާޗް 21, 2018 13:29\nވަރަށް ދޯ. ދެރައީ ބަލާލަން ފިރިހެނެއްކަން ނުވަތް އަންހެނެއްކަންވެސް ނޭންގޭތީ\nމާޗް 21, 2018 13:28\nމި ސަރުކާރު ވެއްޓޭނެކަން ޔަގީން އަދި އަޅުގަނޑު ( ބިޝާމް ) ޖަލައްލާނަކަންވެސް ޔަގީން.\nމާޗް 22, 2018 08:41\nޢަނެއް ތިންފަޑިޔާރުން އޯކޭ ގާމު އެމީހުންވެސް ސޮއިކޮށްފަ އޮތެންނު


Bezema aai Real hiyyvaru gadha namaves furathama match City ah - One Online\nސިޓީއަށް ރޭގެ މެޗުގައި ތިންވަނަ ގޯލު ޖަހައިދިން ފޮޑެން އުފާފާޅުކުރަނީ --- ފޮޓޯ/ ސިޓީ ޓްވިޓާ\nޔުއެފާ ޗެމްޕިއަންސް ލީގުގެ ސެމީ ފައިނަލްގެ ފުރަތަމަ މެޗުގެ، ފުރަތަމަ ލެގުގައި މެންޗެސްޓާ ސިޓީން އަމިއްލަ ދަނޑުގައި ރެއާލް މެޑްރިޑް ބަލިކޮށްފިއެވެ.\nރޭ ކުޅުނު ފޯރިގަދަ މެޗުގައި ސިޓީން ރެއާލް ބަލިކުރީ 4-3 ގެ ނަތީޖާއަކުންނެވެ. ރޭގެ މެޗުގައި ގިނަ ގޯލުތަކެއް ފެނިގެން ދިޔަ އިރު، ގޯލުތައްވެސް ތަފާތެވެ. މެޗު ޕްރެޝަރު ބޮޑުކޮށް ފެނުނު އިރު، ޗެމްޕިއަންސް ލީގުގެ ސެމީ ފައިނަލެއްގެ ޖަޒުބާތު މެޗުގައި ފުރިހަމައަށް ފެނިގެން ދިޔައެވެ.\nރޭގެ މެޗުގެ ދެށިގެން ދެމިނެޓުވެސް ނުވަނީސް ސިޓީން ލީޑު ނެގިއެވެ. އަރިމަތިން ރިޔާދު މަހަރޭޒް އޭރިއާ ތެރެއަށް ހިއްލައިލަދިން ބޯޅަ ބޮލުން ގޯލަށް ޖަހައި ލީޑު ނަގައިދިނީ ކެވިން ޑިބްރޭނާއެވެ. ޑިބްރޭނާގެ އެ ގޯލަކީ ޗެމްޕިއަންސް ލީގުގެ ސެމީ ފައިނަލް މެޗެއްގައި މިހާތަނަށް ފެނުނު އެންމެ އަވަސް ގޯލެވެ.\nއެ ގޯލާއެކު ވަރުގަދަކޮށް ފެށި ސިޓީން މެޗުގެ ކުރީކޮޅުގައި އެޓޭކަކަށްފަހު އެޓޭކެއް ކުރިއެވެ. ރެއާލްގެ ޑިފެންސަށް އޮބި ނޯވެގެން ގޮސް، މެޗުގެ 11 ވަނަ މިނެޓުގައި ސިޓީން ލީޑު ފުޅާވެސް ކުރިއެވެ. އެއީ ޑިބްރޭނާ ނެގި ހުރަހަކުން ގަބްރިއެލް ޖީސަސް ޖެހި ގޯލެކެވެ. ޖީސަސް އެ ގޯލު ޖެހީ ޑޭވިޑް އަލާބާ ފައިގައި ޖެހި ވެއްޓުނު ބޯޅައެއް ހޯދައިގެންނެވެ.\nއެ ދެގޯލަށް ފަހުވެސް ދެން ލީޑު އިތުރަށް ފުޅާކުރަން ފަހި ފުރުސަތުތައް ލިބުނީ ސިޓީއަށެވެ. މަހަރޭޒް އާއި ފިލް ފޮޑެންގެ ހަމަލާތައް ނާކާމިޔާބުވި އިރު، އެ ހަމަލާތައް ނާކާމިޔާބުވުމުން ސިޓީ ކޯޗު ޕެޕް ގާޑިއޯލާ ފެނުނީ ހިތްހަމަ ނުޖެހިފައި ހުރި ތަނެވެ. އެ ފުރުސަތުތަކުގެ ބޭނުން ހިފަން މުހިއްމުވެފައި ސިޓީއަށް އޮތް އިރު، ރަނގަޅު ފުރުސަތުތައް ބޭކާރު ކޮށްލުމުގެ ނަތީޖާވެސް ގޯހެވެ.\nރެއާލްގެ ކެޕްޓަން ކަރިމް ބެންޒެމާގެ ނުރައްކާ މެޗުގެ 33 ވަނަ މިނެޓުގައި އޭނާ ސާބިތު ކޮށްދިނެވެ. ފާލަންޑް މެންޑީ ނެގި ހުރަހެއް، އޭރިއާ ތެރޭގައި ހުރެ ހިއްގައިމުކޮށް ނިންމާލައި، ބެންޒެމާ ރެއާލްއަށް އުންމީދު ހޯދައިދިނެވެ. ރެއާލް ސެމީއަށް ކުރި ދަތުރުގައި ޕީއެސްޖީ އާއި ޗެލްސީ ކޮޅަށްވެސް ހެޓްރިކް ހެދި ބެންޒެމާ ސީޒަންގައި ޖެހި ގޯލުގެ އަދަދު 40 އަށް އެރުވި އިރު، އެ ގޯލަކީ ޗެމްޕިއަންސް ލީގުގެ މި ސީޒަންގައި ޖެހި 12 ވަނަ ގޯލެވެ.\nދެ ވަނަ ހާފްގެ ކުރީކޮޅުގައިވެސް ފުރަތަމަ ރަނުގެ ފުރުސަތު ލިބުނީ ސިޓީއަށެވެ. މަހަރޭޒްގެ ހަމަލާއެއް ދަނޑިއަށް އަމާޒުވި އިރު، ރީބައުންސްގައި ފޮޑެން ޖެހި ބޯޅަ ގޯލު ރޮނގުމަތިން ކަހަލަ ގޮތަކަށް މަތަކުރީ ޑެނީ ކަވާހާލް އެވެ. އެ ފުރުސަތު ނާކާމިޔާބުވި ނަމަވެސް، މެޗުގެ 50 ވަނަ މިނެޓުގައި ސިޓީން ވަނީ ތިން ވަނަ ގޯލެއް ޖަހައިފައެވެ. އެއީ ބަދަލަކަށް ނުކުތް ސިޓީގެ ކެޕްޓަން ފެނާންޑީނިއޯ ނެގި ހުރަހަކުން ފޮޑެން ބޮލުން ޖެހި ގޯލެކެވެ.\nދެވަނަ ފަހަރަށް ދެގޯލުގެ ލީޑެއް ނަގައި ސިޓީން ކުޅުން މަޑުޖައްސާލި ނަމަވެސް ރެއާލްގެ ހިތްވަރު ބައްޔެއް ނުވިއެވެ. ސިޓީގެ ތިންވަނަ ގޯލަށް ދެމިނެޓުވެސް ނުވަނީސް ވިނީޝިއުސް ޖޫނިއާގެ ޖާދޫވީ "ސޯލޯ" ގޯލެއް ފެނިގެން ދިޔައެވެ. އަމިއްލަ ހާފުގެ މެދެއްހައި ހިސާބުން ފެނާންޑީނިއޯ ކައިރިން ހިތްގައިމު ގޮތަކަށް ނައްޓާލުމަށްފަހު، އެ ބޯޅަ ހިފައިގެން ބާރު ދުވެލީގައި ސިޓީ އޭރިއާ ތެރެއަށް ވަދެ ބޯޅަ ނިންމާލީ ސީދާ ގޯލުގެ ތިރީ ކަނަށެވެ.\nރެއާލްއިން ކައުންޓާގައި ގޯލުތައް ޖަހަމުން ދިޔަ އިރު، ސިޓީ ދިޔައީ ޕާސްގިނަކޮށް އެޓީމުގެ ކުޅުމުގައި މެޗު ކޮންޓްރޯލް ކުރަމުންނެވެ. އެޓީމުގެ ހަތަރު ވަނަ ގޯލުގެ މެޗުގެ 73 ވަަނަ މިނިޓްގައި ފެނިގެން ދިޔަ އިރު، އެ ގޯލަކީ ބެނާޑޯ ސިލްވާގެ ހިތްގައިމު ގޯލެކެވެ. ރެފްރީ ދިން ޕްލޭ އޮންއެއްގެ ފައިދާ ނަގައި، ރެއާލް ކޮޅަށް ބަނާޑޯ ޖެހި ހިތްގައިމު ގޯލު ވެގެން ދިޔައީ ސަޕްރައިޒިން ގޯލަކަށެވެ.\nދެންވެސް ފެނުނީ އުންމީދު ކަނޑާނުލައި ކުޅުނު ރެއާލްގެ ހިތްވަރެވެ. ކުރިއަށް ޖެހި އިތުރު ގޯލަކަށް ބުރަކޮށް މަސައްކަތްކުރި ރެއާލްއަށް 81 ވަނަ މިނެޓުގައި ޕެނަލްޓީއެއް ލިބުނެވެ. ރެއާލަށް ލިބުނު ޕެނަލްޓީއަކީ ސިޓީގެ އޭރިއާ ތެރެއިން ޑިފެންޑަރު އެމްރެކް ލަޕޯޓް އަތުގައި ބޯޅައިން ޖެހުމުން ދިން ޕެނަލްޓީއެކެވެ. ޕެނަލްޓީ ޖަހަން ނުކުތީ މިދިޔަ ހަފުތާ ލީގު މެޗުގައި ދެ ޕެނަލްޓީ ނާކާމިޔާބު ކޮށްލި ބެންޒެމާއެވެ. ހީކުރި ގޮތާއި ހިލާފަށް އެ ޕްރެޝަރުގެ ކަންފުޅެއްވެސް ނެތެވެ. ސިޓީގެ ގޯލްކީޕަރު ބޯ މަތިން ބެންޒެމާ ޖެހީ "ޕެނަންކާ" ޕެނަލްޓީއެކެވެ. ބެންޒެމާ މި ސީޒަންގެ ޗެމްޕިއަންސް ލީގުގައި ޖެހި ގޯލުގެ އަދަދު 13 އަށް އެރުވިއެވެ. އޭނާއަކީ މިވަގުތު ޗެމްޕިއަންސް ލީގުގެ ޓޮޕް ސްކޯރާއެވެ.\nޗެމްޕިއަންސް ލީގުގެ ސެމީ ފައިނަލް ދެ ވަނަ މެޗުގެ ފުރަތަމަ ލެގުގައި މާދަމާރޭ ލިވަޕޫލުން ނުކުންނާނީ ވިލަރެއާލާ ދެކޮޅަށެވެ. އެ މެޗު އޮންނާނީ އެންފީލްޑްގައެވެ. ސިޓީއާއި ރެއާލް ކުޅޭ ދެވަނަ ލެގު ސަންތިއޭގޯ ބާނަބޭއޫގައި އޮންނާނީ ހަތަރެއް މާޗު ވާ ބުދަ ދުވަހުގެ ރޭގައެވެ.


Ras Online - ރާއްޖޭގެ ރަށްރަށުގައި އަޟުޙާ ޢީދު ކުޅިވަރުތައް ފޯރިއާއެކު ކުރިއަށް!\nރާއްޖޭގެ ރަށްރަށުގައި އަޟުޙާ ޢީދު ކުޅިވަރުތައް ފޯރިއާއެކު ކުރިއަށް!\nޒަހީނުއްދީން ސަޢީދު 20 ޖުލައި 2021 - 19:7\nފ.ނިލަންދޫގައި މިއަދު ކުރިއަށް ދިޔަ ސަގާފީ ކުޅިވަރުތަކުގެ ތެރެއިން: އަޝްހާ އީދު ގިނަ ރަށްރަށުގައި ދަނީ ކުލަގަދަކޮށް ފާހަގަކުރަމުން\nކޯވިޑްގެ ރޯގާބަލިމަޑުކަމާއި ގުޅިގެން ހުސްވި އަހަރު ވަރަށް ބޮޑަށް ފަނޑުވެފައި އޮތް ޢީދުގެ ކުޅިވަރުތައް މިއަހަރު ރާއްޖޭގެ ގިނަ ރަށްރަށުގައި ވަރަށް ކުލަގަދަކޮށް މިއަދު ފާހަގަކުރަން ފަށައިފިއެވެ.\nމިއަހަރު ޢީދު ފާހަގަކުރަމުން ގެންދާ ގިނަ ރަށްރަށުގައި އަޟުޙާ ޢީދުގެ ކުޅިވަރުތައް ފަށާފައިވަނީ މިއަދު ހެނދުނު ކުރި އީދު ނަމާދަށްފަހުއެވެ. ބައެއް ރަށްރަށުގައި ބޮޑު ޖަމާއަތުގައި އީދު ނަމާދު ވަނީ ކޮށްފައެވެ. އީދު ނަމާދަށްފަހު ބައެއްރަށްރަށުގައި އެންމެން އެއްކޮށް ހެނދުނު ސައި ބުއިންފަދަ އެއްބައިވަންތަކަން ރަމްޒުކޮށްދޭ ހަރަކާތްތައް ވަނީ ބާއްވާފައެެވެ. ހެނދުނު ސަޔަށްފަހު މާލޭގައި ވަނީ އުޟުހިޔާ ކަތިލުމުގެ ހަރަކާތެއް ކުރިއަށް ގެންގޮސްފައެެވެ. އަޟުހާ އީދުގެ ސަގާފަތާއި އެއްގޮތަށް ގިނަ ރަށްރަށުގައި ކުދި ބޮޑު ގިނަ ބަޔަކު ފެންކުޅި ވެސް ބާއްވާފައި ވެއެވެ. މިހާރު ޒާމާނާއެއްގޮތަށް ފެންކުޅި ކުރިއަށް ދަނީ ފެނާއި އެކި ކުލަތަކާއި ވެސް އެކުވެގެންނެވެ.\nއީދު ފާހަގަކުރުމުގެ ގޮތުން ރާއްޖޭގެ ބައެއް ރަށްރަށުގަައި ސާގާފީ ކުޅިވަރެއްކަމަށްވާ މާލި ހަރަކާތާއި ދަފިނެގުން ފަދަ ކުޅިވަރުތައް ކުރިއަށް ގެންގޮސްފައި ވެއެެވެ. އަޟުހާ އީދު ފާހަގަކުރުމުގެ ހަރަކާތްތަކުގެ ތެރެއިން މިއަދު ހަވީރު ވަނީ ރާއްޖޭގެ ބައެއް ރަށްރަށުގައި ފިރިހެނުންގެ ސަގާފީ ކުޅިވަރުތައް ބާއްވާފައެެވެ. އެގޮތުން ހއ. ބާރަށާ ފ. ނިލަންދޫގައި އީދުގެ ކުޅިވަރުތަށް ވަރަށް ކުލަގަދަކޮށް ފާހަގަކޮށްފައިވާކަން ފާހަގަ ކޮށްލެވެއެވެ. މި ކުޅިވަރުތައް ބަލާލުމަށް ކުދި ބޮޑު ގިނަ އަދަދެއްގެ ބަޔަކު އެއްވެ އީދުގެ އުފަލުގައި ވަނީ ބައިވެރިވެފައެވެ.\nމިއަދު ހަވީރު ބައެެއް ރަށްރަށުގައި ފިރިހެނުންގެ ސަގާފީ ކުޅިވަރުތަައް ބާއްވާފައިވާއިރު މިރޭ ބައެއް ރަށްރަށުގައި އަންހެނުންގެ ސަގާފީ ކުޅިވަރުތައް ބޭއްވުމަށް ވަނީ ހަމަޖެހިފައެެވެ. ގިނަ ރަށްރަށުގައި ބޮޑު އީދުގެ ކުޅިވަރުތައް ކުރިއަށް އޮތް ތިން ދުވަހުވެސް ކުރިއަށް ގެންދިޔުމަށް ވަނީ ނިންމާފައެވެ. އަޟުހާ އީދު ނުވަތަ ބޮޑު އީދަކީ ދިވެހިން އާންމުކޮށް ވަރަށް ކުލަގަދަކޮށް ކޮންމެ އަހަރަކުވެސް ފާހަގަކުރަމުން އަންނަ އީދެކެވެެ. ނަމަވެސް ކޯވިޑްގެ ނުރައްކާތެރި ހާލަތާއެއެކު އަޅާފައިވާ ފިޔަވަޅު ތަކުގެ ސަބަބުން ހުސްވި އަހަރުގެ ބޮޑު ޢީދު ދިޔައީ ވަރަށް ފަނޑުކޮށެވެ.


vnews - Abdhulla ge jalu ekuveriyaage vaahaka: Niyaavee varah haalugai veynthakhe thahanmalkohffa\nއަބުދުﷲގެ ޖަލު އެކުވެރިޔާގެ ވާހަކަ: ނިޔާވީ ވަރަށް ހާލުގައި ވޭންތަކެއް ތަހަންމަލުކޮށްފައި\n2015 ވަނަ އަހަރުގެ މެއި މަހުގެ އެއްވަނަ ދުވަހު ބޭއްވި މޭޑޭގެ އެއްވުމުގެ ތެރެއިން ހައްޔަރުކޮށް ދައުވާ އުފުލައި ހުކުމެއް އިއްވުމުން ޖަލުގައި ހުކުމް ތަންފީޒު ކުރަމުން ދިޔަ ގަލޮޅު ކީމަ އަބުދުﷲ ރަޝީދުގެ މަރާއިމެދު ގިނަ ސުވާލުތަކެއް ވަނީ އުފެދިފައެވެ.\nއަބުދުﷲ މަރުވީ އޭނާއަށް ބޭނުންވާ ފަރުވާ ދިނުން ފަސްކޮށް އެކަމަށް އިހުމާލުވުމުގެ ސަބަބުންކަމަށް ދެކެވޭ ވާހަކަތަކުގެ އަޑު ގަދައެވެ. އާއިލާއިންވެސް އަބުދުﷲގެ މަރާއިމެދު ގިނަ ސުވާލުތަކެއް އުފައްދައެވެ. އަބުދުﷲ ނިޔާވުމުގެ ކުރިން ހޮނިހިރު ދުވަހު މާލެ ގެނެސް ފަރުވާދެމުންދަނިކޮށް އަންގާރަ ދުވަހު ނިޔާވީ ނަޖިސް މުންޑެއްގައި އޮވެއެވެ. މި މިންވަރަށް އަބުދުﷲއާއިމެދު އިހުމާލުވެފައިވާއިރު، ޖަލުގައި އޭނާއާއިމެދު އަމަލުކުރާނެ ގޮތަކާއިމެދު ސިޔާސީ ޕާޓީތަކާއި، އާންމުންވެސް ގެންދަނީ ސުވާލު އުފައްދަމުންނެވެ.\nއަބުދުﷲ ރަޝީދުގެ މަރާއިމެދު ގިނަ ސުވާލުތަކެއް އުފެދި، އެކަން ދެފުށްފެންނަ ގޮތަކަށް ތަހުގީގުކުރުމަށް ކަމާބެހޭ އިދާރާތަކަށް ގިނަ ބަޔަކު ގޮވާލަމުންދާ މި ދަނޑިވަޅުގައި އަބްދުﷲގެ ހާލަތު އެނގޭ އޭނާއާއިއެކު ޖަލުގައި ދުވަސްތައް ހޭދަކުރި ޒުވާނަކު ވަނީ ބައެއް ވާހަކަތައް މީޑިއާތަކާއި ހިއްސާކޮށްފައެވެ. -- އަބުދުﷲގެ އެކުވެރިޔާގެ މި މެސެޖް ރޭ މެންދަމު ވީމީޑިއާއަށްވެސް ވަނީ ލިބިފައެވެ.--\nއަބުދުﷲގެ ޖަލު އެކުވެރިޔާ ބުނާގޮތުން އޭނާއަކީ ދީނީ ކަންކަމަށް ފަރުވާ ބަހައްޓަމުން އައި އަޚުލާގު ރަނގަޅު މީހެކެވެ. ހޯމަ، ބުރާސްފަތީގައި ރޯދަ ހިފައެވެ. ނަމަވެސް މިމަހުގެ5ވަނަ ދުވަހު ރޯދަ ވީއްލާތަނުން ނުފެނުމުން އަބުދުﷲ ކޮބައިތޯ ބަލާލަން އޭނާގެ ގޮޅިއަށް މި އެކުވެރިޔާދިޔައެވެ. އަދި ވެގެން އުޅެނީ ކީއްވެގެންތޯ ސުވާލުކުރިއެވެ.\n"މި އުޅެނީ ބޮޑުކަމު ދެވޭތީ. ދިހަ ފަހަރު ދެވިއްޖެ މިއަދު." އަބުދުﷲގެ ޖަވާބަކީ މިއީއެވެ.\nއެހެންކަމުން ޖަލުގެ އެކުވެރިޔާ ވަނީ ލޮނު ޕެކެޓް ގެނެސްދެންތޯއާއި ކާއެެއްޗެއް ހަދާދެންތޯ އަބުދުﷲއާއި ސުވާލުކޮށްފައެވެ.\n"ނޫޑްލްސް ކޮޅެއް ކާނީ ފަހުން މިރޭ." މިފަހަރުވެސް އަބުދުﷲ އެކުވެރިޔާއަށް ޖަވާބުދިނީ މިގޮތަށެވެ.\nހަމަ އެރޭ ދަންވަރު އަބުދުﷲގެ ހާލަތު އިތުރަށް ގޯސްވިއެވެ. އެހެންކަމުން ގޮޅިން ބޭރަށް ނެރެ އޭނާއަށް ފަރުވާދިނެވެ. އެގޮތުން އަބުދުﷲގެ އަތަށް އައިވީ ގުޅާފައިހުރިކަމުގެ ނިޝާންތައް ފެންނަން ހުރިކަމަށް ޖަލު އެކުވެރިޔާ ބުނެއެވެ. އަދި އެ ގޮޅީގައި ތިބި އެހެން ގައިދީން އެކަން ޔަގީންކޮށްދިނެވެ.\nހުކުރު ދުވަހަކީ އަބުދުﷲގެ ހާލަތު އިތުރަށް ގޯސްވި ދުވަހެކެވެ. ހޮނޑުލާއިރު އަންނަނީ ލެއެވެ. ބޮޑުކަމުދާއިރުވެސް އަންނަނީ ލެއެވެ. އެކަމުގެ ކަންބޮޑުވުން އަބުދުﷲއާއިއެކު ގޮޅީގައި ތިބި ހުރިހާ އެކުވެރިންވެސް ޖަލު ބަލަހައްޓަން ތިބި އޮފިސަރުންގެ ސަމާލުކަމަށް ގެނައެވެ. އަދި އަބުދުﷲއަށް އަވަހަށް ރަނގަޅު ފަރުވާއެއް ދިނުމަށް ދިޔައީ އެދެމުުންނެވެ.\nއެއާއިއެކު ޖަލުގެ އޮފިސަރުން އެ ގޮޅިއަށް ވަނެއެވެ. އަދި ފާޚާނާގައި ލޭ އަސަރު ހުއްޓާ އޮފިސަރުންނަށް ފެންނާނެކަމަށްވެސް ޖަލުގެ އެކުވެރިޔާ ކިޔައިދިނެވެ. އަދި އެއަށްފަހު ޖަލު އޮފިސަރުންގެ ބެލުމުގެ ދަށުން އަބުދުﷲއަށް ބޭސް ދިންކަމަށް އެކުވެރިޔާ ބުނެއެވެ. އެއީ ކޮންކަހަލަ ބޭހެއްކަން ނޭންގުނު ނަމަވެސް އެ ބޭހުން އަބުދުﷲގެ ގައިގައި އަޅަމުންދިޔަ ވޭނަށް އެއްވެސް ލުޔުމެއް ލިބިފައެއް ނުވެއެވެ. އަދި އެއަށްފަހު އިތުރު ފަރުވާއެއް އަބުދުﷲއަށް ލިބިފައިނުވާކަމަށް އޭނާ ބުނެއެވެ.\nއަބުދުﷲގެ ހާލަތު ފެނުމުން އެވަގުތު އެކުގައި ގޮޅި ހިއްސާކުރަމުންދިޔަ އެކުވެރިންނަށް ފުން ހިތާމައެއް ލިބުނެއެވެ. އަދި ކޮންމެވެސް ކަމެއް ކުރުމަށް ގޮޅީގައި ތިބި އެކުވެރިން އެކަކު އަނެކަކަށް ބުނަމުން ދިޔައެވެ.\n"އަހަރެން ބުނިން ހިނގާށޭ ހާޑުކޮށްލަން. ޑިއުޓީއަށް ގޮވާށޭ. އަދި އެހެން މީހަކުވެސް ރެޑީކުރާށޭ ނެރެން." އަބުދުﷲގެ ޖަލުގެ އެކުވެރިޔާ ކިޔައިދިނެވެ.\nހުކުރު ދުވަހުގެ ހަވީރު 4:30 ވީއެވެ. އަބުދުﷲގެ ހާލަތު ދަށްވަމުން ގޮސް ބައެއް ފަހަރުތަކުގައި ގޮޅީގެ ތެރެއަށް ވެއްޓެނީ ހޭނެތިގެންނެވެ.\nއެވަގުތު ޖަލުގައި ތިބި އަބުދުﷲގެ އެކުވެރިން ހަޅޭލަވަން ފެށިއެވެ. " މަރުވަނީއޭ... ހޭ ނެތިއްޖޭ.... " މިގޮތަށް ތަކުރާރުކޮށް ގޮވާ ހަޅޭލަވަން ފެށިއެވެ.\nޖަލުގެ އެކުވެރިންގެ ހަޅޭކުގެ އަޑާއިއެކު ޖަލުގެ އޮފިސަރުން އައިސް ފުރަތަމަ ނެރުނީ ގޮޅީގައި އޮތް ބަލިކަމަށް ބުނެ އެކުވެރިން ރެޑީކުރި މީހާއެވެ. އޭނާ އަތްދަނޑިމަތީގައި އެ ގޮޅިން ނެރުނެވެ. އަދި "މީނަވެސް ކަޑައޭ، ނޭވާވެސް ނުލެވޭ" ބުނެ އެ ޔުނިޓްގެ ސެކިއުރިޓީ ބަންކަރު ތެރޭގައި އޭނާ ބޭއްވިއެވެ. އަދި ފަހުން އަބުދުﷲވެސް ނެރުނީ ހަމަ އެގޮތަށް އަތްދަނޑި މަތީގައިކަމަށް އެކުވެރިޔާ ކިޔައިދިނެވެ.\nނަމަވެސް މިފަހަރުވެސް އަބުދުﷲއަށް ރަނގަޅު ފަރުވާއެއް ދިނުމުގެ ބަދަލުގައި ހަމައެކަނި ބޭސްގުޅައެއް ދިނުމަށްފަހު އަލުން ގޮޅިއަށް ވެއްދީއެވެ. ޖަލުގެ އެކުވެރިން ފާހަގަކުރާގޮތުގައި މިއީ އަޅާނުލާކަމުގެ ހެއްކެކެވެ. ތަކުރާރުކޮށް މީހަކަށް މިވަރުގެ ސީރިއަސް ކަންތައްތަކެއް ކުރިމަތިވަމުންދާއިރު، ބޭސްގުޅައެއް ދީފައި ކޮންމެ ފަހަރަކު ގޮޅީގެ ތެރެއަށް ގެނައުމަކީ މީހާ އިތުރަށް ބަލިވާނެކަމެކެވެ.\nއެ ހާލަތުގައި އަބްދުﷲ ވަނިކޮށް 7ވީ ހޮނިހިރު ދުވަހަށްވެސް އިރުއެެރީއެވެ. އެއީ ފަރުވާއަށް އަބުދުﷲ މާލެ ގެނެވުނު ދުވަހެވެ. އަބުދުﷲގެ ހާލަތު ބޮޑުވެގެން އޭނާ މާލެ ގެންދިއަކަން އަބުދުﷲގެ އަންހެނުން ޝެހެނާޒަށް ގޮޅީގައި ތިބި މީހުން އެންގިއެވެ. އަދި މަޖިލީސް ދެ މެންބަރުންކަމަށްވާ މެންބަރު އިމްތިޔާޒު ފަހުމީއާއި ރޮޒައިނާ އާދަމަށްވެސް އެންގިކަމަށް ބުންޏެވެ. އަބުދުﷲ ގެންގުޅުނު ފޯން ނަންބަރު ފޮތެއްގައި މި ތިން ނަންބަރު ރައްކާކޮށްފައި އޮތްކަމަށް ޖަލުގެ އެކުވެރިޔާ ކިޔައިދިނެވެ.\nއޭނާ ބުނީ 8 ވަނަ ދުވަހާއި9ވަނަ ދުވަހު އަބުދުﷲއާއި ގުޅޭ އެއްވެސް ޚަބަރެއް އެމީހުންނަށް ނުލިބޭކަމަށެވެ. ނަމަވެސް ކުއްލިގޮަތަކަށް ޖަލު އޮފިސަރުންތަކެއް އެ ގޮޅިއަށް ވަދެ ދެ ދުވަސްމަތިން އެކި ފަހަރު ގޮޅި ފާސްކޮށްފައިވާކަމަށެވެ.\nއަބްދުﷲ ނިޔާވީ 10 ވަަނަ ދުވަހުގެ ހެނދުނުގެ ވަގުތެއްގައި ހޮސްޕިޓަލްގައި ފަރުވާ ދެމުންދަނިކޮށެވެ. އަބުދުﷲގެ މަރާއި ގުޅިގެން ކަރެކްޝަނުން ވަނީ އިހުމާލުވީކަމަށް ބުނާ ވާހަކަތައް ދޮގުކޮށްފައެވެ. އަދި އެއްވެސް ގައިދީއަކާއިމެދު އިންސާނިއްޔަތާއި ޚިލާފު ކަމެއް އެ މުއައްސަސާއިން ނުކުރާނެކަމުގެ ޔަގީންކަން ވަނީ ދީފައެވެ.\nއަބުދުﷲ ރަޝީދުގެ އާއިލާއާއި، ސިޔާސީ ޕާޓީތަކާއި، އާންމު ރައްޔިތުންވެސް ގެންދަނީ އަބުދުﷲގެ މަރު ރަނގަޅަސް ތަހުގީގުކޮށް އެއްވެސް އިހުމާލެއް އޮތްތޯ ބެލުމަށް މުއައްސަސާތަކަށް ގޮވާލަމުންނެވެ.


މުހިންމީ އަގުބޮޑު ހަދިޔާތަ؟ ނޫނީ އަގުހުރި ވަގުތުތަ؟ | Jazeera\tމުހިންމީ އަގުބޮޑު ހަދިޔާތަ؟ ނޫނީ އަގުހުރި ވަގުތުތަ؟ - Jazeera\nމުހިންމީ އަގުބޮޑު ހަދިޔާތަ؟ ނޫނީ އަގުހުރި ވަގުތުތަ؟\nސަދާ ސައީދު April 9, 2019 24 views0\nދިރިއުޅުމުގައި ލޯތްބަކީ ވަރަށް މުހިންމު އެއްޗެކެވެ. ހަޔާތުގެ ކޮންމެސް އެއް ހިސާބަކުން ކޮންމެ މީހަކަށްވެސް ކޮންމެވެސް މީހެއް ދެކެ ލޯބި ވެވޭނެއެވެ. ބައެއް މީހުންނަށް ލޯބީގައި ނާކާމިޔާބީ އާއި ކުރިމަތި ލާންވެސް ޖެހިދެއެވެ.\nއެންމެންވެސް ދަންނަހެން ލޯބި އެއީ ފައިސާއަށް ގަނެވޭނެ އެއްޗެއް ނޫނެވެ. ތިމާ ހަޤީގަތުގައިވެސް އޭރެއްގައި އެކުގައި އުޅޭ ބައިވެރިޔާއާއިއެކު ރަނގަޅު ހަޔާތެއް ބައްޓަން ކުރަން ބޭނުންވެއްޖެ ނަމަ އެ "ރިލޭޝަން" އަކާމެދު ވަރަށް "ސީރިއަސް"ވެއެވެ. ސުވާލަކީ ހަޤީޤީ ލޯބި ލިބި ރަނގަޅު ދިރިއުޅުމެއް ބައްޓަން ކުރެވިގެންދަނީ ހަޔާތުގެ ބައިވެރިޔާއަށް އަގު ބޮޑު ހަދިޔާތައް ގަނެފަ ދިނުމުން ތޯ، ނޫނީ ތިމާ ގެ އަގު ހުރި ވަގުތު ތަކު ތެރެެން ވަގުތު ކޮޅެއް ދީގެން ހެއްޔެވެ؟\n"ލަވް" ލައިފްގައި ހަމަ ގައިމުވެސް ވަގުތު އެއީ ވަރަށް މުހިންމު އެއްޗެކެވެ. އަދުގެ މުޖުތަމައުގައި އެންމެންވެސް ކޮންމެސް އެއްކަމެއްގައި ބިޒީ ވެގެން އުޅޭ އިރުވެސް ތިމާގެ ހަޔާތުގެ ބައިވެިޔާއަށް ވަގުތު ހޯދައިގެން ދޭ މީހުން މަދެއް ނޫނޫނެެވެ. އެހެންމަވެސް "ބިޒީ" ވުން އެއީ އުޒުރެއް ކަމަށް ދައްކައިގެން އުޅޭ މީހުންވެސް މަދެއް ނޫނެވެ.\nއެހެން ކަންތައްވާން ފެށުމުން ދެމީހުންގެ ދެމެދުގައި މައްސަލަ ޖެހުން ކައިރއެވެ. ހަދިޔާ ދިނުން ގޯހެކޭ އަޅުގަނޑު ނުބުނަމަވެ. އެހެންނަމަވެސް ތިމާ ގެ ހަޔާތުގެ ބައިވެރިޔާ އެކު ވަގުތު ހޭދަކޮށްލާ ވާހަކަ ދައްކާލުމުން އެ ލިބޭ ހިންހަމަޖެހުން، އަބަދު ހަދިޔާތަށް ދީގެން ފަރުޖައްސާލަާ މީހުންނަކަށް ނުލިބޭނެކަން ކަށަވެރެވެ.\nކުރިންވެސް ފާހަގަކުރިހެން، ދިރުއުޅުމުގައި އެތަކެއް މީހުންނާއި ލޯބީގެ ގޮތުން ގުޅުން ބަދަހިކުރެއެވެ. ލޯތްބަކީ އެ އިހުސާސު ތަކެއް ވުމުން ތިމާ އެއްކޮށް ކަނު ކޮށްދޭ އެއްޗެއްގެ ގޮތުގައި ބައެއް މީހުން ބުނެއެވެ. އެހެން އެބުނާ މީހުންނަކީ އެއްކަަލަ ވަގުތު ނުދީ އުޅޭ މީހުންނެވެ. ނުވަތަ އޭނާގެ ހަޔާތުގެ ބައިވެރިޔާ ފަރާތުން އެ ވަގުތު ނުލިބުނު މީހުންނެވެ.\nތިމާއަށް ދެވޭ ވަރަކުން ވަގުތު ދިނުމުން ލިބޭ ފައިދާއަކީ، ދެމީހުނަށް ދެމީހުންގ ހުރި ހިންހަމަނުޖެހުންތަކާިއ އަދި އެހެނިހެންވެސް ވާހަކަަތައް ހިއްސާކުރެވި، އެ އޮންނަ އިތުބާރު ބޮޑު ވެގެން ދިޔުމެވެ. އެހެންކަމުން ތިމާގެ ދިރިއުޅުމުގައި ކިތަންމެ ގިނަ ކަންކަން ހުއްޓަސް އެ ވަގުތު ދޭން ޖެހޭ މީހުނަށް ވގުތު ދީގެން ދިރުއުޅުމާއިގެން ކުރިޔަށް ދާށެވެ. ވަގުތަކީ ހޯދީމާ ލިބޭއެއްޗެކެވެ. ހަމަ ހުރެފަކާއެއް އެ ވަގުތެއް ނުލިބޭނެއެވެ.


Vakeelun edhumun Faris ge shareeathuge adu ehun fas koffi | Mihaaru\nފާރިސް މައުމޫން، ކްރިމިނަލް ކޯޓުގައި އޮތް ޝަރީއަތުގެ އަޑުއެހުމަކަށް ވަޑައިގަންނަވަނީ. - ފޮޓޯ: މިހާރު\nވަކީލުން އެދުމުން ފާރިސްގެ ޝަރީއަތުގެ އަޑުއެހުން ފަސްކޮށްފި\n12 ޖޫން 2018 - 14:49\nކުރީގެ ރައީސް މައުމޫން އަބްދުލްގައްޔޫމްގެ ދަރިކަލުން، ދިއްގަރު ދާއިރާގެ މެމްބަރު އަހުމަދު ފާރިސް މައުމޫންގެ މައްޗަށް ކުރާ ޝަހްސު އޮޅުވާލުމުގެ ދައުވާގެ ޝަރީއަތުގެ އަޑުއެހުން ފަސްކޮށް ދިނުމަށް އޭނާގެ ވަކީލުން މިއަދު އެދިވަޑައިގަތުމުން އަޑުއެހުން ފަސްކޮށްފި އެވެ.\nޝަހްސު އޮޅުވާލުމުގެ ދައުވާ ފާރިސްގެ މައްޗަށް ދައުލަތުން ކުރަނީ ވެރިކަން ކުރާ ޕީޕީއެމްގެ ދިދަ އާއި ލޯގޯ ނޫސްވެރިންގެ ބައްދަލުވުމެއްގައި ގަވާއިދާ ޚިލާފަށް ބޭނުންކުރި ކަމަށް ބުނެ އެވެ. ކްރިމިނަލް ކޯޓުގައި މިއަދު އޮތީ ފާރިސްގެ ފަރާތުން ހުށަހަޅާ 47 ދިފާއީ ހެކިންގެ ތެރެއިން މުހިންމު ހެކިތައް ހުށަހެޅުމެވެ.\nއަޑުއެހުމުގައި ފާރިސްގެ ވަކީލް އިބްރާހިމް ޝަމީލް ވިދާޅުވީ ފާރިސްއާ އެކު މި ހަފުތާގައި ބައްދަލުވުމެއް ބާއްވައި ދިނުމަށް މޯލްޑިވްސް ކަރެކްޝަނަލް ސާވިސްގައި އެދުމުން އެ ފުރުސަތު ދީފައި ނުވާ ކަމަށެވެ. އެހެންވެ، ފާރިސްއާ މަޝްވަރާ ކުރައްވަން ބޭނުންވާތީ އަޑުއެހުން ފަސްކޮށް ދިނުމަށް ކްރިމިނަލް ކޯޓުގެ ގާޒީ އިބްރާހިމް އަލީ އަރިހުން ޝަމީލް އެދިވަޑައިގެންނެވި އެވެ.\nމި މައްސަލައިގައި ފާރިސް ވިދާޅުވީ އަޑުއެހުން އޮންނަ ކަން އެނގިވަޑައިގަތީ މިއަދު ހެނދުނު ކަމަށާއި ކޯޓުގައި އޮތީ ކޮން މައްސަލައެއްކަން ކަރެކްޝަންސްގެ ފަރާތުން އެނގިވަޑައިގެންފައި ނުވާ ކަމަށެވެ. އޭނާގެ މައްޗަށް ދައުލަތުން ބޮޑެތި ތުހުމަތުތަކެއް ކުރާކަން ފާހަގަކުރައްވައި، ފާރިސް ވިދާޅުވީ ޝަހްސު އޮޅުވާލުމުގެ ދައުވާގެ ޝަރީއަތް ނުބާއްވާތާ ހަތަރު މަހަށްވުރެ ގިނަ ދުވަސްވެފައިވާ ކަމަށެވެ. އެހެންވެ، މި މައްސަލަ މުރާޖައާކުރަން ވަގުތު ބޭނުންވާ ކަމަށް ވެސް ފާރިސް ވިދާޅުވި އެވެ.\nގާޒީ އިބްރާހިމް އަލީ ވިދާޅުވީ ފާރިސް އަށް ވަކީލުންގެ ބައްދަލުވުން ހަމަޖައްސައި ދިނުމަށް ކަރެކްޝަނަލް ސާވިސްގައި އެދިވަޑައިގަންނަވާނެ ކަމަށެވެ. އަދި މާދާމާ އެ މައްސަލައިގެ އަޑުއެހުމެއް ތާވަލް ކުރައްވާނެ ކަމަށާއި އަޑުއެހުމުގައި އޮންނާނީ ހެކި ހުށަހެޅުން ކަމަށް ވިދާޅުވި އެވެ.\nގާޒީ ވިދާޅުވި ގޮތުގައި، މީގެކުރިން ބޭއްވި އަޑުއެހުމުގައި 47 ހެކިންގެ ހެކި ބަސް ނުނަގަން ވަނީ ނިންމައިފަ އެވެ. އެއީ ގިނަ އަދަދަކަށްވުމާއި ހުރިހާ ހެކިން ހާޒިރުކުރަން އުނދަގޫވާނެތީ ކަމަށް އޭނާ ވިދާޅުވި އެވެ. އެކަމަކު އެންމެ މުހިންމު ހެކިން ހުށަހުމަށް ފުރުސަތު ދޭނެ ކަމަށް އޭނާ ވިދާޅުވި އެވެ.\nނަމަވެސް، ޝަމީލް ވިދާޅުވީ ހެކިން ކަނޑައެޅުމަށް ގާޒީ ދެއްވީ އެންމެ އެކަށީގެންވާ ވަގުތެއް ނޫން ކަމަށެވެ. އަދި އަޑުއެހުން އަންނަ ހަފުތާގެ ދުވަހަކަށް ފަސް ކޮށް ދިނުމަށް އޭނާ އެދިވަޑައިގެންނެވި އެވެ.\nސަބަބެއްގެ ގޮތުގައި ޝަމީލް ވިދާޅުވީ ފާރިސް، މާފުށީ ޖަލުގައި ހުންނަވާއިރު، މި ދުވަސްވަރަކީ ރޯދަ މަހަށްވެފައި، ދަތުރުފަތުރު ކުރުމަކީ އުނދަގޫވުމެވެ.\nމި މައްސަލައިގައި ދައުލަތުން ވަނީ، އަޑުއެހުން ފަސްކުރުމަށް އިއުތިރާޒް ނުކުރައްވާ ކަމަށް ވިދާޅުވެފަ އެވެ.\nއެހެންވެ، ގާޒީ ވަނީ ދެން އަޑުއެހުން އޮންނަ ތާރީހެއް ފަހުން އިއުލާން ކުރައްވާނެ ކަމަށް ވިދާޅުވެ، އަޑުއެހުން ނިންމަވާލައްވައިފަ އެވެ.\nރިޝްވަތު ދިނުމުގެ ތުހުމަތުގައި މިދިޔަ އަހަރުން ފެށިގެން ހައްޔަރުކޮށްގެން ގެންގުޅުމަށް ފަހު، ގާނޫނާ ހިލާފަށް ސަރުކާރު ވައްޓާލަން އުޅުމުގެ ތުހުމަތުގައި، މި އަހަރުގެ ފެބްރުއަރީ މަހުގެ ތެރޭގައި ހައްޔަރުކުރި ފާރިސްއާ ދެކޮޅަށް ދައުލަތުން ތިން ދައުވާއެއް ކުރެ އެވެ. އެއީ ޝަހްސު އޮޅުވައިލުމުގެ ދައުވާގެ އިތުރުން ރައްޔިތުންގެ މަޖިލީހުގެ މެމްބަރުންނަށް ރިޝްވަތު ދިނުމުގެ ދައުވާ އާއި މިދިޔަ ފެބްރުއަރީ 1 ގައި ސުޕްރީމް ކޯޓުން ނެރުނު އަމުރާ ގުޅިގެން ސަރުކާރު ވައްޓާލަން އުޅުނު ކަމަށް ބުނެ ކުރާ ޓެރަރިޒަމްގެ ދައުވާ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ކުށްކުރުން ޕޮލިސް ކްރިމިނަލް ކޯޓް އިދިކޮޅު ފަރާތްތައް ފާރިސް މައުމޫން


vnews - Villa International High School ge blood camp fashaifi\nވިލާ އިންޓަރނޭޝަނަލް ހައި ސްކޫލުގެ ބްލަޑް ކޭމްޕް ފަށައިފި\nވީއައިއެޗުއެސްގެ ބްލަޑް ކޭމްޕުގެ ތެރެއިން --\nވިލާ އިންޓަރނޭޝަނަލް ހައި ސްކޫލުގެ އިސްލާމްކުލަބުގެ ނޫރު ޖަމިއްޔާއިން އިސްނައިގެން ބްލަޑް ކޭމްޕެއް ފަށައިފި އެވެ.\n"އިންސާނިއްޔަތަށް ޓަކައި އަޅުގަނޑުގެ ލޭ" މި ކެމްޕާއި ގުޅޭގޮތުން މީޑިޔާއަށް މައުލޫމާތުދެއްވަމުން އެ ސުކޫލުގެ ޕްރިންސިޕަލް ސައީދު އަހުމަދު ވިދާޅުވީ މި ކޭމްޕަކީ މުޖުތަމައުއަށް ފައިދާހުރި ކަމެއް ކުރުމުގެ ނިޔަތުގައި ފެށި ކޭމްޕެއް ކަމަށެވެ.\nމި ކޭމްޕާއި ގުޅޭގޮތުން މައުލޫމާތުދެމުން ނޫރުލް އިސްލާމް ޖަމިއްޔާގެ ރައީސް މާދު ވަހީދު ވިދާޅުވީ، މި ހަރަކާތަކީ މުޖުތަމައުއަށް ފައިދާހުރި ކަމެއް ކުރުމުގެ ގޮތުން ފެށި ހަރަކާތެއް ކަމަށެވެ. އަދި މިބްލަޑް ޑޮނޭޝަންގެ އިތުރަށްވެސް އިތުރު ހަރަކާތްތައް ހިންގުމަށް ހަމަޖެހިފައިވާ ކަމަށް މާދު ވިދާޅުވި އެވެ.\nއުމުރުން 18 އަހަރު ފުރިފައިވާ ދަރިވަރުންނާއި، ވިލާ ހައިން އިންޓަރނޭޝަނަލް ސުކޫލާއި، ވިލާ ކޮލެޖުގެ ޓީޗަރުންނާއި ދަރިވަރުންނަށްވެސް މި ބްލަޑް ކޭމްޕުގައި ބައިވެރިވެވޭނެ ކަމަށެވެ.\nވިލާ ހައިން އިންޓަރނޭޝަނަލް ސުކޫލުން ބުނީ، މި ބްލަޑް ކޭމްޕުގައި ހަދިޔާކުރާ ލޭ ހަވާލުކުރާނީ މޯލްޑިވުސް ތެލަސީމިއާ ސެންޓަރަށް ކަމަށެވެ. އެ ސުކޫލުން މައުލޫމާތު ދޭގޮތުގައި މި ކޭމްޕު ކުރިއަށްގެންދިއުމަށް ނިންމާފައިވަނީ މިއަދު މެންދުރު 12 އިން ފެށިގެން3ޖަހަންދެން ވިލާ އިންޓަރނޭޝަނަލް ހައި ސްކޫލުގެ ހޯލުގައެވެ.


Yameen ah PPM ves dhookolleveykah neiy? | Mihaaru\nކުރީގެ ރައީސް އަބްދުﷲ ޔާމީނާއި ބޭބޭފުޅު ކުރީގެ ރައީސް މައުމޫން: ޕާޓީއަށް ގާނޫނީ މައްސަލަތަކެއް ކުރިމަތިވީ މި ދެ ބޭފުޅުންގެ މެދުގައި އުފެދުނު ޚިޔާލު ތަފާތުވުންތަކަކާ ގުޅިގެން. .---ފޮޓޯ: ހުސައިން ވަހީދު/މިހާރު\n16 ޖެނުއަރީ 2019 - 08:22 40 comments\nޕީޕީއެމުން ސަލާމަތްވާން އޮތް އެންމެ ފަސޭހަ އަދި ކުރު މަގަކީ ވެސް، އެ ބޭފުޅުން ދެކެވަޑައިގަތް ގޮތުގައި، އާ ޕާޓީއެއް ހެދުމެވެ. އެއީ، ރާއްޖޭގެ ގާނޫނުތައް އޮންނަ ގޮތުން، ޕާޓީ ހިންގި މީހުން ދަރަންޏަށް ޒިންމާވާން ނުޖެހޭތީ އެވެ. އަދި ގާނޫނީ އިމުގެ ތެރެއިން ޒިންމާކުރެވޭނެ ގޮތެއް ވެސް ނެތުމުންނެވެ. ޕީޕީއެމްގެ މެމްބަރުންނާއި ވަސީލަތްތައް އާ ޕާޓީ އަށް ބަދަލުކޮށްގެން ހިންގިއަސް އެޅޭނެ ފިޔަވަޅެއް ވެސް ނެތެވެ.\nޕީއެންސީ އުފައްދަން އެގޮތަށް ހިސާބުޖެހި ނަމަވެސް އެއީ، ފަސޭހަ ކަމަކަށް ނުވި އެވެ. ކުރިން ޔާމީނާއި ޕީޕީއެމް ބޭނުންވާ ގޮތަށް އަމަލުކުރި އިލެކްޝަންސް ކޮމިޝަން (އީސީ)ގެ "އުނދަގޫ މާ ބޮޑުވީ" އެވެ. ޕީޕީއެމްގެ މެމްބަރެއްގެ ގޮތުގައި ހުންނަވައި އެ ޕާޓީގެ ކުރީގެ ނައިބު ރައީސް އަބްދުއްރަހީމް އަބްދުﷲ (އަދުރޭ) ޕީއެންސީ އުފައްދަން ހުށަހެޅުއްވުމުން ފުރަތަމަ ހުއްދައެއް ވެސް ނުދިނެވެ. ހުއްދަ ދިނީ އަދުރޭ ޕީޕީއެމުން ވަކިވެވަޑައިގަތުމުންނެވެ. ގާނޫނުގައި އޮންނަނީ ވެސް އެގޮތަށެވެ.\nކުރީގެ ރައީސް އަބްދުﷲ ޔާމީން: ޕީޕީއެމް އަލުން ހިންގުމަށް އެމަނިކުފާނު ވަނީ ސެކްރެޓަރީ ޖެނެރަލަކު ވެސް ހަމަޖައްސަވާފައި --ފޮޓޯ: ހުސައިން ވަހީދު/މިހާރު\nއީސީން މިހާރު ތުހުމަތުކުރާ ގޮތުގައި، ޕާޓީ އުފެއްދުމުގެ ޖަލްސާ ބޭއްވުމުގެ ހުއްދަ އަށް އެދި ހުށަހެޅި 4،000 ފޯމުގެ ތެރެއިން ބައެއް ފޯމުތައް ސައްހައެއް ނޫނެވެ. އެހެންވެ، ކޮމިޝަނުން ދަނީ އެކަން ވެސް ބަލަމުންނެވެ.\nޕީއެންސީ ރަޖިސްޓްރީ ކުރުން ލަސްކުރަނީ ގަސްތުގައި ކަމަށް ވެސް އެ ޕާޓީގެ ބައެއް ބޭފުޅުން ތުހުމަތުކުރެ އެވެ. އެއީ، ކޮމިޝަންގެ ރައީސް އަހްމަދު ޝަރީފް، ޕީއެންސީގެ އިސް ބޭފުޅުންނަށް އަމާޒުކުރެއްވި ހަމަލާތަކުންނެވެ.\nދަރަންޏާ އެކު ޕީޕީއެމް ދޫކޮށް، އާ ޕާޓީއެއް ހެދުމާ އޭނާ ދެކޮޅެވެ. އެކަމަށް ގާނޫނީ ހައްލެއް ހޯދުމުގެ މަސައްކަތް އެ ކޮމިޝަނުން މިހާރު އަންނަނީ ކުރަމުންނެވެ.\nވިސްނުން ބަދަލުކުރަން މަޖުބޫރުވީ!\nޝަރީފްގެ އިންޒާރުތަކާއި އީސީގެ އަމަލުތަކުން، ޕީއެންސީ އަވަހަށް ރަޖިސްޓްރީ ވެދާނެ ކަމާ މެދު ބިރު އުފެދުނީ އެވެ. އާ ޕާޓީ އުފައްދަން ހުރި ގޮންޖެހުންތަކާ އެކު ޔާމީނާއި ޕީޕީއެމްގެ ލީޑަޝިޕަށް މަޖުބޫރުވީ އަލުން ޕީޕީއެމާ ދިމާއަށް މިސްރާބު ޖަހާށެވެ.\nޔާމީންގެ ޕީއެންސީ އުފެއްދުމުގެ ހުއްދައާ އަބްދުއްރަހީމް ހަވާލުވެވަޑައިގަންނަވަނީ --ފޮޓޯ: އަހުމަދު ނިޝާތު/މިހާރު\nޔާމީން ކުއްލި ގޮތަކަށް އެންގެވީ، ޕީޕީއެމްގެ މެމްބަރުން އަވަސް އަރުވާލައިގެން ޕީއެންސީ އަށް ސޮއި ނުކުރެއްވުމަށެވެ. އޭރު، ޕީޕީއެމް ލީޑަޝިޕްގެ ގިނަ ބޭފުޅުންތަކެއް ވަނީ ޕާޓީ ބަދަލުކުރައްވައިފަ އެވެ. އޭގެ ތެރޭގައި އިދާރީ ގޮތުން ޕީޕީއެމް ހިންގެވުމާ ހަވާލުވެ ހުންނެވި ސެކްރެޓަރީ ޖެނެރަލް މުހައްމަދު ހުސެއިން ޝަރީފް (މުންދު) ވެސް ހިމެނިވަޑައިގަންނަވަ އެވެ.\nޕީޕީއެމް އަލުން ހިންގަން ކުއްލި ކައުންސިލް ބައްދަލުވުމެއް ބާއްވައި މިހާރު ވަނީ ސެކްރެޓަރީ ޖެނެރަލަކަށް އެންވަޔަރަމެންޓް މިނިސްޓްރީގެ ކުރީގެ ސްޓޭޓް މިނިސްޓަރު އަބްދުލްމަތީން ހަމަޖައްސަވައިފަ އެވެ. އޭނާ އަކީ ވެސް ޕީއެންސީއާ އެކު ކުރިއަށް ދާން ކަމަށް ވިދާޅުވެ ޕީޕީއެމުން ވަކިވެވަޑައިގަތް ބޭފުޅެކެވެ. ޔާމީންގެ އިރުޝާދާ އެކު ޕީޕީއެމް ހިންގަން އޭނާ އަށް ޖެހިވަޑައިގަތީ އަލުން ޕީޕީއެމަށް ސޮއިކުރައްވާށެވެ.\nޕާޓީ ހިންގާނެ ބޭފުޅެއްގެ އިތުރުން ކޯޓުތަކުގައި ހުރި ޕީޕީއެމާ ގުޅޭ މައްސަލަތަކުގައި ވަކާލާތު ކުރަން ގާނޫނީ ޓީމެއް ވެސް މިހާރު ވަނީ އެކުލަވާލައިފަ އެވެ. ދުވަހުން ދުވަހަށް ޕާޓީގެ ކަންކަން ކުރިއަށް ގެންދަން ވެސް އޮތީ ނިންމައިފަ އެވެ.\nއެއްވެސް ދިމާލަކުން ޔަގީން ކަމެއް ނެތް\nޕީއެންސީ އަވަހަށް ރަޖިސްޓްރީވެ ސިޔާސީ ޕާޓީއެއްގެ ގޮތުގައި ހިންދެމިލެވޭނެ ކަމުގެ އުއްމީދެއް އަދި ނެތެވެ. އެއާއެކު، ސުޕްރީމް ކޯޓުގައި ހުރި މައްސަލަތައް ނިމި ޕީޕީއެމްގެ ހިންގުން ޔާމީނަށް ލިބޭނެ ކަމުގެ ޔަގީން ކަމެއް ވެސް ނެތެވެ. މި ގޮންޖެހުންތަކުން ޔާމީންގެ ސިޔާސީ ކުރިމަގަށް ވެސް މިއޮތީ ހުރަސްތަކެއް ކުރިމަތިވެފަ އެވެ.\nޔާމީނާއި ޕީޕީއެމްގެ އިސް ބޭފުޅުން މާޔޫސް ވަނީ މި ހިސާބުންނެވެ. ދެން އޮތް އެންމެ ރަނގަޅު ހައްލަކީ، ޕީޕީއެމްގެ މިލްކުވެރިކަން ހޯދުމުގެ ހަނގުރާމަ، ހުއްޓާލި ހިސާބުން އަލުން ފެށުން ކަމަށް ފެނުނީ އެހެންވެ ކަމަށް ވުން އެކަށީގެންވެ އެވެ.\nއަމިއްލަ ބޭބޭފުޅު، ކުރީގެ ރައީސް މައުމޫން އަބްދުލްގައްޔޫމް، ޕީޕީއެމް ހިންގުމުން ދުރުކޮށް، އެމަނިކުފާނުގެ މަގާމާ ޔާމީން ހަވާލުވެވަޑައިގަތީ ޝަރީއަތަށް މައްސަލަ ހުށަހަޅުއްވައިގެންނެވެ. އެވަރުން ހޯއްދެވި ޕީޕީއެމް މައުމޫނަށް ލިބުނަސް ހެޔޮކަމަށް ގެންގުޅުއްވި ވިސްނުން މިހާރު އަނެއްކާވެސް ތަފާތުވީ އެވެ.\nޕީޕީއެމްގެ އާ ސެކްރެޓަރީ ޖެނެރަލް މަތީން ވިދާޅުވި ގޮތުގައި ޕީއެންސީ އުފައްދަން ޖެހުނީ، ކޯޓުގައި ހުރި ޕީޕީއެމްގެ މައްސަލަތައް ދިގުލައިގެން ގޮސް އާއްމު މެމްބަރުންގެ ހައްގުތައް ގެއްލެމުންދާތީ އެވެ. ރިޔާސީ އިންތިޚާބުގެ ނާކާމިޔާބީއާ އެކު އިދިކޮޅު ޕާޓީއެއްގެ ގޮތުގައި ހަރަކާތްތެރިވާން ޕީޕީއެމަށް އޮތް ހުރަކަށް ވީ ވެސް އެ މައްސަލަތައް ކަމަށް އޭނާ ވިދާޅުވި އެވެ.\nޕީޕީއެމާ ގުޅޭ ކަންކަމުގައި ގާނޫނީ ގޮތުންނާއި އިދާރީ ގޮތުން ވެސް ޖަވާބުދާރީވާން ތައްޔާރުވަމުން އަންނަ ކަން ފާހަގަކުރައްވަމުން މަތީން ވިދާޅުވީ ޕީއެންސީ އުފެއްދުމުގެ މަސައްކަތް ފެށީ ޕީޕީއެމް "ވަޔަށް، ނުވަތަ ނިކަމެތިކޮށްލުމު"ގެ ބޭނުމުގައެއް ނޫނެވެ.\nޕީޕީއެމްގެ ޖަލްސާއެއްގައި ޔާމީނާ އެކު އެ ޕާޓީގެ އިސް ބައެއް ބޭފުޅުން. --- ފޮޓޯ: ޕީޕީއެމް ޓްވިޓާ\nއެކަމަކު މަތީންގެ މި ވާހަކަ، ޕީޕީއެމާ ގުޅޭ ގޮތުން އަދުރޭ ކުރިން ދައްކަވާފައި ހުރި ވާހަކަތަކާ ފުށުއަރަ އެވެ. އޭނާ ވިދާޅުވެފައިވާ ގޮތުގައި ޕީޕީއެމަށް ކޮންމެ ގޮތެއް ވިޔަސް އެކަމުގެ ޒިންމާ މިހާރުގެ ލީޑަޝިޕުން ނަގާކަށް ނުޖެހޭނެ އެވެ. އެ ހުރިހާ ބޭފުޅުންގެ ވެސް ސިޔާސީ ކުރިމަގަކީ ޕީއެންސީ ކަމަށް ވިދާޅުވި އެވެ.\n"ޕީއެންސީ އުފެއްދީ ޕީޕީއެމް ދޫކޮށްލާކަށް ނޫން. ޕީޕީއެމަކީ ވަރަށް ގިނަ ބައެއްގެ ހައްގުތަކާ ގުޅިފައި އޮތް ޕާޓީއަކަށް ވާތީ، އެ މީހުންގެ ހައްގުގައި ގޮތްތަކެއް ހޯދީ. އެއާ އެކު ދައްކައިދިނީ ޕީޕީއެމްގެ ލީޑަޝިޕަށް އާ ޕާޓީއެއް އުފެއްދުމުގެ ގާބިލްކަން ވެސް ހުރި ކަން،" މަތީން ވިދާޅުވި އެވެ.\nޕީއެންސީއާ މެދު އިލެކްޝަންސް ކޮމިޝަންގެ މެމްބަރުންގެ ބަސް މަގު ޒާތީ ކަމަށް މަތީން ދެކެވަޑައިގަނެ އެވެ. މިނިވަން މުއައްސަސާއެއްގެ ގޮތުގައި އޮވެ ވަކި ބަޔަކާ މެދު ވަކި ގޮތެއް ގެންގުޅުން އިންސާފުވެރި ނޫން ކަމަށް ވެސް އޭނާ ވިދާޅުވި އެވެ.\nޓިކެޓް ދިން މެމްބަރުންގެ މާޔޫސްކަން ފިލުވަނީ!\nއެއްގޮތަކުން ބަލާއިރު، މިއީ، ޕީޕީއެމަށް ނާޒުކު ދަނޑިވަޅެކެވެ؛ ސިޔާސީ ކުރިމަގު ބައްޓަން ކުރައްވަން ޔާމީނާއި ޕީޕީއެމްގެ އިސް ބޭފުޅުންނަށް އުއްމީދެއް ދެން އޮތީ މަޖިލީސް އިންތިޚާބުގަ އެވެ. ސަރުކާރާ އިދިކޮޅު މެމްބަރުންގެ ގޮތުގައި ކެންޑިޑޭޓުންތަކެއް ނެރެން ބޭނުންވިއަސް އެކަމަށް ވެސް އޮތީ ހުރަސްއެޅިފަ އެވެ.\nއެޕްރީލް މަހު އޮންނަ މަޖިލީހުގެ އިންތިޚާބަށް ޕްރައިމަރީއަކާ ނުލައި ޕީޕީއެމް ޓިކެޓް ވެސް އޮތީ ބަހައިފި އެވެ. އެ ޓިކެޓް ހަވާލުކުރުމަށް ފަހު ޕީއެންސީ އުފެއްދުމުން، އެ ބޭފުޅުން މަޖިލީހަށް ނުކުންނަވާނީ ޕީޕީއެމްގެ ޓިކެޓުގައިތޯ ނުވަތަ ޕީއެންސީގެ ޓިކެޓުގައިތޯ ވެސް ވަނީ ސުވާލު އުފެދިފަ އެވެ.\nމަތީން ވިދާޅުވި ގޮތުގައި އަންނަ ހަފުތާގެ ތެރޭގައި އެކަމަށް ގޮތެއް ކަނޑައެޅޭނެ އެވެ.\nޕީއެންސީ އުފެއްދަވަން ޔާމީންގެ ފަރާތްޕުޅުން އިސްކޮށް އުޅުއްވާ ބޭފުޅުން.---ފޮޓޯ: އަހުމަދު ނިޝާތު/މިހާރު\nޕީޕީއެމްގެ އިސް ބޭފުޅުންގެ ދައްކަވާ ވާހަކަތަކާއި އަމަލު ކުރައްވާ ގޮތަށް ބަލާއިރު، ސިޔާސީ ގޮތުން ކުރިއަށް ދާންވީ މަގު ސާފުވާނީ، ސުޕްރީމް ކޯޓުގައި މިހާރު އޮތް ޕީޕީއެމް ހިންގުމާ ގުޅޭ މައްސަލަ ނިމޭ ގޮތަކުންނެވެ. ޕީޕީއެމްގެ ރައީސަކީ ޔާމީން ކަމަށް ކޮންގްރެސްގައި ފާސްކޮށްފައި އޮތް ނަމަވެސް އާއްމު މެމްބަރަކު ހުށަހަޅާފައި ވަނީ ޕާޓީގެ ހިންގުން މައުމޫންއާ ހަވާލުކުރާށެވެ. އެ މައްސަލައިގެ ތެރެއަށް މައުމޫން ވަނީ ތަދައްޚުލްވެވަޑައިގެންފަ އެވެ.\nސުޕްރީމް ކޯޓުގެ ނިންމުމުގެ މައްޗަށް ޔާމީންގެ ވިސްނުންފުޅު އަނެއްކާވެސް ބަދަލުވުން އެކަށީގެންވެ އެވެ. އެކަމަކު މިހާރު މި ފެންނަނީ ކުރިން ދޫކޮށްލަން އުޅުއްވި ޕީޕީއެމް އަނެއްކާވެސް ހިންގަން، އިސް ބޭފުޅުން ފޫގެޅުއްވި ތަނެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ސިޔާސީ ޕާޓީ ރައީސް އަބްދުﷲ ޔާމީން ޕީޕަލްސް ނެޝަނަލް ކޮންގްރެސް ޕީޕީއެމް ޕީޕީއެމްގެ ކޯޅުން